
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	СОДОН ДУУ

	 

	Өгөөмөр сайхан зуны адаг сарын шинэдээр бороо хур ихтэй, уулсын оройд манан будан татаад, үйлдвэрийн яндангуудаас өтгөн хар утаа суунаглана. Баяр наадам ойртсон тул Улаанбаатар хотын гудамжаар зөрөлдөж байгаа авто машин, явган хүний тоо урьдаас улам олон болсон ч юм шиг.

	— Одоо хуралд орох юм уу? гэж нэг залууг асуухад,

	— Тэгнэ ээ, дараагийн ээлж ирэхээр хамт орно гэж хариулаад ажлын хувцастай бяцхан бөгтгөр өвгөжөөр эр их л яаруухан алхалж тасагтаа орлоо. Тэр хүний нэрийг Доо гэдэг бөгөөд барилгын үйлдвэрийн засвар үйлчилгээний тасгийн дарга олон жил хийж яваа хүн. Тасаг нь ардын хувьсгалын 45 жилийн ой угтсан уралдаанд амжилт гаргасан учир болох гэж байгаа хурал дээр ажлынхаа дүнг сонсохоор тасаг даяараа баяр хөөртэй байлгүй яах вэ.

	Үйлдвэрийн хүнд машинуудын дуу газар доргим хүнгэнэж байснаа гэнэт намдаж, хашааны хаалгаар орж гарч байгаа авто машины дуун тодхон сонсогдоод хоёрдугаар ээлжийн ажилчид ирж буухын хамт үйлдвэрийн хаалгануудаас нэгдүгээр ээлжийн ажилчид гарч жижиг боловч тохилог саруулхан талбай дүүрэн хүнтэй боллоо.

	— За хуралдаа оръё.

	— Хаана?

	— Улаан буланд биз дээ... гэсэн үг энд тэндгүй сонсогдон цугларсан олон улаан булангийн хаалгаар цуван орцгоож байлаа. Баярын угтлагын хурал төдий л удсангүй товч тодорхой илтгэл тавьж ажлаа дүгнээд, дараа нь шагнал гардуулан өгч төгсгөлд нь баяр жагсаалын тухай зарлал хийлээ.

	Хоёрдугаар ээлжийн ажилчид ажилдаа орж үйлдвэрийн машинууд агшин зуур амарч байснаа дахин нүжигнэж гарлаа. Ажлаасаа бууж байгаа ажилчид автобусанд орж суухад түрүүчийнх нь хөдөлж эхэллээ. Зарим тасгийн дарга инженерүүд дараагийн ээлжээ ажилд орж буйг шалгаад гарч ирэхгүй автобусанд суусан хүмүүсийг яльгүй хүлээлгэж байлаа. Ажилчид өдөр нь цалингаа авсан, бас угтлагын хурал дээр амжилт гаргасан олон хүн янз бүрийн шагнал авсан учир гэртээ харихыг яарах нь ч аргагүй байжээ. 

	Зарим нэг нь тэвчиж чадахгүй,

	— Юугаа хүлээгээд зогсоод байна аа?

	— Явах юм биш үү! гэж жолооч тийш харахад өвгөн жолооч модон гаансандаа тамхи нэрж тухтай асаангуут,

	— Болоогүй ээ, дарга нарын зарим нь ирээгүй шүү! гээд хөдлөх янзгүй түшлэгээ налж суухад цөхөрсөн байдалтай өвөр хоорондоо элдэв зүйлийг ярилцана.

	— За наадам боллоо.

	— Тэглээ, чи жижүүрт гарах уу?

	— Үгүй ээ, майн баяраар гарсан, бүтэн үзнэ дээ!

	— Маргааш чинь хагас ажиллана биз?

	— Тэгэлгүй яах вэ баярын өмнөх өдөр хагас ажилладгийг мэдэхгүй байна уу? гэх зэрэг яриа тэдний дунд үргэлжлэв.

	Удалгүй автобусны суудал дүүрэн болж нэлээд ажилчид суудлын хооронд зогсож байлаа. Бас энд тэндээс нэг хоёроороо хүмүүс гарч ирээд гүйж автобусанд ороход цаана нь бараг хүнгүй болов. 

	Өвгөн жолооч эргэж нэг хараад,

	— Гүйцэж байна уу? Цаг боллоо шүү! гэсэнд,

	— Гүйцээгүй. Манай инженер, мастер хоёр тасагтаа бий, одоо ирнэ гэж нэг залууг хэлэхэд нь аль тасгийн хүн бэ гэсэн шиг түүний нүүр өөд зарим нь хараад «Юугаа хийгээд байдаг юм» гэж бодсон боловч хэлж чадалгүй суудал дээрээ холхиж байгаа харагдана.

	— Одоо гараад ирлээ гэж нэг хүний хэлэх нь сонсогдоход хүмүүс эргэж харцгаавал засвар үйлчилгээний мэргэжилтэн инженер Цегненко, түүний дагалдан сурагч мастер Баатар хоёр аажуухан ирж яваа харагдана.

	Тэр хоёрыг харсан жолооч машинаа асааж, явахыг завдтал нөгөө хоёр маань дороо зогтусан юм ярих гэснээ хий шахагч машины дуунд сайн дуулдахгүй байгаа бололтой цаашаа эргэж байшингийн булангийн цаагуур ороход:

	— Тэр хоёр чинь явах улс уу, үгүй юу? гэж жолооч уцаарлангуй асуугаад машинаа асааж байснаа унтраалаа. Гэтэл удсангүй гарч ирээд түргэн түргэн алхах нь жолоочид яльгүй илүү ажил болсон бөгөөд тэр хоёр ямар чухал юм ярьсныг хэн ч тухайн үедээ сонирхсонгүй билээ.

	Саатаж базаагаагүй ч гэсэн яарч байсан хүмүүсийн нөлөөнд автагдсан өвгөн жолооч хотын цардмал замаар дүрэмд заасан хэмжээний дээд тал бий боловч яггүй хурдан давхилаа. Автобусанд яваа хүмүүс өвөр хоорондоо ярих нь цөөрөөд автобусны цонхоор гудамжны хөдөлгөөн ширтэцгээх ажээ.

	Мастер Баатар сүүлдэж ирсэн учир автобусны хаалганы тэнд зогсоод дээд талын нь хөндлөн төмрөөс барьж, хажуудаа зогсож буй нөхөдтэйгөө ярилцаж явахдаа ер бишийн баяр баясгалантай явааг түүний өөдөөс харж суусан өвгөн Батаа ажиглан хараад түүний тухай бодож суулаа. Дугуйвтар нүүртэй, хүрэн бор царайтай, дун цагаан шүдтэй, дунд зэргийн нуруутай тэр залуу дугуй хар малгайг духдуулан тавиад ажлын цамцныхаа ханцуйг хойш нь шамлаж хаалганы хөндлөн төмрөөс атгасан гарын нь булчин зангирч улайгаад ёстой нэг залуу хүн шиг харагдана.

	Ёстой залуу хүний булчин мөн дөө, ийм л байдаг сан, хөгширнө гэдэг ч новш оо доо, улбайсан цагаан юм л болох юм. Өнгө зүс ч гэж алга гэж өвгөн дотроо бодоод энэ залуу ер нь ажил төрөл, бие бялдар, ааш зан аль нэгээр тэгш хүн юм. Анх цэргээс ирээд ажиллаж байхдаа ажилд нэг их гавихгүй хүн гэцгээж л байсан, одоо гарч өгөө шив дээ. Сайн хүн өөдөлдөг юм, энэ залуу их хөгжинө дөө гэж өвгөний аман дотроо хүн дуулахааргүй ярих шахсаныг дэргэд нь яваа олон хүний хэн нь ч мэдэлгүй өвөр хоорондоо ярилцсаар байлаа.

	Удалгүй автобус зогсож хэсэг хүн буухад Баатар бас бууж замаас зайдуухан байдаг гэрийнхээ зүг явж байтал бороо дахин шавшиж эхлэв. Цуваа дэлгэж нөмрөөд яаруухан явах гэтэл газрын хөрс усаар ханаж хонхор бүрд ус тогтсон нь саад болж тэр бүрээс тойрч явсаар ирдэг цагаасаа яльгүй хожимдлоо. Гэртээ ойртож ирэхэд гурван настай хүү нь цэцэрлэгээсээ аль хэдий нь ирсэн бололтой хувцсаа сольж өмсөөд хашааныхаа үүдэнд хүүхдүүдтэй тоглож байлаа. Баатар өөрийн хүүг гуравхан настай мөртөө хүүхдүүдтэй цовоо тоглож байгааг хараад энхрийлэн бодохдоо «Хүүхэд гэдэг сайхан юм, би хүүхэдгүй байхдаа нялх хүүхдүүдийг хараад нэг ч их юм болдоггүй сэн, хүүгээ гарснаас хойш нялх хүүхэд болгон л хөөрхөн юм шиг санагдах юм. Хүүхэд гэдэг амьтан хүний сэтгэлийг зөөлөн өрөвчхөн болгодог юм байна даа» гэж бодож явлаа. Хүү нь эцгийгээ харангуутаа урдаас нь гүйж ирэхэд өөд нь өргөж тэврээд,

	— Аав нь хүүгийнхээ ойг гарсан өдрөөс нь арай урьд наадмын хоёр дахь өдөр хийхээр шийдлээ. Аавын нь багш хугацаа болоод байна. Явахаас нь өмнө хийлгүй болохгүй боллоо. Том орос инженер хүн ирнэ. Миний хүү битгий шороо ухаж тоглоод байгаарай гэж дөнгөж хэлд орж яваа хүүтэйгээ хээвнэг хэзээний том хүнтэй ярьж байгаа юм шиг ярилцсаар гэртээ орлоо.

	Баатар бороонд нэвт норжээ. Хөндийлсөн шалны доогуур ус тогтоод гэрт ороход чийг үнэртсэн боловч гэргий Оюунбэлэг нь ажлаасаа ирээд гал түлж, цайгаа чанасан тул шинэ чанасан цайны аагтай халуун уур аятайхан санагдлаа. Орж ирэхтэй зэрэг цуваа тайлаад суухын хооронд,

	— Та хоёр юугаа яриад л байна. Наадах чинь гэрт тогтохгүй гарч гүйгээд яасан хүүхэд вэ, алгадаад өгөөрэй гэж Оюунбэлэгийг инээмсэглэн хэлэхэд нь,

	— Аав нь хүүгээ алгадах байтугай ойг нь тэмдэглэхээр болсноо ярьж төлөв томоотой цэвэрч боловсон байхыг захиж явна гэхэд «Багш явах гэж байгаа. Хүүгийнхээ ойг тэмдэглэх далимаар урьж цай уулгаад явуулах сан. Гэвч өөрт нь урьтаж хэлье. Ирмээр бол даруйхан шийднэ» гэж өглөө ярьж байсан нь санаанд орж бэлтгэж сайн амжаагүйдээ сэтгэл нь зовсон залуу эмэгтэй,

	— Хүүе тэгээд чи багштайгаа ярь аа юу, хэзээ гэж хэлэв ээ, яадаг билээ гэтэл,

	— Багшийгаа наадам тармагц орой нь хүлээж авахаар боллоо. Түүнээс хойш дараачийн сайн өдөр хүрэхгүй явж магадгүй нь гэж бодогдоод хүүгийнхээ ойг тэмдэглэнэ, таныг урьж байна гэж хэллээ. Их баяртай хүлээн авч ирэхээр тохирлоо.

	Ярих зав чөлөө олдохгүй, ажил дуусаад хүмүүс автобусанд суусан хойно нэг юм уулзлаа гэж Баатар их баяр хөөртэй ярихад, 

	— Аятайхан хүлээж авбал зүгээр сэн. Хоёрхон өдөр үлдэж байна шүү дээ, ингээд л хоршоо дэлгүүрээр оръё гэж Оюунбэлэг хэлээд босож тогоонд буцалж байгаа цайгаа гаргалаа. 

	«За байз хүүгийнхээ ойг багшийнхаа санаанд тохирохоор аятайхан тэмдэглэж, цайлаад үдэж явуулах юм сан» гэж бодож суусан Баатар,

	— За хө, багшийнхаа сэтгэлд гологдохгүй л бэлтгэж дайлаад явуулах юм сан гэсэнд,

	— Ёстой, яаж бэлтгэвэл болно гэж бодож байна даа, чи эр хүн байна гэлээ. Баатар инээд алдаж суудлаа засаж суунгуут,

	— Харин эмэгтэй хүн чиний л уран ухаан голлох биш үү, яах юу байх вt. Манай багш бол замбараагүй зардал мөнгө их гаргасан бололтой байвал таашаахгүй л хүн, сая мөн цухуйлгаад авна билээ. Хөөрхий миний л төлөө... гэснээ үгээ жаахан тасалж,

	— Ёстой коммунист доо! Урилга хүлээн авч ярилцаж тохироод явах гэснээ зогтусан миний мөрөн дээр дараад,

	— Баатар! Архи их хэрэггүй, мөнгө хэмнэх хэрэгтэй, мэднэ ээ гэж хэлсэн шүү! Тийм л хүн дээ, тэгэхлээр яаж таарах нь ойлгогдож байна уу? гээд Баатар гэргий тийшээ эгцлэн харлаа. Оюунбэлэг их л сонирхон чагнаж сууснаа «Хөнгөн, боловсноор л бэлтгэж хүлээн авах хэрэгтэй юм байна» гэж бодоод,

	— Ойлгомжтой л байна. Аятайхан, боловсноор хүлээн авахыг бодъё гэсэнд Баатар,

	— Зөв зүйтэй байна гэж сэтгэлд нь их л нийцсэн бололтой хариулаад, жижигхэн сандал дээр суун цайгаа ууж байснаа сандлаа яльгүй хойш ахиулж тавиад ар тийшээ ороо налж суулаа.

	Тэр хоёр аав ээжтэйгээ хамт хоёр жил болоод өнгөрсөн жил дөрвөн ханатай, жижиг мөртөө эвтэйхэн гэр бариад тусгай айл өрх болсон аж. Гэр барьсан ойноос хэдхэн сар өнгөрч байгаа ч гэсэн тов хийсэн дотуур хэрэглэлтэй хэн ч орж ирсэн хэмжээндээ гологдохгүйгээр аятайхан айл болсон билээ. Тэрхэн зуур Баатар тамхиа гаргаж нэг хоёр сороод анх Оюунбэлэгтэйгээ танилцсан, цэргээс халагдахдаа хотод суухаар төлөвлөж биелэх эсэхийг мэдэхгүй явж байснаа бодоод, өнөөдөр хэзээний тохилог гэр бүл болоод аз жаргалтай амьдарч байна гэж санагдан дуугүйхэн нэлээд минут сууснаа сүүлд нь мэджээ.

	Гурван жилийн өмнө цэргийн албанаас халагдах гэж байсан үеийн байдал юу юугүй тодхон бодогдлоо. Тэр нэгэн өдөр халагдах цэргүүдийг жагсаан «Машин дээр суу» гэхэд нь орон нутаг тэр чигээрээ яваад өгөхгүй байгаа гэж гэнэхэн бодож машинд суутал,

	— Халагдах тушаал унших юм байх.

	— Тэгээд энэ машинаараа цааш явчих юм биш биз?

	— Хаанаас даа, барилгачдын соёлын ордонд очих юм гэнэ.

	— Тэнд очдог нь юу вэ? гэх зэргээр цэргүүд шивэр авир ярилцаад юу ч болсон халагдах тухайн тушаал шийдвэр гарч байгаа нь тодорхой боллоо.

	Баатар «За байз хотод сууж ажилд орвол зүгээр сэн, тэгээд Оюунбэлэгтэйгээ гэрлээд сууж байвал ч энэ ертөнцөд жаргалтай хүний нэг болно доо» гэж бодож нөхөдтэйгөө нэг ч их ярьж шуугьсангүй захдуу суугаад машин дээрээс, гудамжаар зөрж яваа үй түмэн машин тэрэг, хүмүүсийг харж явтал, машинууд хотын төв дундуур давхисаар нээрээ Барилгачдын соёлын ордны үүдэнд ирж зогсоход дарга нар машинаас бууж жагсах тушаал өглөө. ,

	Цэргүүд жагсаалаар явж ордны хаалгаар орж суудлаа эзлэв. Тайзны хөшиг аажмаар нээгдэхэд юу гарч ирэхийг хүлээсэн цэргүүд амьсгаа даран чимээгүй сууцгаагаад нүднийхээ харааг тийш нь чиглүүлэв. Хөшигний цаана бэлтгэж тавьсан ширээ, сандал, шилтэй ус, шилэн аяга харагдана. Эргээд нэг харах зуур цэргүүд нирхийтэл суудлаасаа босож алга нижигнүүлэн ташлаа. Баатар сүрхий цочиж босоод алга ташингуут тайзны зүг яаран харвал Батлан Хамгаалах Яамны сайд хурандаа генерал Лхагвасүрэн гуай цэргийн, энгийн хэд хэдэн сайд дарга нарын хамт орж ирээд өөрсдөө алга ташиж эхэлснээ

	— Сууцгаая гэхэд цэргүүд сандлаа шажигнуулан нэг зэрэг суугаад хэн юу хэлэхийг хүлээж нүдээ бүлтийлгэв. Гэтэл цэргийн нэг том дарга суудлаасаа босож хавтастай бичиг барьж индэр дээр гарч ирээд Батлан Хамгаалах Яамны сайдын тушаал «цэргийн ээлжит халлагын тухай» уншлаа.

	Гурван жил энх тайвны манаанд зогсож үүргээ нэр төртэй биелүүлээд хугацаа дуусаж халагдаж байгаа мянга мянган дайчдын сэтгэлд «энэ минутаас хойш энгийн хөдөлмөрийн хүн боллоо, эх орныхоо аль нэг өнцөгт ажиллаж амжилт бүтээл гаргана даа» гэдэг бодол бууна. «Эр хүний цээжинд эмээл хазаартай морь багтана» гэгчээр хүн бүрийн санаанд юу юу багтаж бодогдож байгааг хэн тааж мэдэх, хэрхэн тоочиж болох билээ.

	Дараа нь нөгөө тушаал уншсан дарга индрээс бууж ширээний ард зогсоод:

	— Одоо Батлан Хамгаалах Яамны сайд хурандаа генерал нөхөр Лхагвасүрэн үг хэлнэ гэхэд хүмүүс алга нижигнүүлэн ташлаа.

	Генерал үгийнхээ эхэнд эх орныхоо энх цагийн хөдөлмөрийг соргогоор хамгаалахын зэрэгцээ бүтээн байгуулалтын ажилд оролцож үр бүтээлтэй ажиллаж хугацаа дуусаж халагдаж байгаа нөхдөд баяр хүргээд тэдний өмнө зогсож буй зорилтыг тодорхой ярихдаа,

	— Манай оронд намынхаа удирдлагаар социализмын материал техникийн баазыг өрнүүн байгуулах ажил амжилттай хийгдэж байгааг жишээ баримтаар яриад өнөөгийн нөхцөлд ялангуяа барилгын том том хэсгүүдэд ажиллах хүч дутагдаж байгаа тул та нөхөд барилгын ажилд саналаа өгч эх орныхоо аль хэрэгцээтэй газарт очиж ажиллан хөдөлмөрийн сайхан амжилт гаргана гэдэгт итгэж байна гэж үгээ төгсгөлөө. Дараа нь Барилгын Яамны сайд босож тэдэнд баяр хүргээд барилгын ажлын өнөөгийн байдал, ажиллах хүч дутагдаж буй шалтгаан, ажилчин элсүүлэх журмын талаар дэлгэрэнгүй ярихад цэргүүд учрыг сайн ойлгосон боловч өвөр хоорондоо зөвлөх хэрэгцээ гарсан ч юм уу, анир чимээгүй сууснаа шивэр авир ярилцан сандал дээрээ холхиж шажигнуулан ордны үзвэрийн саруул танхимд яггүй шуугиан дэгдэж эхэллээ. Энэ уриалга Баатарын бодож явсантай яв цав нийлэх шиг санагдаж их л баяртай сууж байлаа. 

	Хурлын тэргүүлэгчдийн байранд суугаа сайд нар ч гэсэн хоорондоо жаахан ярилцаж сууснаа нэг нь босоод,

	— За нөхөд өө, чимээгээ намдъя. Одоо саналаа өгч ярих хүн байвал ярьж болно гэлээ. Баатар «босож саналаа өгөх юм уу даа» гэж бодоод ийш тийш харвал цэргүүд мөн л хоорондоо шивгэнэн, босож үг хэлэх хүн гараагүй л байна. Гэтэл тэдний ангиас нь удирдаж ирсэн ахлах дэслэгч цэргүүд рүүгээ эргэж нэг сүрхий хараад,

	— Манайхаас ярих юм биш үү? гэснээ Баатар луу эгцлэн хараад, — Баатар ярина байгаа гэж инээмсэглэлээ. 

	Баатар жаахан хулгалзаж сууснаа зориг гаргаж бослоо.

	— Та бүхний хэлсэн зүйл, өгсөн сургамжийг бид ойлголоо. Ардын цэргийн албыг амжилттай хааж дуусаад халагдаж байгаадаа баяртай байна. Эх орныхоо аль хэрэгцээтэй газарт очиж ажиллан амжилт бүтээл гаргахад бэлэн байгаагаа илэрхийлж байна. Миний бие нам засгийнхаа уриалгыг халуунаар хүлээн авч Улаанбаатар хотын аль нэгэн барилгын газар ажиллах саналаа өгч байна гэсэнд алга нижигнүүлэн ташив. 

	Тэндээс сурвалжлагч бололтой нэг хүн,

	— Хэний хэн гэдэг бил ээ? гэж асуусанд овог нэрээ хэлээд суутал тэр хооронд зургийн аппаратын гэрэл нүдний үзүүрт гялсхийгээд зургийг нь авав бололтой. 

	Бас ахлах дэслэгч гар барьж, баяр хүргээд энхийн хөдөлмөрт их амжилт олохыг өрөөлөө. 

	Дэргэд нь байсан үерхдэг нэг нөхөр нь,

	— Хотод эхнэртэй болсон болохоор чи ч мөн зоригтой сайхан ярьж байна. Одоо нөгөө айлдаа хүргэн ороод л хөөрхөн бондгор бор хүүхнээ аваад л хотын нэг айл болохоор шийд ээ шив дээ, гэж шивгэнэн хэлэхэд ичиж байгаа боловч бэлгэ дэмбэрэлтэй аятайхан үг шиг санагдан царай нь жаахан улайгаад хариу ч хэлсэнгүй бусад нөхөд дуулчхав уу даа гэж бодсон янзтай Баатар мушийтал инээмсэглэв.

	— Битгий дэмийрээд байгаач гэж аман дотроо хэлэхэд нөгөө хүнээс бусад нь ашгүй дуулсангүй өнгөрлөө. Үнэхээр тэр минутаас хойш Баатарын сэтгэл шулуудан барилгад ажиллана, болбол машин механизм сурах ажилд орох юм сан. Оюунбэлэгтээ орчлонд ховорхон тохиолдох их баяр дуулгана гэж бодохоос сэтгэл нь яарч Оюунбэлэгийн цовоолог сэргэлэн хар нүд, бондгор хацар, тэгш цагаан шүд тэр бүхэн сэтгэлд тодхон буугаад дэргэд хүрч ирж налж зогсоод цагаан шүдээ яралзуулан инээгээд баяр хүргэх мэт санагдаж билээ.

	Бас хавраас хойш хааяа нэг очиход нь бие муухан, хоолонд дургүй боллоо гэж ярвайгаад царай нь нэг л базаахгүй хамрын дээгүүр хуучин байдаггүй хөх сэвх суусан байхыг ажиглавал бие жирэмсэн болсон нь яах аргагүй мэдэгдэж байсан. Юу бол оо бол, ойрын хоёр сард ажилд явснаас хойш очиж чадаагүйдээ сэтгэл нь зовдог боллоо. Гурван жилийн өмнө болсон энэ бүхнийг бодон орон дээрээ хажуулж хэвтсэн Баатар маань яльгүй зүүрмэглээд орхисон байлаа.

	— Баатар! Баатар! гэж Оюунбэлэгийг дуудахад сэрээд, юу бил ээ? гэсэн янзтай ийш тийшээ хараад нойрмоглон өндийхөд нь,

	— Чи унтмаар байна уу? Явна байгаа, ээжид хүүгээ өгөөд дэлгүүрээр орохгүй бол болохгүй шүү! гэхэд авчих цаг олдоно биз гэж бодоод,

	— Болно оо, хө гэтэл,

	— Чи яасан тайван хүн бэ! Хүүгийнхээ ойг хийнэ гэж хүн урьчихсан мөртөө маргааш хагас ажилтай, нөгөөдөр жагсаал наадам гээд дараагийн өдөр нь боллоо шүү, хө гэсэнд,

	— Муу үгэндээ цэцэн золиг шүү дээ, нээрэн ч тийм дээ гэж Баатар босож явахыг завдаж байтал айлын нэг хүүхэн ирж баяр наадмын тухай элдвийн яриа дэлгэж гарлаа. Гэвч тэр хоёрт саад болж чадсангүй, явах гээд байгаа болохоор тэр эмэгтэй гарч явлаа.

	Оюунбэлэг том бага хоёр тор аваад Баатарынхаа хамт явахдаа гурван жилийн өмнө түүнийг цэргээс халагдаад ирэх өдөр нь нэг тортой юмаа дэлгүүрийн лангуун дээр мартаад сандарч явсан нь санаанд орж дуугүйхэн жуумалзан явахыг Баатар ажигласангүй. Зуны тэр нэг өдөр Оюунбэлэг ажлаасаа тараад гэртээ ирэхээр явж байтал янз бүрийн хувцастай танихгүй залуу эрчүүд хоршоо, дэлгүүрээр хэд хэдээрээ явцгааж байжээ. Тэднийг харсан хоёр хүн «халагдсан цэргүүд байна» гэж хоорондоо ярилцахыг сонссон Оюунбэлэг «Нөгөө Баатар юу бол оо бол, хотод сууж чад аа бол уу! Манайхаар ч оролгүй явчихсан юм бол уу?» гэж санаа нь зовсноо ааш зан сайтай, ажилсаг сайн хүү гэж аав ээж нь их л тааламжтай байдагт юу ч болсон нэг эргэж уулзана байх аа гэж бодон тэгээд дэлгүүрээр орж ээжийнхээ захисан зүйлүүдийг аваад гэртээ түргэхэн иртэл яагаад ч юм тэдний дунд бас л Баатарын тухай яриа үүсэж ээж нь түүнд цай хоолыг нь авч өгөнгүүт,

	— Нөгөө Баатар хүү цэргээс халагдаа л байгаа даа, зайлуул. Халагдсан цэрэг яваад л байна. Ирж чадалгүй явчих аа юм уу? гэж ээж нь хэлэхэд цайгаа тухтай суугаад ууж суусан аав нь,

	— Манай Баатар хотод сууна аа, ирэхдээ л ирнэ гэсэнд,

	— Ирэхдээ ирнэ гэнэ шүү! Яаж мэд ээ юм бол, чи бид хоёроос урагштай юм бол дарга нартай нь уулзаад хотод суулгаж болох л байх даа, хөөрхий амьтныг, гэхэд нь өвгөн эмгэн тийшээ аягүйхэн хараад,

	— Чи дандаа нэг арын хаалга л бодож байх хүн юм аа даа. Цэргийн газар чинь тушаалаар болдог газар, өөрөө ч хэлсэн, бид ч хэлсэн ялгаагүй ирнэ дээ тэгээд нэг аятайхан ажилд орчино, залуу хүнд ажил мундах биш гэлээ. Ээж нь босож Оюунбэлэгийн авчирсан тортой юмыг уудалж гаргаж байснаа,

	— Оюун, чи давс аваарай гэсэн яасан бэ? Авсангүй юу, алга байх чинь давс дууссан гээд байхад гэж ээжийн нь үглэнгүй хэлсэн үг түүний чихэнд содон сонсогдоод «Юу бил ээ, аваад торондоо хийсэн шиг...» гэж бодтол авсан бүх юмаа хоёр торондоо хийж байсан, нэгийг нь дэлгүүрийн лангуун дээр түр тавьж байсан, түүнийг лав авсангүй мартсанаа гэнэт санаад Оюунбэлэг гэнэт босон харайж,

	— За одоо би аваад ирье гэж аман дотроо хэлээд гараад гүйхэд нь

	— Хүүш Оюун, нааш ир! Хүүш! гэж аавыгаа дуудахад дуулаагүй юм шиг гарч явахад аав нь арга барагдсан бололтой,

	— Сая ажлаасаа ирсэн хүүхдийг аяга цай уулгахгүй хавшиж байгаад явуулчихдаг чинь... гээд эмгэндээ уцаарлахад эмгэн учрыг нь ойлгосонгүй,

	— Би ямар яв гэсэн биш дээ гээд сэтгэл нь зовж хойноос нь гарч хартал шууд гүйсээр хүнсний дэлгүүрт хүрэх шахаж яваа харагдсан гэнэ.

	Тэр нь хойно бодоход Оюунбэлэгт сургамж болмоор явдал байлаа. Тэр явдлаа бодож инээмсэглэн явж байгаад нэг мэдэх нь ээ Баатараас яльгүй сүүлдсэнээ ойлгож урагшаа түргэн алхаж түүнийг гүйцэж зэрэгцэн явж билээ.

	 

	* * *

	 

	Долоодугаар сарын 9-ний тэр өдөр баяр наадам ойртсон болохоор хөл хөдөлгөөн ихтэй хотын гудамжинд тарьсан мод цэцгүүд борооны усанд угаагдан тод ногоорон үе үе хөдөлж бий зөөлөн салхинд найгаж байх нь бүхний сэтгэлд тааламжтай аж.

	Инженер Цегненко ажлаасаа тараад урьдын заншлаар байшиндаа шууд ороход ширээ сандал нь хааш яаш тавигдсан тасалгаанууд чив чимээгүй түүнийг угтаад, тэнгэр бүрхэг учраас харанхуй ч юм шиг тав муутайхан санагдана. Хэдхэн өдрийн өмнө эхнэр хүү хоёроо нутагтаа урьдчилан буцаагаад өөрөө 7 хоногийн дараахан хойноос нь явах гэж байгаа энэхэн цаг удаан үргэлжлэхгүй боловч тэдний гэрийн доторх байдал нь гэр бүлгүй ганцаараа суудаг эр хүний амьдралыг бодогдуулна.

	Уулаасаа гуанзанд хооллохдоо дурамжхан Цегненко тухтайхан сууж цайгаа чанаж аваад тэр удаа хүйтэн зуушаар хооллов. Хэдхэн минут амраад босоход нь бие нь хөнгөрөөд, толгой тархи нь сэргэлэн ном уншаад баймаар ч юм уу, гадуур салхинд зугаалан явмаар ч санагдлаа. Цегненко босож тасалгааны дотуур ийш тийшээ хэд алхаад цонхныхоо дэргэд очиж зогсон тэнгэрийн байдлыг ажиглан харвал, өтгөн хар үүлс хойно хойноосоо үелэн нүүж, уулсын оройд тулан очоод бороо цайран орж мөддөө арилахгүй шинжтэй нь түүний гадагш явахыг саатууллаа.

	Тэгээд ном дотроосоо М. Шолоховын «Сэтгэлийг шинэтгэсэн нь» гэдэг романыг авч ширээн дээрээ суугаад нэг хэсэг уншихдаа Яков Лукичийн дүрийг дотроо шинжлэн «Муухай золиг... эхдээ тэгж ханддаг байсан л байж дээ, ангийн дайсан гэдэг тийм л байсан хэрэг. Ингэхлээр манай ахмад үеийнхэн маань мөн яггүй юман дундуур тэмцэж байж өнөөгийн бидний жаргал, хөгжлийн үндсийг тавьж өгсөн хэрэг шүү» гэж бодоод номоо түр тавьж хойшоо түшлэгээ налж суухдаа нутагтаа байгаа хөгшин ээжийгээ өөрийг нь үдэж мордуулж байснаа санаж нэлээд хэдэн минут тамхиа нэг хоёр сорж сууснаа дараа нь ойлгож билээ.

	Хоёрхон жилийн өмнө монгол нутгийн зүг ирэх гэж баяр хөөр болж байснаа бодоход өнөөдрийн шиг, нэг санахад нэлээд удсан ч юм шиг санагдаж байжээ. Тэр жилийн зуны дэлгэр цагийн бүгчим халуун нэг өдөр Цегненко ажлаа хийж байхад дарга нь гэнэт дуудсанд тэр сандран гүйж үүдний өрөөнд очоод юун тухай дуудсаныг нарийн бичгийн даргаас лавлахад хээнцэр залуу эмэгтэй түүнийг ширэв татан хараад

	— Түргэн ирүүл! гэсэн, ямар хэрэгтэйг би яаж мэдэх вэ дээ гэнэ. Бодвол нэгдсэн том үйлдвэрийн дарга жирийн нэг инженерийг албан тасалгаандаа зориуд дуудна гэдэг бага хэрэг биш нь түүнд ойлгомжтой тул Цегненко учир шалтгааныг дуулах сан гэхээс сэтгэл яарч амьсгаа даран хэдэн минут зогстол нарийн бичгийн дарга орохыг зөвшөөрлөө.

	Цегненко сэмхэн гишгэж хаалгыг зөөлнөөр нээгээд ортол олон орж үзээгүй саруул том тасалгаа гэрэл гэгээ тусаад сүртэй гэдэг нь аргагүй, даргын мэндийг мэдэн дороо зогстол дарга хариу мэндлээд,

	— Наашаа суу! гэсэнд ойролцоо нэгэн сандал дээр очиж суугаад дараагийнх нь үгийг анхааран чагналаа.

	Дарга зөөлөн сандлаа дуугарган суудлаа засангуут түүн тийш эгцлэн хараад,

	— За та нар нөгөөдөр Москвад байх нь байна. Өнөө маргааш бэлтгээд яв! Тэгээд Монголдоо очно. Бэлэн биз дээ? гэж инээмсэглэн хэлэхэд нь,

	— За мэдлээ, баярлалаа гэв. 

	Хоёр сарын өмнө монголд урилгаар очиж ажилла! Бэлтгэлээ хийж бай гэсэн мэдэгдлийг аваад тэсэж ядан хүлээж байсан цаг нь ирж байгаагаа ойлгож өнөө маргааш хоёр хийх бэлтгэл ажлаа бодсоор гарч явлаа. Юуны өмнө эхнэр Нинадаа дуулгахаар лабораториор орж түүнд хэлсэнд өнөөдөр явж ээждээ очиж дуулга. Маргааш эртхэн ирж бусад ажлаа хөөцөлдөх нь дээр гэж Нинагийн зөвлөснөөр ажил тармагц хотоос 40-өөд км зайтай нэг тосгонд биеийн эрүүл мэндийн байдлаас болон суудаг ээждээ очиж дуулгахаар явжээ.

	Ажил тарсны дараахан хотын хөдөлгөөн ид их болсон цагаар эртний түүхт Киев хотын өргөн гудамж, талбайгаар өндөр сүрлэг байшин барилгуудын дэргэдүүр үй түмэн машин, хүмүүсийн дундуур суудлын машинаар давхиж буй залуу инженерийн сэтгэл ах дүү монгол оронд очиж ажиллах гэж байгаадаа хэчнээн баяр хөөртэй явсныг тоочиж барахын аргагүй юм.

	Хотоос гадагш явах тутам зай чөлөө нэмэгдэж, зам улам сайхан болсоор нэг мэдэхэд тосгоны захад орж ирээд ээжийнхээ байшингийн гадна буусан байжээ. Хүү нь алс хол явах гэж тэр эмгэнийх оройноос өглөө болтол хөл хөгжөөн ихтэй баяр цэнгэлийн байдалтай боллоо. Шөнө оройхон болоход тэдний хамгийн дотно айл Данков өвгөнийх Цегненког гэр бүлийн хамт урихад Цегненко орохоос болохгүй байлаа. Тэднийх орохтой нь зэрэг бэлтгэсэн ширээнд урьж суулгаад хүндэтгэн дайллаа. Сэтгэл нь хөдөлсөн өвгөн хундагатай архиа анхандаа сүрхий ёс баримтлан амжилтыг хүсэн тулгаж байснаа халамцан ирэхийн хамт байн байн гүд гэтэл балгасаар удалгүй яриа хөөрөө нь нэмэгдэн эрт эдүгээгийн зүйлсийг дэлгэж байлаа. 

	Өвгөн агшин зуур дуугүйхэн Цегненког харж байснаа,

	— Хөөрхий хүүхэд том болох тусмаа эцэг биеэр болох юм. Дух нь хөнхийж, нүд нь гархилаад, дээд уруулд хар сахал нэмбэл эцэг биеэрээ болж шүү дээ гэж ойрд үзээгүй хүн шиг өвгөн хэлээд яриагаа цааш үргэлжлүүлэв.

	— Эдний эцэг бид хоёр уулаас нэг нутгийн, бас дайнд хамт л явсаар байлаа. Монголд Халх голын байлдаанд цуг явсан гэхэд нь урдаас харж суусан айлын нэг өвгөн,

	— За мөөн, тэгээд? гэж яриулахыг өдлөө.

	— Монгол гэдэг сайхан орон байсан, сэтгэлээс гардаггүй юм. Харин би нийслэл Улаанбаатарт очиж чадаагүй зүүн хилд нь японы самуурай нартай монгол нөхдийнхөө хамт тулалдаж дайсныг хиар цохиод л ирсэн дээ гэж өвгөнийг инээхэд нь тэнд суусан хүмүүс цөм анхаарч хараагаа түүний зүг хандууллаа.

	— Монгол хүмүүс их зочирхог бидний цувааны замд дайралдсан айлууд данхтай цай, тавагтай идээ бариад угтдаг сан. Тэр нь зориуд зохион байгуулсан биш аян замд яваа нөхдөө хүндэтгэдэг заншил юм. Нутаг нь цаашлах тусам ой мод, гол усаар бага шиг, тэгш ногоон тал хязгааргүй үргэлжлэн тэнгэрийн хаяанд тулаад л нүдний хараа хүрэхгүй болдог сон. Тэр тал нь ургамал амьтан байхгүй хоосон газар биш, малчны цагаан тэр энд тэнд мөөг мэт бөмбийгөөд таван хошуу мал дүүрэн бэлчиж, тараг айраг бялхаж байдаг сайхан нутаг даа гэж өвгөнийг хөгжилтэй ярихад тэд их л сонирхжээ.

	Монголын тухай номоос багагүй уншсан залуу инженерт тэр орныг нүдээр үзсэн хүний ярьж байгааг сонсох нь аятайхан санагдаад барилгын ажил аль хэр хөгжсөн юм бол? гэж асуух үгийн дөгөө олдохгүй чагнаж суутал нэг хүн,

	— Хотууд нь аль хэр том, гоё вэ? гэж асуусанд өвгөн жаахан бодосхийж сууснаа,

	— За мэдэхгүй, бид төв газруудаар явж үзээгүй, Баянтүмэн гэж багахан хотод очиж байсан. Манай нэг нөхөр Улаанбаатар орж ирээд давхар байшин цөөхөн харагдах юм гэж байсан, тэр үед барилга байшин тийм их байгаагүй байх. Түүнээс хойш олон жил боллоо. Одоо бол ном, кино гэх мэтээс харахад шал өөр Европын том хотууд шиг л санагдах юм. Өөрчлөгдөхгүй ч яах вэ гэж өвгөн яриад бүдүүн мойног хуруугаараа өтгөн буурал сахлаа нэг имэрч үзэнгүүт, — Бид тэр намраа халагдаад мянга есөн зуун дөчин нэгэн оны долоодугаар сард эх орны дайнд мордлоо шүү! Тэгээд талийгаач бид хоёрын мэргэжил нь нэг байснаас ч тэр юм уу, бас л нэг ангид явж байлаа гэж өвгөнийг хэлсэнд аавыгаа эх орны дайнд мордоход арван нэгэн настай байсан Цегненко хүүгийн сэтгэлд тэр жилийн зун фашистын герман Зөвлөлт эх оронд дайран довтолж байсан хэцүү бэрх үе ялангуяа түүний хайртай эцэг нь энхрий хүүгээ орхиж баруун хацар дээр нь чанга гэгчээр үнсээд, төдий том болоод байсан хүүгээ хоёр гурван настай хүүхэд шиг дээш нь өргөөд тавьж байсан нь өөрийн эрхгүй санаанд орлоо.

	«Аав минь одоо амьд байгаа сан бол энэ өвгөчүүл шиг ануухан байх сан» гэж дотроо харамсан бодоод түүний яриаг дуугүйхэн чагнаж суулаа. Данков гуай үндсээр хийсэн монцгор том модон гаансаа гаргаж багтаж ядтал нь тамхи чихэж асаагаад шуналтайхан хэд соронгуут гаансаа амнаасаа авч,

	— Тэгээд бид нар хоёр жил гаруй фашистын зандалчинтай тулалдан 1943 оны намар Днепр мөрнийг гатлах гэж дайсантай арван нэгэн хоног, шөнө өдөргүй нүдэлцсэн. Санасныг бодвол бага шиг гарзтайгаар өргөн Днепр мөрнөө дайснаас булаан авч түүний үржил шимтэй хар хөрсөн дээр хэчнээн баяр зоригтой алхаж байсан гэж санана... гээд өвгөн нэг хэсэг чимээгүй болоход нь хүмүүс бас л дуугүй харж, дараагийн үгийг хүлээж байлаа.

	— Тэгээд манайхан дайсанд чөлөө өгөлгүй баруун тийш элдэн хөөлөө. Дайсан бидэнд өчүүхэн ч бол хор хохирол учруулах гэж хамаг хүчээрээ тэмцэж байсан юм. Талийгаач бид, хоёр их бууны нэг батарейнд хоёр галт салааны дарга нар нь байлаа. Өглөө манай хоёр салаа нэг шугамд хоорондоо яльгүй зайтай зэргийн галыг нээж байтал гэнэт урагшаа давших тушаал ирлээ. Би салаандаа гал зогс, давш! гэсэн команд өгөөд явахдаа нөгөө салаа руугаа хартал тэд хожимдож хөдлөхөд нь гайхалзан гарз тохиолдоогүй байгаа? дайсны гал бидэн дээр хүрээгүй сэн гэж бодон гүйж явтал миний хойноос нэг холбоочин эрчээрээ гүйж ирлээ.

	Түүнийг хүлгэлзэн зогстол нөгөө холбоочин надад хоёрдугаар галт салааны дарга гвардийн ахлах дэслэгч Цегненко нас барлаа гэж илтгэсэнд миний дотор харанхуйлан толгой эргээд, нүд бүрэлзэн урагшаа явах гэтэл хөл туйвах шиг болж билээ.

	— Амьсгаа алга уу? гэтэл,

	— Байхгүй, өнгөрсөн, дайсны нуугдаж үлдсэн мэргэн буудагч гүйж байхад нь тархи руу нь буудаж орхилоо гээд холбоочин хоёр нүдээ бүлтэлзүүлэн зогсож байлаа. 

	Өвгөн хэсэг зуур дуугүйхэн доошоо хараад урдаа байсан хундагатай юмнаас нэг балгаж яриагаа үргэлжлүүлэхдээ:

	— Тэгээд бид бас нэг сайн нөхрөө алдах нь тэр. Хэдий байлдаж явлаа ч гэсэн сайн нөхрийнхөө шарилыг маргааш нь төрсөн нутагт нь ойролцоо газар ёслол төгөлдөр оршуулаад явсан билээ гээд, — Дайн гэдэг ч мөн нүгэлтэй золиг, дахин хүн төрөлхтөнд битгий ирээсэй гэж ертөнцийн жирийн хүмүүсийн боддог нь зүй ёсны хэрэг ээ гэсэнд нэг хүн түүний үгийг тосон авч,

	— Ёстой ёстой, одоо цагт дайныг хүсдэг хүн зарим оронд байдаг нь харамсалтай. Тийм хүн жинхэнэ ард түмний дайсан болж таарна даа гэж хэлэхэд тэнд байсан хүмүүс цөм зөв зөв гэцгээлээ.

	Тэдний үгийг чагнаад элдвийн юм бодож суусан Цегненко «Манай Зөвлөлт орон уудам дэлгэр болохоор тэгэхэд хойд Казахстанд нүүж очоод Кустанай хэмээх сангийн аж ахуйд ээж минь ажил хийж, дүү бид хоёр сургуульдаа яваад овоо амьдарч байсан даа» гэж санаад тэр намар би арван гурван настай байсан байх, дөнгөж сургууль эхэлсэн өдөр сөн, хичээлээ дуусаад өөрийнхөө жижигхэн байшинд цүнхээ барин гүйгээд ортол ээжийн мэгшин уйлах дуун чихэнд аягүй сонсогдохоор дотор палхийгээд зогтусан хартал ширээний цаад сандал дээр нэг том хүн сууна. Ахиулан харвал тосгоны зөвлөлийн дарга украйн үндэсний өвгөн Каравченко гуай байна. Тэр миний нүүр өөд гөлрөн хараад

	— Хүү наашаа суу! гэхэд нь дэргэд нь очиж суулаа. 

	Ээжийгээ харвал толгойтой үс нь арзайгаад, хоёр нүд нь дов болтлоо хавдсан, надтай дуугарах ч сэхээгүй бололтой харагдана.

	Тосгоны зөвлөлийн дарга сандал дээрээ нэг холхиж жаахан урагшаа болж надад улам ойртоод,

	— За эцгийн их хүү, учир мэдэх болсон хүүхэд, чи сэтгэлээ барьж ээжийнхээ ажилд сайн тусал! Аав чинь эх орон, ард түмэн бид бүхний төлөө дайсантай тулалдаж яваад баатрын ёсоор амь үрэгдсэн тухайг та нарт эмгэнэлтэйгээр мэдэгдэж байна гэж хэлэхэд нь Юу гэсэн үг вэ? Үхлээ гэсэн үг үү! Одоо аав минь байхгүй, ирэхгүй гэж үү? гэж тэрхэн зуур сэтгэл үймэн, уйлах гэтэл нулимс гарахгүй, үг хэлэх гэтэл дуу гарч болохгүй санагдаад нөгөө өвгөн тийш харахад тэрээр урагшаа тонгойгоод, хав хар болсон уранхай сумк1 дотроос юм эрж байгаа бололтой. Түүний өмссөн саравчтай даавуу малгайг харвал олон жил хээр хэвтсэн өгөрийн даавуу шиг харагдаж байсан тэр гунигт өдөр өвгөний ярианаас сэтгэгдэн Цегненкогийн сэтгэлд бууж билээ... 

	Ингэж элдвийг бодон ном уншиж хэсэг сууснаа босож ийш тийшээ хэд алхаад одоо явахаасаа өмнө мэргэжлийн талаар дэс дараатай нэг аятайхан, гарын авлага бичиж үлдээнэ гэж монгол шавь нарт өчигдөр амласнаа санаж бас л үлдсэн хэдэн номоо эргүүлж эхэллээ. Гэтэл хаалга хүн тогшин инженер Абрамов орж ирлээ. 

	Тэр оройн мэндийг асуугаад,

	— Чи юу хийж байна, ганцаараа уйтгартай байна уу? гэхэд нь,

	— Юунд уйдах вэ, ажилтай байна гэсэнд,

	— Ямар ажил? Баяр наадам болох гээд байхад... гэснээ хөзөр тоглоцгооё манайд орох уу? гэж нэмж хэллээ.

	— Би үнэндээ ажилтай байна, эрхэм нөхөр минь баярлалаа, дараа оръё гэсэнд ойртож ирээд ном руу нь харж,

	— Чи юм бичих гэж байна уу? гэлээ.

	— Би явах боллоо, гэсэн ч бас нэг сайн гарын авлага бичиж үлдээнэ гэж бодоод эхлэх санаатай байна гэж хэлэхэд нь нөгөө нөхөр нь жаахан дуугүй зогсож байснаа,

	— Монгол дээр орчуулна гэвэл явахаас чинь өмнө амжихгүй биз гэсэнд,

	— Орчуулах хэрэггүй, миний оронд ирсэн монгол инженер залуу орос хэл сайн мэддэг хүн. Харин сая төгсөөд ажиллаж байгаа, түүнд тусламж болгохын тул бичиж байна гэж Цегненког шийдэмгий янзтай хэлсэнд энэ мөддөө тоглохгүй юм байна гэсэн янзтай Абрамов дуугүйхэн гарч явлаа.

	Цегненко ширээн дээр тухлан суугаад бичих ажилдаа орж эхэлтэл утас нь тасалдан жир жир гэж дуугарах нь холоос дуудаж байгаагийн тэмдэг учир (лав Нина Киевээс ярих нь бололтой гэж бодон) түргэхэн очиж утсаа аван чагнаж билээ.

	* * *

	 

	Оюунбэлэг, Баатар хоёр гадуур хоёр цаг гаруй явж гэртээ ирлээ. Үүд нь нээлттэй байгаа гэрийнхээ хаалгаар Баатар алсыг харж аягатай цайгаа ууж суухад нь жаргаж байгаа нарны гэрэл үүлний чөлөөгөөр өөрийн нь үйлдвэрийн том цагаан яндан дээр тодхон тусаж байлаа. Бусдаас тодхон харагдаж байгаа тэр яндан түүнийг анх цэргийн албанаас халагдаж ирээд энх хөдөлмөрийн хаалгаар орж бүтээн босгох их ажилдаа олон нөхдийнхөө хамт ажиллаж эхэлснийг санагдуулах аж. Гурван жилийн өмнө энэ үйлдвэрт саналаа өгч хуваарилагдсан хориод залууг цэргийн ангиас машинаар очиж аваад үйлдвэрийн хашааны хаалгаар ороход нь үүдэн дээр буу үүрсэн өвгөн манаач машиныг зогсоож шалгаан орох зөвшөөрөл өгөхөд нь,

	— Яггүй журамтай байна шүү. Өөрийнхөө хүнийг танихгүй байна уу? гэхэд,

	— Үгүй, танилгүй яах вэ. Том үйлдвэрийн газар чинь их журамтай байдаг юм.

	— Биднийг дараа орж гарахад бас л шалгах уу?

	— Шалгалгүй яах вэ, хүн бүрийн үнэмлэхийг шалгана гэх зэргээр тэд хоорондоо ярилцах зуур нөгөө машин хашаан дотуур явж улаан булангийн үүдэнд очоод зогслоо. Ажлын цаг учир улаан буланд удсангүй удирдах цөөн хүмүүс хүлээн авч үйлдвэрийн талаар таниулаад тасгийн дарга нарт хуваарьт хүмүүсийн нэрсийг дуудаж хүлээлгэн өглөө. Баатарын нэр механик тасагт гарахад нь машин техник сурах хүсэлтэй, түүний санаанд яв цав тохирлоо.

	— Шинэ ажилчид хүлээн авч багагүй ажил болж байгаа бололтой, ажлын хувцас тавьж өгнө ч гэх шиг, аюулгүй ажиллагааны заавар өгнө ч гэх шиг, урьд нь их дуулаагүй үгнүүд чихэнд тодхон сонсогдон учрыг ч сайн ойлгохгүй сууцгааж байлаа.

	— За одоо тасгийн дарга нар хүмүүсээ аваад явцгаая гээд дарга нарыг босож явахад нь намхан нуруутай, буурал толгойтой өвгөжөөр насны хүн хамгийн түрүүнд босон тожигнон алхаж нэг буланд очоод,

	— Манай тасгийн нөхөд нааш яваад ир! Механик тасаг шүү! гэж чанга дуугаар хэлэхэд нь Баатар босож нөхдийнхөө хамт түүний дэргэд очиж зогслоо.

	— За хүүхдүүд гүйцэж байна уу? гээд нөгөө хүн инээмсэглэж, хүн хүний нүүр өөд харж түр зогсож байтал тэднийг цэргийн анги дээрээс хүлээж авсан боловсон хүчний дарга хажууд нь ирээд,

	— Танай механик тасгийн дарга бөгөөд засварын инженер Доо гэдэг дарга, ардын цэргийн ахмад дайчны нэг, бэлтгэл дэд хурандаа хүн дээ гээд түүний мөрөн дээр алгадаж инээхэд нь «Доо» гэж тогтооход амархан нэр байна гэж тэд хоорондоо шивгэнэн нүүр өөд нь сайн гэгч ажин харцгааж билээ.

	Доо дарга маань өрөөндөө авч ороод энх хөдөлмөрийн хаалгаар сая орсон залуучуудад хэчнээн их сайхан сургамж өгсөн гэж санана. 

	Тэр яриагаа дуусгаад: 

	— За нөхөд ойлгов уу, асуулт байна уу? гэхэд нь нэг хун суудлаасаа босож,

	— Одоо бидний цалин хэдэн төгрөг байх бол? гэсэнд тэр нүдээ том болгон,

	— Өө цалин, цалин! Одоогоор та нар хоёр гурван сар дагалдан ажиллана энэ хугацаандаа 250 төгрөг авна. Шалгуулаад жинхэнэ ажилчин болдог юм. Тэр үед хийснээрээ... хүний л чадал мэднэ. «Чадлынхаа хэрээр ажиллаад хийснийхээ хэрээр авдаг социалист зарчим»-ыг мэднэ биз дээ? гэж хэлээд өвгөн дарга ган шүдээ арзайлган инээлээ. Түүнийг анхааран сонсож байсан нэг нөхөр нь,

	— Чадал л мэднэ гэсэн хэрэг байна шүү гэж Баатарын чихэнд хэлэхэд,

	— Тийм ээ, гээд жаахан бодосхийлээ.

	— Гэхдээ машинаар бүх юмаа хийдэг үйлдвэр учраас чадлаас гадна мэргэжил их хэрэгтэй байж таарна. Тэгээд бидэнд юу хэрэгтэй болж байгааг чи ойлгов уу!? гэхэд,

	— Ойлгож байна. Мэргэжил хэрэгтэй гэж нөгөө нөхрийнхөө хариулахад Баатар жаахан бодоод,

	— Даргын ярианд сая гарлаа шүү! Дагалдны хугацаанд тэгээд цааш нь машин техникийг арван хуруу шигээ мэдэж ав гэлээ. Тэр л байна... гэж хэлсэнд нөхөр нь толгойгоо дохиод дуугүйхэн суулаа. 

	Гэтэл нэг нөхөр нь хажуугаас 250 төгрөг юу байх вэ. Бид ганцаар байх биш, орон сууц үнэтэй гэх шиг тэдний ярианд оролцоод гурвуул ярьж байсан тэр зуур Баатарыг нэр чинь хэн бил ээ? гэж Доо даргын асуусныг дуулсангүйд нэг мэдсэн даргын царай аягүй болоод,

	— Ай нөхөөр таныг хэн бил ээ? Бос! гэхэд Баатар өөр хүнийг хэлж байна уу гэж бодон ийш тийшээ хартал аргагүй өөрийг нь хэлж байгааг ойлгож бослоо.

	— Та нар чинь үйлдвэрийн хаалгаар сая орж ирээд байж, хоорондоо яриад хүн дуудаж байхад чихгүй юм шиг суудаг ямар вэ дээ. Нөхөд өө! Энгийн газар гэдэг чинь эмх замбараагаа алдсан, эх толгойгүй байдаг юм биш шүү! Харин нарийн зохион байгуулалт, ухамсартай, социалист сахилга баттай ажилчин анги гэдгийг ойлгох хэрэгтэй гээд, — Би таны нэрийг асуусан юм гэхэд нь

	«Дэмий ярьж байж нэрээ асуухад дуулаагүйгээ мэдээд, нэрээ хэлээд ажилд ороогүй мөртөө анхны зэмлэл авсандаа» сэтгэл нь зовон байлдагчийн ёсоор дуугүйхэн номхон зогсоход даргын нүдний харц тэрхэн зуур зөөлрөн өөрчлөгдөөд:

	— Суу, суу гээд, — Нөхөд минь, сахилга, сахилга бат бүгдийг шийднэ шүү гэлээ.

	Тэгээд маргааш нь үйлдвэрийн ажилчин боллоо. Суурь машинуудын дуун сүртэй нүргэлээд энд тэндгүй цахилгаан гагнуурын хөх гал сүүмэлзэн, улаан оч бутаргаж байх нь сонин харагдана. Ажилчид өвөр хоорондоо ярихын завгүй, ярья гэсэн ч дуулдахгүй бололтой. Аюулгүй ажиллагааны дүрмээс ярьж байхыг чагнаж байвал алхах гишгэхдээ ч хүртэл анхааралтай журамтай байдгийг ойлгож авлаа. Удалгүй нэг мэдэх нь ээ хагас сайн өдөр болсон байлаа. Хотод суусан, ажилд орсон тухайгаа Оюунбэлэгтээ хэлж баяр дуулгахыг бодсон боловч шууд очихоос сэтгэл нь зовж нутгийн нэгэн айлд хэдэн шөнө очиж унтаад тэр өдөр ажил эрт тарсан болохоор үүгээр түүгээр жаахан саатаж явсаар Оюунбэлэгийндээ очихоор шийдсэн аж. Тэгээд шууд яваад тэдний, зах банзаар тохь муутайхан барьсан хашааны хаалгыг түлхээд өөрийн хүн шиг ороход нь Оюунбэлэгийн эцэг өвгөн гэрийнхээ нээлттэй байсан үүдээр ажиглан хараад «хаалга үүд тогшилгүй ороод ирдэг чинь хэн бил ээ?» гэж бодож суутал нимгэн ногоон костюмтай залуу эр эгц шулуун алхаад гэрт орж ирэхийг ажиглавал хүргэн хүү Баатар нь байлаа.

	— Хүүе хөөрхий Баатар байна гэж эмгэн нь уулга алдан босоход, өвгөн «Хэлээгүй юу чамд» гэсэн шиг эмгэн тийшээ хараад Баатарын гарыг барьж мэндлээд,

	— Энгийн хувцас өмссөн болохоор танигдахгүй байна шүү! гэж өвгөн малилзтал инээгээд, — За хэзээ халагд аа вэ, хүү минь? гэсэнд, ирээгүй долоо хоносноо жаахан болгоомжлон бодоод,

	— Хоёр, гурав хоногийн өмнө.

	— Хотод суухаар болов уу?

	— Тэглээ.

	— Одоо ажилд орох л дутуу байна уу?

	— Ажилд ороод хоёр хонолоо гэж Баатарыг инээмсэглэг хэлэхэд өвгөн царай өөд нь нэг сүрхий хараад,

	— Ашгүй түргэн орчоов, сайн байна. Хаана, ямар ажилд? гээд түүнийг давхцуулан асуухад нь Баатар,

	— Тэндээсээ шууд ирсэн, барилгын үйлдвэрт, алс нь машин механизмыг засдаг хүн л болох юм гэнэ. Одоо ч дагалдан гэсэнд,

	— Зөв зөв, хүү минь, тэгэлгүй яах вэ. Хүний хийдэг сурдаг л ажил, барилга гэдэг чинь хийсэн бүтээсэн нь нүдэнд харагдаад дурсгал мэт үлдэж байдаг сайхан ажил шиг байгаа юм гээд л хөгжөөнтэй ярьж эхэлснээ дуугүйхэн болж дотроо «барилга, барилга их баригдаж байна. Дутуу байгаа барилга их харагдах юм. Барилга дээр хүн цөөхөн үзэгдэх болсон юм. Яагаад тэр бил ээ?» гэж бодоод энэ олон барилгыг цөмийг нь барьчихвал мөн сайхан аа, барилгад түр зуур хүн дутагдсан шалтгаан тодорхой юм.

	Тэгээд энэ цэргээс халагдсан хүүхэд хотод амархан суужээ. Аргагүй л гэнэт дутагдсан даг.  За гээд болно доо нам, засаг арга хэмжээ авч л байна гэж бодсоноо хүүхэдтэй уулзахтайгаа зэрэг том асуудал яриад дэмий юу даа гэж санаад ууттай тамхи гаансаа түргэн гэгчээр авч нэрээд цочсон юм шиг,

	— Хүү минь, тэгээд үйлдвэр чинь ажилчин олонтой юм уу? гэж асуулаа.

	— Олон байна. Ер нь шинэвтэр үйлдвэр, тэгээд ч юм уу хөдөөгөөс олон хүн ирсэн гэнэ. Бид нэлээд хүн ороод байна гэж Баатарын хариулахад,

	— Орос ах нар олон байна уу? гэлээ.

	— Зөвлөлтийн мэргэжилтэн нэлээд байна. Бас нэмж ирсээр л байна гэхэд өвгөн,

	— Ах нар маань ч ажиллахыг үзүүлээд өгдөг улс даа. Та нар л сайн сурч авах хэрэгтэй. Анх намайг гучин хэдэн онд хөдөө морин дэл дээгүүр дэрвэж явсан залуу, үйлдвэрийн хаалгаар ажилчин болно гэж орж ирэхэд хөөрхий Борис гэдэг нэг сайн мэргэжилтэн хүлээж авсан юм даа гээд, тэр цааш яриагаа үргэлжлүүлж билээ. 

	Чухамдаа тэр өдрөөс хойш Баатар тэдний ам бүлийн хүн боллоо. Цэргийн албанд байх хугацаандаа тэр айлын ганц охинтой нь танилцан сэтгэлтэй болоод жил гаруй хугацаанд орж гарч яваад багагүй дассан Баатар халагдах болохын хамт хотод сууж Оюунбэлэгтэйгээ айл гэр болж, ажил, хийж алдар нэрээ дуурьсгаж явах сан гэж байсан хүсэл нь ёсоор биелж байгаа мэт санагдаад гагцхүү улс эх орондоо сайн хөдөлмөрлөж сайхан амьдралтай явна гэдэг бодол түүний санаа сэтгэлийн төвийг эзэлж ажил үйлсдээ зориг шулуудан ажиллах боллоо. 

	Гэрийн дотор дөрвөн хүний гурав нь ажил хийдэг, Оюунбэлэгийн ээж сул цалин авдаг учраас тэднийх боломжийн сайн амьдралтай мэт санагддаг байлаа. Гагцхүү өөрөө дагалдны хугацаанд юм сайн сурч нормын ажлаа тэргүүний хүмүүс шиг олон хувиар биелүүлэх сэн гэж Баатар бодож явдаг байжээ.

	Хүүхдүүд минь, мөнгө цалингаа эвтэйхэн зарцуулж байгаад орон сууцны арга олдвол тусдаан гарсан ч дургүйцэх юу байх вэ гэсэн шинжтэй, аав ээжийнхээ үгийг тэр хоёр сонсоход сэтгэлд их л тааламжтай байдаг боллоо. Тэгээд нэг өдөр Баатар иргэний үнэмлэхээ авах далимаар гэрлэлтээ бүртгүүлье гэж саналаа хэлсэнд Оюунбэлэг дуртай зөвшөөрсөн тул хоёулаа гэр бүлийг бүртгэх товчоон дээр очлоо. Явах замдаа Баатар Оюунбэлэгийг ойрхон алхлах мөртөө зэрэгцэн явахад өөрөөс нь дутахгүй түргэн явдаг нь өөрчлөгдөж хөлөө зөөж тавин удаан явдаг болсныг ажиглан хараад «Тун шахаж байгаа юм биш байгаа» гэж бодоод хүлгэлзэн зөөлнөөр алхлаад,

	— Чиний амралтыг өгөх болоогүй юм болов уу? гэсэнд,

	— Маргааш ирээрэй гэсэн шүү дээ гэж Оюунбэлэг түүний өөдөөс харахад Баатар өөр юм хэлсэнгүй, тэгж явсаар тэр хоёр гэр бүлийг бүртгэх товчоонд ортол ширвээ хар сахалтай өвгөжөөр насны хүн угтан хүлээж авч урьж зөөлөн сандал дээр суулгаад,

	— За та хоёр энд жаахан хүлээж бай! Би түрүүлж ирсэн хоёр хүнийг бүртгээд дараа нь бүртгэнэ гэж тун эелдэг аятайхан хэлээд тэр хүн өрөөндөө орлоо.

	— Бүртгэл удах болов уу? гэж Оюунбэлэгийг шивгэнэн хэлэхэд,

	— Хэчнээн удаа ч дээ гэж Баатар хариулаад түүний царайг ажиглан харвал хоёр гурван жилийн өмнө анх танилцаж байхад унаган царай нь өөрчлөгдөөгүй, улаан хацар нь хүүхэд шиг бөндийгөөд уруул нь будаагүй байтлаа будсан юм шиг улайж харагддаг байсан, өнөө харвал царай нь барайгаад жаахан хөөнгөдүү, овор суусан ч юм шиг хамар нь шөнтийн дээд талд нь үл ялих сэвх суусан харагдахад «Хөөрхий минь, ядарч байгаа юм уу даа, тулгар юм, төрөхдөө аль хэр зовдог бол?» гэж өрөвдсөнөө эмнэлэг дэргэд байна даа гэж бодон сэтгэлээ тайвшрууллаа. Удсангүй түрүүчийн хүмүүс гарлаа. Тэр хоёр орж бүртгүүлсэнд өвгөн дарга гэрчилгээг бичиж дуусаад суудлаасаа босож,

	— За хүүхэд минь, жаргалтай сайхан үед төрж өссөн та нөхдөд өнөр баялаг гэр бүл болон үр хүүхдээ өсгөж хүмүүжүүлэн эх орондоо ихийг бүтээж урт насалж удаан жаргаж явахыг ерөөе! гэж хэлээд гэрчилгээг гардууллаа. Тэднийг гэрчилгээгээ аваад цааш эргэхэд нь дарга инээмсэглэн,

	— Хүүхдээ гарахаар хугацаанд нь бүртгүүлэхээ мэднэ биз гэсэнд,

	— За мэдлээ! гэж цэргийн хэлээр товчхон хариулаад, нээрээ тийм шүү! гэж Баатар бодлоо. Тэгж гэрлэлтээ бүртгүүлээд гарч байсан нь Баатарын санаанд тодхон орж ирээд өнөөгийн байдлаа санахад гуравхан жилийн дотор их л хөгжиж өөрчлөгдсөн санагдах ажээ.

	 

	* * *

	 

	Долоодугаар сарын аравны өглөө эртхэн ирэхдээ, баярын өмнөх өдөр болохоор машин багажуудыг шалгаж баярын дараа ажилд яг бэлэн болгож тавиулах, арчиж цэвэрлүүлэх талаар Баатарын ажиллахыг түүнд мэдэгдэхгүйгээр харж ажиглалаа. Дутагдлыг нь хэлж зааварлана гэж Цегненко бодож байлаа. Түүний хэр зэрэг биеэ дааж санаачилдгийг эцсийн удаа үзэж зөвлөгөө өгөхөөр шийдсэн байжээ. Тэгээд ажилд орох цаг арайхан болоогүй байхад өөрийн тасгийн хаалгаар ортол дарга нь ажилчдаа цуглуулан яриа хийгээд тарах гэж байлаа. Цегненко уулзан мэндээ мэдэлцэхийн хамт

	— Баярын өмнөх өдөр шүү дээ гэж Цегненког хэлэхэд нь Баатар багшийнхаа өөдөөс анхааралтай гэгчээр ширтэн: 

	— Тийм ээ, гэхэд нь Цегненко үгийг нь таслан авч:

	— Сайн шалгаж шаардаад бүх машиныг амралтын дараах өдөр ажилд ямар ч саадгүй байлгавал зохино. Би ажилтай, арван дөрвөн цагт хоёул уулзаж ярья гээд Цегненко эргэж явлаа. 

	Багш маань надтай хамт шалгалт хийхгүй нь байна гэж бодсон Баатар ажилдаа шуурхайлан орлоо. Баярын өмнө хагас ажилтай өдөр хүмүүс ихээхэн хөл хөдөлгөөнтэй байдаг учраас ажлыг эрт амжуулж хийхгүй бол болохгүй гэдгээ тэр ойлгож байлаа.

	Цегненко хааяа нэг үйлдвэрээр орж Баатарын ажиллаж байгааг ажиглан харвал тэр хэзээний дарга хүн шиг ажилчдад зөвлөгөө өгөөд мэдэхгүй зүйлийг дор нь ингээд хий гэж зааж байх бөгөөд хэлсэн үгийг нь хүмүүс тун анхаарал, хүндэтгэлтэй сонсож байгааг хараад Цегненко их л урамтай санагдана. «Баатар маань юу ч гэсэн мастерын ажлаа хийж чадах болжээ. Залуу хүн засарч хүмүүжих нь сайхан юм. Анхандаа ч бид хоёр яггүй будилсан даа, мань хүн зав л гарвал сүүдэрт очоод л суучихсан байдаг сан, заримдаа хаашаа явсан нь мэдэгдэхгүй алга болчихно. Тэгээд үг хэлээд байхад ойлгож байгаа эсэх нь мэдэгдэхгүй дуугүй гөлийгөөд байхад нь тэнэг юм уу даа гэж боддог сон» гэж Цегненко бодоод энэ үйлдвэр, мэргэжилтэй ажилчнаар дутагдаж байсан цаг өнгөрлөө. Хуучин байсан хүмүүс нь биеэ дааж ажилладаг боллоо. Техник мэргэжлийн сургуулиас олон залуус ирж дээ гэж бодохдоо анх тэр үйлдвэрт ажиллахаар ирэхэд ямар байсан нь санаанд орлоо. Хоёрхон жилийн өмнө, зуны дэлгэр сайхан цагийн нэгэн өглөө нарлаг монгол орны нийслэл Улаанбаатар хотын төмөр замын буудал дээр хэсэг нөхдийнхөө хамт буухад хэчнээн баяр хөөртэй байсан гэж санана. Тэднийг барилгын байгууллагын удирдах нөхөд бололтой хэсэг хүн зочны ёсоор хүлээн аваад суудлын машинуудад суулган Улаанбаатар хэмээх зочид буудлын сүрлэг сайхан байшинд буулгажээ. Цегненко хотын дундуур явж байхдаа Улаанбаатар хот тийм ч бага хот биш юм байна. Барилга байшингаар ч яггүй, хотын хөдөлгөөнийг харвал хүн амаар ч цөөнгүй болов уу гэдэг сэтгэгдэл төржээ.

	Харин байшин барилга, гудамж талбай, түүх дурсгалын зүйл нь хүртэл өнгөтэй шинэхэн харагдах нь энэ хот сүүлийн үед түргэн хөгжсөний тэмдэг болж байлаа. Зочид буудлын есөн давхарт ороод тавцан дээрээс хотын байдлыг ажиглан харвал өргөгч цамхгийн оройнууд энд тэндгүй сэрвийгээд шинээр барьж буй барилга олон харагдахыг нь их л сонирхон ажилдаа орохыг яарах мэт болголоо. Тэгээд л маргааш нь ажилдаа орлоо. Тэр өдөртөө үйлдвэрийн удирдах нөхөдтэй уулзаж машин багажуудын ажиллагаатай танилцаад юуны өмнө яаравчлан хийх ажлаа төлөвлөсөөр явлаа. Нэг өглөө үйлдвэрийн доторх машинуудыг үзээд явж байтал үйлдвэрийн даргатай хамт томоохон албаны хүн болов уу гэмээр нэг хүн орж ирээд Цегненкотой уулзаж мэндэллээ. Түүнийг харвал нэлээд тохилог боловсон байдалтай залуухан эр орос хэлээр тун аятайхан ярьж эхэллээ. Албан тушаал овог нэрийг нь үйлдвэрийн дарга танилцуулсан боловч тэр орос хэл сайн мэддэггүй хүн учир Цегненко тодорхой ойлгож чадсангүй өнгөрлөө. Дахин асуухаасаа сэтгэл нь зовоод яриагаа цааш үргэлжлүүлэв. Тэр хүн үйлдвэрийн дотоод байдлыг тойруулан сүрхий ажиглан харснаа Цегненког овог нэрээр нь хэлээд хэзээний таньдаг хүн шиг эелдэг сайхан байдлаар инээмсэглэн,

	— Ажилтайгаа танилцаж байна уу. Машинуудаа үзэв үү? гэж түүнээс асуухад нь:

	— Үзэж л байна гэлээ.

	— Үйлчилгээ ямар байна даа?

	— За даа, тааруухан л байх шив дээ.

	— Тийм байгаа юм, их ажил хэрэгтэй байх.

	 — Тийм байна. Ойрын хэдэн хоногт нэлээд ажил хийхээр бодож байна. Сэлбэг байхгүй зарим машин зогсож байна гэсэнд тэр хүн Цегненкогийн яриаг таслан,

	— Юуны урьд тэр машиныг ажилтай болгомоор байна. Эдлэл гарахгүй барилгын ажил саатаж байна. Сэлбэг нь таардаггүй гэнэ. Та үзэв үү? гээд машин тийш гараараа заасанд, Цегненко тэр хүний үгийг анхааралтай сонсоод,

	— Үзлээ тэр таарахгүй, өөр юм хэрэгтэй. Би агуулахад үзлээ, байхгүй өөр газраас олдох арга байдаг болов уу? гэтэл нөгөө хүн жаахан дуугүй зогсож байснаа:

	— Хоёулаа яваад хэдэн газрын агуулахаар орох уу даа? гэсэнд,

	— Тэгье гэж Цегненко хариуллаа. Нөгөө хүн Цегненког дагуулан яваад саарал өнгөтэй шинэхэн «Волга» хэмээх суудлын машины хаалгыг нээгээд суу, суу! гэхэд нь орж хоёул ар талын суудалд зэрэгцэн суугаад явахдаа элдэв зүйлийг ярилцан сайхан танилцсан боловч чухам ямар тушаалын хэн болохыг нь ойлгож чадаагүйдээ жаахан бантаад Цегненко нэг их ярьсангүй түүний яриаг чагнан асуусан зүйлд нь хариу өгсөөр явлаа. Ярианы байдлаас үзвэл тэр нь Зөвлөлт улсад суралцсан инженер хүн байлаа. Тэгээд хоёул хэдэн газрын агуулахаар орж байж нөгөө сэлбэгээ олоод бушуухан ирж тавьсан нь түүний ажлын анхны амжилт байсан аж. Дараа нь танилцахад нөгөө хамт явж сэлбэг олж өгсөн хүн маань Барилгын яамны орлогч сайд байсан нь санаанд орж «би эхлээд юун ч том тушаалын хүнтэй машинд нь дажгүй хамт суугаад сэлбэг олох гэж явж байв. Тэр үедээ их л чухал байснаас сайд өөрөө явсан хэрэг байж» гэж бодон инээмсэглэн зогсож байсныг тэрхэн зуур хэн ажиж мэдэх билээ. 

	Үйлдвэрийн хашаан дотор байдаг жижигхэн боловч цардаж тохижуулсан талбайн захаар эмжээр мэт ургасан ногоон зүлгийн захаар дөнгөж нэг хүн явах нарийн замаар Цегненко юм бодон доош хараад алхаж явтал нэг хүн урдаас тулгараад

	— Хүүе яадаг билээ, уучлаарай гэж эмэгтэй хүний дуу гарлаа. 

	«Өдөр наранд хүнтэй мөргөлдөж байна уу даа» гэж дотроо бодоод Цегненко зогтусан хартал лабораторийн инженер залуу эмэгтэй байлаа.

	Тээврийн машинуудын дуун, үйлдвэрийн дотор нүргэлж буй машины дуутай нийлэн чих дүлийрэм нүжигнээд тэр хоёрын хөгжилтэй ярианд саад боллоо. Дунд зэргийн нуруутай дугуй цагаан царайтай, залуу хүүхэн цэвэрхэн хөх халаад чивхийтэл өмсөөд үсээ өнөө үеийн маягаар өөд нь овойлгож самнасан нь аятайхан зохисон харагдана. 

	— Би яарч гүйж яваад багшийн урдаас мөргөчих шахлаа шүү гээд дун цагаан шүдээ яралзуулан инээх нь хүний сэтгэлийг баясгах мэт. Өнгөрсөн орой Нина нь утсаар ярихдаа лабораторийнхонд баярын мэнд хүргээрэй гэснийг түүнд уламжлах гэтэл үг дуулдаж өгөхгүй чимээнээс зайлахын эрхэнд түүнийг гараас нь хөтөлж өөрийн тасгийн үүдэн дээр ирээд;

	— Нина өчигдөр орой утсаар ярилаа. Та нарт баярын мэнд хүргээрэй гэснийг уламжилъя гэхэд нөгөө эмэгтэй баярлан,

	— Хэзээ ярив? Сайн гэнэ үү? Бид цахилгаан явуулах гэж байна. Таныг явахад захидал явуулна шүү! гэх зэргээр ярьж байтал, түүний үерхдэг инженер Абрамов ирж тэдний ярианд саад боллоо. Марзан зантай Абрамов тэр хоёрыг цаашлуулан дохилцоход залуу эмэгтэй яваад өглөө. Мань хүн Нинаг байхгүй болохоор залуу хүүхнийг дуудаж, юу болж байна даа. Би Нинад хэлнэ шүү! гэж инээд алдан хэлэхэд нь ичимхий томоотой Цегненкод эвгүй санагдаж царай нь улайсхийгээд:

	— Та уучлаарай. Би албаны, амины юм ярьж байна. Эмэгтэй хүнтэй уулзаж болно биз дээ гэж инээмсэглэн хэлэхэд нь Абрамов:

	— Уулзаж болно гэхдээ учир шалтгаан л мэднэ дээ гэв.

	Тэр хоёр тэгж инээлдэн ярьж байснаа тэрхэн зуур дуугүй болж Абрамов том алаг нүдээрээ тэнгэрийн байдлыг эргүүлж ажиглан хараад:

	— Маргааш баяр наадам болох гэж байхад бороо арилах шинжгүй шүү гэлээ. 

	Нээрээ ч дорхноо бас л бороо шавшин эхлэхэд тэд Цегненкогийн өрөөнд орлоо. Абрамов ширээ тэгнэн суугаад дээр нь байсан сэтгүүлийг эргүүлэн зургийг нь харлаа.

	— Чи ч яах вэ дээ нам, засгийнхаа даалгаврыг нэр төртэй биелүүлээд эх орондоо буцах гэж байна. Муу нөхрийн чинь ажил ч тааруухан л байна шүү! гээд: — Танай энэ Баатар гэдэг сайн залуу байна шүү! гэлээ. 

	Цегненко түүний нүүр өөд харж жаахан дуугүй сууснаа,

	— Зүгээр, цаашдаа юм сурах, төлөв томоотой, ажилд авхаалжтай хүн шүү! гэсэнд Абрамов, тийм байна гээд үзэж байсан сэтгүүлээ хумхиж тавиад 

	— Бид юуны төлөө ирсэн билээ дээ, нэг ч бол хүнд өөрийн өчүүхэн мэдлэгээсээ өгөх юм сан гэж бодох юм. Хугацаа юү байх вэ. Хоёрхон жил, би ч бас нэг жил болоод явлаа. Дагалдаж сурч бий нөхөд маань олонх нь хэр чинээгээрээ чармайж байхад нь баярлах юм. Гэтэл хүн болгон адилгүй, морь болгон жороогүй гэгчээр даанч урамгүй хүн бас байх юм гээд түүнийг санаа алдахад нь Цегненко нөхрийнхөө яриаг анхааралтай сонсож байгаад суудлаа засаж суунгуут

	— Болдоггүй хүн олон байна уу? гэсэнд Абрамов жаахан бодосхийгээд

	— Нэгийн зэрэг л байна, нэг байна гэдэг чинь тусгүй шүү дээ. Нэг үхрийн эвэр дэлсвэл мянган үхрийн эвэр дэлссэнтэй адил гэгчээр муугийн нөлөө гэдэг чинь сайнаас амархан бусдадаа халдана гэдгийг чи мэднэ шүү дээ! гэсэнд,

	— Яадаг хүн юм бэ, тэр чинь? гэж Цегненко асуулаа.

	— Яах юу байх вэ. Харвал гоё сайхан залуу, амьдрал ахуй сайтай айлын хүүхэд шиг байна. Мотоцикл унаж явдаг юм. Бас орос хэлээр бусдаасаа илүү ярьдаг хүн, тэгсэн мөртөө хэлсэн заасныг хийж биелүүлэхгүй юм. Хий дэмий л цаг өнгөрөөж байгаад зай чөлөөг андахгүй алга болсон байх юм. Залуу хүн ингэж болохгүй гэж олон хэлэвч засрах янзгүй дээ. Өөрийн дарга нартайгаа ч тийм байдалтай харилцдаг бололтой гээд Абрамовыг гайхсан янзтай ярихад Цегненко «Манай Баатар ч мөн анхандаа тиймэрхүү л байсан даа. Харин амьдралын талаар тийм их чинээлэг байгаагүй дээ» гэж бодож суугаад:

	— Сайн судалж үз! Хүн болгоныг адилхан нэг аргаар сургаж хүмүүжүүлнэ гэдэг хол, бас дутагдалгүй аяндаа сурч хүмүүждэг хүн ч цөөхөн шүү дээ. Сургахын тулд янз бүрээр ажиллах хэрэгтэй гээд Цегненког шийдэмгий янзтай хэлсэнд 

	«Үнэн үг» миний ажиллагаа муудаж байж ч болох юм даа. Яавал дээр вэ? гэж Абрамов өөртөө асуудал тавин дотроо бодож суутал Цегненко яриагаа үргэлжлүүлэн:

	— Манай Баатар бол ухаалаг хүн, дутагдлаа түргэн ухамсарлах шиг болсон. Би түүнд ажлыг нь тодорхой зааж өгдөг байлаа. Өөрөөр нь хийлгээд чадахгүй бол дахин зааж өгөөд заавал үр дүнг нь өөрт нь харуулж өгдөг сөн. Цөхрөлтгүй ажиллаад удалгүй ажилдаа сонирхолтой болон биеэ дааж надаас мэдэхгүйгээ асуудаг болсон. Хүн заавал засарна. Харин түүний дутагдлын оношийг олж засах нь зааж хүмүүжүүлж буй бидний үүрэг юм. Олон дахин үглээд байх хэрэггүй байх шиг байдаг. Хааяа өөрийн нь захиргаа, нам, олон нийтийн байгууллагын дарга нарт сайн таниулаад өгөхөд мөрөөр нь ажил зохиосон нь аргагүй л мэдэгдэх шиг болдог сон. Монгол нөхөд ч хүнийг хүмүүжүүлэх талаар багагүй туршлагатай улс байна шүү дээ гэхэд нь түүний үгийг анхааралтай сонсож суусан Абрамов нөгөө дутагдал гаргадаг хүнтэйгээ түргэн уулзаж ярилцмаар санагдаад гарах гэтэл гаднаас залуучуудын эвлэлийн үүрийн дарга залуу орж ирлээ. Эвлэлийн үүрийн дарга тэдэнтэй мэндлээд Цегненко тийш хэд алхаж ойртон очоод:

	— Та хоёр цагаас өмнө явахгүй биз? гэлээ.

	— Үгүй хоёр цагт автобусаар явна.

	— Зүйтэй, хоёр цагт хотын эвлэлийн хорооны дарга ирнэ. Цуглаан болно, түүн дээр таныг байлгамаар байна гэхэд нь,

	— Юун цуглаан бэ? Наадам болох гэж байхад гэж Цегненког инээмсэглэн хэлэхэд эвлэлийн үүрийн дарга инээмсэглэн:

	— Удахгүй, удахгүй арван минутын л ажил болно.

	— Танай мастер Баатар, бас нэг залуу энэ хоёрт шагнал гардуулж өгөх юм байна. Та нарын зургийг авах хэрэг гарч магадгүй гэлээ. 

	Түүнийг, дуулаад Цегненко «Баатарын ажлыг үзье дээ» гэж санаад үйлдвэрээр орохоор гарлаа.

	 

	* * *

	 

	Долоодугаар сарын 10-ны өдрийн 14 цаг боллоо. Амралт эхэлж ажлын байраа дахин дахин шалгаад, албан тасалгаануудыг ломбодсон байлаа. Бас л улаан буланд түр цуглаантай гэж зарлаад түүн дээр мастер Баатарт улс хувьсгалын 45 жилийн ой угтсан уралдаант ажилд амжилт гаргасан учир Монголын Хувьсгалт Залуучуудын Эвлэлийн Төв Хорооноос алтан медалиар шагнасныг хотын эвлэлийн хорооны дарга гардуулан өглөө, дараа нь түүний зургийг багш Цегненкогийн хамт зогсоож байгаад сонин сурвалжлагч авсан нь тэр хоёрын амьдрал үйлст бас нэгэн баярт явдал боллоо. Ингэж Эвлэлийн Төв Хорооны алтан медалийг энгэр дээрээ зүүсэн залуу хүү Баатар алтан медалиа байн байн харсаар гэрийн зүг баяртай алхалж явахдаа өнгөрсөн, өнөө ба хойшдынхоо тухай элдвийг эргэцүүлэн бодож «Энэ бол анд нөхөд, ачит багш, дарга удирдлагуудын маань ач гавьяа даа. Анхандаа ч би зарим өдөр дутагдал гаргаж буруу дэмий юм ч боддог байсан даа» гэж дотроо санаад улс хувьсгалын 50 жилийн ой дөрөвдүгээр таван жилийн төлөвлөгөөг биелүүлэхэд ч тэгж будилж явахгүй тодорхой томруухан  үүрэг аваад нөхдийнхөө хамт зоригтойхон ажиллана даа гэж бодон урагшаа улам түргэн алхаж билээ. Гурван жилийн тэртээ ажилд орсон анхны хоёр, гурван сар сэтгэлд нь тодхон буулаа.

	 

	* * *

	 

	Намрын хонгор салхи сэвэлзэн, улиас модны навч унаад, хүн болгоны яриа өвөл, өвлийн бэлтгэл, хадлан тариа хураалт, түлээ нүүрс гэж сонсогдон дүүрэн хүн суулгасан ачааны машинууд, хөдөө нутгийн зүг явж байхад хөдөөгөөс дааж ядсан ачаатай машинууд хот руу зөрж байсан цаг, нэг өдөр цэргээс ирсэн залуучуудыг цехийн дарга зориуд цуглуулан их л тухтай ярих гэснээ, удсан ч үгүй,

	— Маргааш мэргэжлийн шалгалт авна. Ажилчны мэргэжлийн зэрэг олгох эсэхийг шийдэх хариуцлагатай хэрэг шүү дээ. Сайн бэлтгэ! гээд даргыг яаруухан байдалтай гарах гэсэнд:

	— Юу бэлтгэх вэ? гэж нэг ажилчин асуулаа. 

	Дарга явах гэснээ зогсоод таашаахгүй янзтай,

	— Юу мэдсэнээ л шалгуулах болно доо гээд, — Машин, тоногийн ажиллагаа голлоно гэлээ.

	— Ингээд зэргээ аваад л жинхэнэ ажилчин болох хэрэг үү? гэж нэг нөхрийг асуухад нь:

	— Тэгэлгүй яах вэ. Муу дүн авбал зэрэг олгохгүй, дагалдны хугацааг сунгадаг ёс ч бий шүү гэж даргыг хэлэхэд нь «бэлтгэмээр байна» гэж Баатарт бодогдоод машин тоногийн талаар хэлэх юм бага шиг санагдлаа. Тэр өдөртөө бэлтгэж базаасангүй, маргааш өглөө нь ерөнхий инженерийн саруул тохилог тасалгаанд мэргэжлийн комиссын гишүүд байраа эзэлсэн байлаа. Тэдний өмнөх том ширээн дээр нь амьд цэцэг, шилтэй ус, шилэн аяга тавьсан аж. Нэрээ дуудахыг хүлээж үүдний нь өрөөнд нөхдийнхөө яриаг чагнаж суулаа. 

	— За юу болдог бол хэлэх юм алга шиг л байх чинь гэж нэг нь хэлэхэд нөгөө нь дооглон

	— Хаанаас даа, асуултаа авахаар чинь л онгод ороод ирнэ. Бачимдах юу байх вэ. Эх орныхоо гурвыг л авбал ажилчин хүнд боллоо гэсэнд,

	— Энэ ч бэлтгэлтэй байгаа хүн юм. Амжилттай өгөөд ахиухан зэрэг авбал аштай юу гэх зэрэг яриа үргэлжилж, ороод гарч бий хүнийг хүрээлэн зогсож ямар янзтай байгааг лавлан шалгаацгаана. 

	Удсангүй нэр нь гарсанд Баатар орж асуултаа аваад суулаа. Тэр билетээ аваад нэлээд хэдэн минут сууснаа сүүлд нь анхаарч билээ. Машин тоноглолын талаар хүч чадал, хүнд хөнгөн зэргээс нь цааш хэлэх юм олдохгүй бодож суутал хариулах ээлж аргагүй тулгарлаа. Босож байгаад мэдэх чадахын хэрээр чармайн хариуллаа гэж санасан боловч,

	— Гүйцэв үү? гэж инженерийн асуухад,

	— Гүйцлээ гэхэд дэргэд нь суусан орос инженерийн толгойгоо сэгсэрч гайхан харахад нь Баатар хангалтгүй хариулснаа ойлголоо.

	— Нэмэгдэл асуулт байна уу? гэж ерөнхий инженерийг хэлсэнд үйлдвэрчний хорооны дарга, Баатар тийш хараад 

	— Социалист хөдөлмөрийн төлөө бригадын хөдөлгөөний ач холбогдлыг ярь гэлээ. 

	Бас нэг дарга цэргийн сахилга бат, хөдөлмөрийн сахилга хоёрын ялгааг хэл гэсэнд Баатар энэ хоёр асуултыг боллоо гэтэл ярих шиг өөрт нь санагдлаа. Тэгээд маргааш нь шалгалтын дүн сонсгож мэргэжлийн үнэмлэх гардуулах ёслолын цуглаан боллоо. Түүнийг удирдаж байгаа боловсон хүчний хэлтсийн дарга Баатарт үнэмлэхийг гардуулан өгөхдөө:

	— За Баатар, чи машин тоноглолыг сайн мэдэх хэрэгтэй гол мэргэжил чинь шүү. Харин нэмэгдэл асуултуудыг онц хариулснаас сайн дүнтэй дөрөвдүгээр зэрэг авсан байна гэж түүнийг дотночлон хэлэхэд нь Баатар анхааралтай сонсож, өндөр зэрэг авсандаа баярлаад дуугүйхэн эргэж суулаа. 

	Орой нь гэртээ хариад мэргэжлийнхээ үнэмлэхийг гэрийнхэндээ үзүүлсэнд тэднийхэн цөм ажилчин улс болохоор их сонирхлоо. Гурван жил шахам ажилласан намайг гуравдугаар зэрэгтэй явж байхад гурван сар болоогүй дөрөвдүгээр зэрэгтэй болсон байна шүү гэж Оюунбэлэгийг хэлэхэд аав нь тосон авч түүнийг нялх хүүхэд шиг хөөрхийлөн,

	— Миний охиныг дээ, бололгүй яах вэ. Мэргэжлийг нь эзэмшиж чадсанаас хойш хэддүгээрийг ч авч болно. Сурч, мэргэжлээ ахиулахгүй бол хэдэн жил ч хэддүгээртэйгээ ч явж болно шүү дээ. Аав чинь гуч гаруй жил болохдоо тэр орчим зэрэгтэй байна гээд цээжин дотроо пог пог инээхэд цөм дагаж инээлдлээ. 

	Орой нь гэртээ ингэж баяр хөөр болсны маргааш өглөө нь улс төрийн ярианы дараа тасгийн дарга Доо гуай бас л ярилаа. Тэр өөрийн тасгийн ажилчид шалгалтад сайн бэлтгэж амжилттай дүн үзүүлсэн тухай, сайн хүмүүсийн дотроос Баатарын нэрийг цохон дурдлаа. Хүмүүс алга ташиж баяр хүргэсэнд өвгөн даргын сэтгэл хөдөлсөн байдлаар яриа үргэлжлүүлэхдээ,

	— За нөхөд сайн ажиллах хэрэгтэй. Цалингаа авна гэдэг ч чадал мэднэ шүү дээ, хийж чадвал хэдэн мянгыг авч болно. Авдаг ч юм, энэ бол манай социалист зарчим мөн гэдгийг та нар юу андах билээ. Ах нь ч ажлынхаа аргыг өөрчлөн сайжруулж удирдахаа л нэг удирдана. Та нар ч ажиллахыг үзүүлээд өгнө гэдэгт итгэл төгс байна гэсэнд ажилчид алга ташлаа.

	Тэгээд ажилчид ажилдаа орлоо. Баатар их зүйлийг хийнэ гэдэг бодол дүүрэн байвч нэгд дарга мастераас хуваарилж байгаа ажил бага шиг, мөн л ингэж тэгсээр өдөр цаг өнгөрдөг явдал хэвээрээ. Хоёрт машин тоноглолыг яг тодорхой заагаад өгдөг хүн ховор номыг нь унших гэтэл гадаад хэл мэдэхгүй болохоор дэмий л эргүүлэхээс цаашгүй байлаа. Болдог сон бол энэ машин, тоноглолыг цэрэгт винтов буу заалгаж байсан шиг, минут секунд харж байгаад задалж, эвлүүлээд эвдрэл гэмтэл хаана байгааг дор нь олоод засдаг болох сон» гэж Баатар үе үе боддог боллоо.

	Нэг мэдсэн өвлийн хүйтэн цаг ирлээ. Энд тэндгүй машин тоног царцаад хөдлөхгүй байна. Хөрж хөлдсөн юм уу, эвдрээд байх шиг байна гэдэг яриа өглөө ирэх бүрд сонсогдох боллоо. Засвар үйлчилгээний ажилчид засахыг оролдовч ажилд оруулаад байх нь бага шиг өнөөдөр ноцолдож байгаад заслаа гэсэн машин нь маргааш ирэхэд дахиад л ажилгүй болсон байдаг байлаа.

	Доо дарга маань тун их бачимдаж өөрөө өглөө долоон цагаас өмнө ирж орой ажил тараад байхад үлддэг боллоо. Ажилчдад долоо хоногт нэг удаа улс төрийн яриа хийдэг байснаа, бараг өглөө бүр хийж байлаа. Нэг өглөө урьд өдөр нь намын үүрийн товчооны хурлаар өөрийн нь илтгэлийг авсан тухай ярихдаа, механик тасгийн ажил муугаас машин тоноглолыг гэмтлээс урьдчилан сэргийлэх ажил байхгүй, гарсан гэмтлийг өдөр нь засахгүй байгаагаас болж үйлдвэрийн ажилд багагүй саад хийж байгааг, хатуу тэмдэглээд өөрт нь арга хэмжээ авсныг ярьж суухдаа, ажигласан хүнд тэр нүдэндээ доголон нулимстай байх шиг санагдлаа. Нас нь ахисан боловч хөгжил хөдөлгөөнтэй үргэлж инээд алдан ярьдаг "Доо даргынхаа их гунигтай байхыг Баатар анх удаа хараад «Ажлаа яаж сайжруулна даа» гэж сэтгэлд нь бодогдлоо. Түүний яриаг сонссоны дараа ажилчид ам амандаа ажлыг сайжруулж болно. Харин бидэнд өдөр тутам тодорхой ажил олдохгүй цаг алдах явдал бий. Энэ байдлыг цаашид анхаармаар байна гэж ярилцаад тарлаа. Тэр өдөртөө үдээс хойш сарын сүүлчийн цалин өгч байна гэж дуулаад дөрөвдүгээр зэрэгтэй ажилчин болсон Баатар «хэдэн төгрөг гарсан бол?» гэж сэтгэл нь хөдлөн гүйж очоод мөнгөний няравтай харилцдаг жижиг цонхны урд дараалан зогссон хэсэг хүмүүсийн ард очиж зогслоо. Удсангүй ээлж болоход цонхоор нь нүүрээ няравт харуулан нэрээ хэлтэл нярав авгай нэлээд эрж байснаа нэг хүснэгт гаргаж ирээд:

	— За гарынхаа үсгийг зурчих, авах юм байхгүй хүн байна шүү дээ гээд хүснэгтийг урд нь хаясанд Баатарт тун аягүй дуулдаж «Арай ч биш байгаа» гэж тэрхэн зуур бодогдон хүснэгтээ аваад хартал «жинхэнэ олгох нь» гэсэн хүснэгт цэг харагдана. 

	Дэмий гайхалзан:

	— Би дагалдан байгаад жинхэлж зэрэг ахисан хүн яагаад тийм болов оо эгч ээ? гэтэл,

	— За би яаж мэдэх вэ. Зурах юм бол зур! Алив арын хүн нь хэн бил ээ? гэж нярвын аашлахад арга буюу зураад хойшоо боллоо. Олон хүний дундаас цалингаа авах гэж гүйж ирээд хоосон буцах нь ичмээр ч юм шиг гайхаж зогстол нэг нөхөр:

	— Чиний цалин будилаа юу? гэсэнд,

	— Тэгсэн шиг байна гэж Баатар урамгүйхэн хариуллаа.

	Тэгтэл нөгөө нөхөр нь Баатарыг Үйлдвэрчний эвлэлийн хорооны дарга дээр ор гэхэд нь Баатар зориглон хороон дээр ороод хэлсэнд 

	— Ажлынхаа тооцооны хүснэгтийг үзсэн үү, түүн дээр чинь гарын үсэг зуруулаагүй юм уу?

	— Үгүй ээ, би дагалдан байгаад жинхэлсэн хүн цалин нь ахидаг гэсэн журмыг сайн мэдэхгүй юм гэж ярилцан зогсож байтал үйлдвэрийн жинхэнэ дарга гадагшаа явах гэж байгаа янзтай гадуур хувцастайгаа орж ирээд түүний яриаг тасалж хорооны даргатай ярих зуураа:

	— Чи юу хийж энд зогсож байгаа хүн бил ээ? Ажлын цагаар сахилга бат алдсан уу? гээд Баатар тийш дарга муухай харсанд хорооны дарга хажуугаас нь энэ хүн цалингаа авах гэсэнд байхгүй байна гэнэ. Тэр тухайгаа л ярих гэж байгаа юм байх гэлээ. 

	Дарга нүдээ том болгон Баатар тийш дахин сүртэй гэгчээр хараад:

	— Юун цалин, чиний цалин яагаад алга байдаг юм бэ? гэхэд Баатар сэтгэл зовсон байдалтай урагшаа нэг алхаж зогсоод:

	— Дарга аа, би дагалдан байгаад жинхэлж дөрөвдүгээр зэрэгтэй болсон хүн, сая цалингаа авах гэтэл жинхэнэ олгох гэсэн дээр нь цэг байна гэтэл:

	— Яана гэнэ ээ, цэг байна гэнэ ээ? Янзын юм ярьдаг нөхөр байна даа. Тэгээд түүнийг чинь бид яах вэ? Гар гар! Цалин хөлсний комисст ярь гэтэл хорооны дарга,

	— Би ажлын нь тооцоог аваад ир гэж нягтлан бодоход хэлээд байна гэсэнд:

	— Аль тасгийн хүн бэ, чи? гэж дарга асуулаа.

	— Механик тасаг гэж Баатарыг хэлэхэд даргын дуу улам чангарч,

	— Механик тасгийн хэдэн юм ажил хийдэггүй улс, та нараас болж л үйлдвэрийн төлөвлөгөө тасраад байна. Мэдэж байна уу? Тэгээд бас цалин бага гарлаа. Хөөцөлдөнө гэнэ ээ? гэж Баатарыг загнаж байтал цалин хөлс хариуцсан нягтлан бодох нэг хавтастай юм авч орж ирээд хорооны даргад таниулахад нь үйлдвэрийн дарга тэдний дэргэд сандал дээр суугаад Баатарыг;

	— Наашаа яваад ир, нөхөр гэлээ. 

	Дэргэд нь очтол нөгөө өөрийн нь зурсан цалингийн нь хүснэгт мөн харагдана. Үйлдвэрчний эвлэлийн хорооны дарга цалингийн хүснэгтийг урдаа тавиад:

	— Танд энэ удаа авах цалин үнэхээр алга, бага ажил хийсэн байна. Энэ тодорхой юм урьдчилгаа суутгаад 76 төгрөг гарсан байна гэснээ:

	— Чи хоёр кубметр түлээ авсан юм уу? гэлээ. Баатар нээрээ түлээ авсан нь санаанд нь ороод:

	—Тийм тийм! гэсэнд үйлдвэрчний эвлэлийн хорооны дарга:

	— За тэгвэл түлээний үнийг суутгаад харин чи 4 төгрөгийн өртэй гарч байна. Ойлгож байна уу? гэхэд нь Баатар жаахан гайхаж байснаа ойлголоо гэлээ.

	Үйлдвэрийн дарга сонин харж дуугүй сууснаа:

	— Их цалин авъя гэвэл ажил сайн хийх хэрэгтэй. Цалин мөнгө гэдэг чинь хамаагүй олддог зүйл биш. Социалист зарчмыг чи ер нь мэддэггүй хүн юм аа даа. Танай тасгийн дарга хэлж өгөөгүй юу? ч гэх шиг энэ тэрийг ярихад нь үнэнийг хэлэхэд сонсох ч дургүй зогсож байтал,

	— За ойлгосон бол гар! гэж нэг нь хэлэв.

	Баатар урамгүйхэн гарч явлаа.

	 

	* * * 

	 

	Өдөр хоног өнгөрсөөр л, өвлийн хүйтэн чангарсаар л, үйлдвэрийн дотор уур манан татаад яггүйхэн л байдалтай. Баатар тасгийн дарга болон мастераасаа ахиухан ажил аваад чанартай хийхийг бодовч болж бүтсэн юмаар бага шиг, удсангүй бас л нэг мэдсэн дараа сарын цалин буулаа. Харин урьд сарыг бодвол арай дээр зуун төгрөг авсан боловч дагалдан байсандаа хүрсэнгүй. 

	Оюунбэлэг амаржиж бүстэй хүүхэд гарсанд тэднийх их баяртай, нэг өдөр Доо даргын санаачилгаар тасгийн нөхөд овоо хэдэн төгрөг цуглуулан Баатарын ууган хүү төрсөнд нь баяр хүргэж бэлэг болгон өгсөнд Баатар хэзээ ч мартмааргүй их баярласан аж. Өвлийн зарим өдөр тэнгэр цэлмэг байхад нарны ташуу тусч буй цагаан гэрэл, цасны өнгөтэй нийлээд нүд гялбуулан, дулаан байшингийн цонхоор харвал гадна аятайхан байгаа юм шиг мөртөө гарахаар жинтэй хүйтэн байдаг билээ. Тэр өвлийн яг тийм нэг өдөр үйлдвэрээс гадагш гарч яггүй даараад орж иртэл үйлдвэрийн цэлгэр талбайн тэртээ буланд тэдний тасгийн хэдэн хүн нэг машиныг засах санаатай ноцолдож байгаа харагдана. Дэргэд нь очвол задалчхаад угсарч байгаа бололтой, Доо даргын өмссөн цэнхэр халаад нь тос, тоостой хутгалдан нүүрэнд нь энд тэндгүй хар тос, хөө наалдаж барлайгаад шингэрч гүйцсэн буурал халимаг нь хажуу тийшээ унажээ. Түүний царай хуулзар шарлаад шанааны нь гозгор ясны хоёр талаар хөлс нь урсаж байна. Тэр нь машины гэмтэл олох санаатай удаан ноцолдоод унах гэж байгаа болов уу гэмээр санагдлаа. Бас хамт байгаа ажилчид ч багагүй ядарсан царайтай оролдоцгооно. Баатар тэдний дэргэд очоод нэг нөхрөөсөө:

	— Юу бол оо вэ? гэхэд нь Доо дарга түүнийг дуулаад Баатар тийш харснаа:

	— Юугаа алдаад байна аа? Баатар минь, ядаж чи хаашаа алга болчхов? гэлээ. 

	Баатар юу болсныг сайн ойлголгүй дуугүйхэн зогслоо. Дэргэд нь байгаа машины угсраагүй, нэг хэсэг ангийг хоёр гараар бариад:

	— Энэ чинь ямар буг чөтгөр шингэсэн золиг вэ? Гарахдаа зүгээр л гарсан юм эргүүлээд хийх гэсэн багтаж өгдөггүй махалж орхилоо. Ёх, ёх гээд тамхиа эрж байгаа бололтой гараараа энгэрээ нэг атгаад ташаа руугаа тэмтэрч суухад нь нэг залуу түүний дэргэд байсан номыг авч нэг хоёр эргүүлээд:

	— Дарга аа, энэ ном дээр бичээгүй байна. Та орос хэл мэддэг хүн байна. Сайн уншаад үзэхгүй юу? гэж хэлэхэд нь:

	— Байх нь байгаа даа хүү минь, орос номыг ч нэг юм ойлгоод л байсан юм сан одоо өөр болсон ч юм уу даа техникийн ном харахаар л дан тоо томьёо болоод ойлгогдохгүй юм гэж цөхөрсөн янзтай яриад тамхиа асааж шуналтайхан сорлоо.

	Доо гуай идэр залуу насандаа Кавказад морин цэргийн дунд сургуульд суралцан төгсөж орос хэл сайн мэддэг болсон. Сүүлдээ моторт ангид дарга байхдаа авто машиныг сурч, цэргээс халагдаад авто баазад дарга механик зэрэг ажлыг олон жил хийхдээ автомашины ямар эрэг шураг хаашаа хэд эргэж гарчихдагийг мэддэг байснаас түүнийг чухал шинэ үйлдвэр барьж эхлэхэд хэдэн жилийн өмнө Зөвлөлт улсад жилийн дадлага хийлгээд механик тасгийн даргаар Сайдын тушаал гарч томилсон байжээ. Доо дарга тамхиа татаж гүйцээд цагаа харангуут, 

	— Цаг ч явж өглөө гэж аман дотроо хэлээд ийш тийш харснаа: — Баатар, чи яваад том лантуу аваад ир! Цаана чинь байсан юм сан гэхдээ, «тааруулж тавьж байгаад лантуугаар цохиод үзвэл яадаг бол гэж тэр бодон байтал, Баатар төмөр иштэй том лантууг дааж ядан барьж ирэхэд нь Доо дарга нөгөө хэсэг сэлбэгийг эвийг нь тааруулан хоёр гараараа бариад,

	— За цохиод үзвэл яадаг бол, хүү минь, гэж хэлэхэд нь Баатар лантууг бариад, дуугүй зогсож байлаа. Нэг ажилчин

	— Эвдрээд аль ч үгүй болох вий дээ гэсэнд дарга эргэж нэг хараад:

	— За юу ч болсон үзье. Цохь! гэхэд нь Баатар анхандаа лантууг дааж ядан зөөлөн нэг буулгаад, хүчинд нь нэлээд сайн өргөөд чанга цохисонд төмөр дээр төмөр аргагүй ч биз, хоёр гар нь аягүй доргиж өвдөөд, эрүү толгой нь хүртэл эвгүй болж аманд нь цус амтагдах шиг боллоо. Гэтэл машинаас тан тун гэж төмөр дуугараад зарим хэсэг нь цементэн шалан дээр унаж байгаа харагдана. Доо дарга барьж байсан зүйлээ газар алдаад:

	— За өнгөрлөө. Юу ч үгүй ээзгий болж орхилоо гэж хэлээд хоёр гар нь өвдсөн янзтай хооронд нь хавсраад арай ядсан байдалтай машин дээр нэг гараараа тулж бослоо. 

	Нөгөөдөх чинь яльгүй мөртөө нэлээд чимээ доргион ч гарсан юм уу гадна явж байсан үйлдвэрийн ерөнхий инженер зөвлөх мэргэжилтний хамт орж ирлээ. Тэр юу болсныг товч асуугаад нөгөө машиныг тойрч үзээд түүнээс салж унасан хэсгийг ерөнхий инженер нэг гартаа барьж зогсоод,

	— Та нар чинь эвлүүлж засахын оронд ингэж эвдэж сүйтгэж байдаг нөхөд шив дээ. Хэний зөвшөөрөлтэйгөөр задалсан, хэн юугаар эвдсэн бэ? гээд л уурлаж гарлаа. Юу ч гэсэн буруугаа мэдсэн хэсэг хүмүүс нам дуугүй зогсож байтал нэг нь,

	— Байрандаа орж өгөхгүй зовоогоод байхаар нь үүгээр цохиод авсан чинь ийм боллоо гэж хэлсэнд хоёр инженер бие биеэ харж толгой сэгсрээд:

	— Үүний чинь тусгай машинаар задалж эвлүүлдэг юм, гараар яаж болох вэ. Дур зоригоороо машин эвдсэн этгээдүүд хуулийн хариуцлага хүлээх болно. Арван мянган төгрөгийн үнэтэй машин шүү. Хэн буруутай этгээдээр төлүүлэх болно доо ч гэх шиг аймаар үгнүүд дуулдаж байлаа. 

	Ярианы эцэст Доо дарга, Баатар хоёрт буруу нь өөрийн эрхгүй тохогдоод тэр хоёрын машин эвдсэн учир шалтгааныг нягтлан шалгах комисс томилогдов бололтой. Тэгээд ажил тарах цаг болсноос ажилчид гэр орондоо очицгоолоо. «Ингэж гэмгүй явж байгаад гэмт хэрэгт ордог байжээ» гэж бодохоос Баатар дотор нь бөөн юм харлаж тээглээд байх шиг санагдсаар гэртээ урамгүйхэн байдалтай орж суухад нь Оюунбэлэг түүнд, халуун савтай цай, аяга авч өглөө. Цайнаас аягандаа хийгээд нэг хоёр оочилж суухдаа «Өдөрт л ирэхдээ өөдгүй юм» ярихаасаа сэтгэл зовон дуугүй доошоо юм бодож суугаад аягатай цайгаа алдаад өвдөг рүүгээ асгалаа. Час халуун цай хөвөнтэй өмдийг нь нэвтлээд түлж байх шиг болоход Баатар нэрэлхэн дуугүй босож биеэсээ өмдөө хөндийрүүлэн зуухны хажуугаар дугуйлдаж яваа аягаа хартал нэлээд яваад санаснаас хагарсангүй дээшээ хараад тогтлоо. 

	
Оюунбэлэг царай аягүй болж:

	— Чи чинь хүүхдээс дор, аягаа ч барьж чадахаа боль оо юу даа? гэсэнд аав нь:

	— Зүгээр зүгээр гараас нь мултраа биз! Манай Баатарын аз сайн л байгаа юм байна, аяга нь өөдөө харлаа гээд инээхэд нь Баатар юм хэлсэнгүй аягаа очиж аваад «урьдынхаар бол би ч ёстой нэг аз хийморь нь доройтсон хүн байх, надад зөв юм нэг ч дайралдахгүй юм» гэж бодсоноо харин хадам аавын нь үг бэлгэтэй ч юм шиг чихэнд нь аятайхан сонсогдож билээ.

	Шинэ жил өнгөрөөд өвлийн хүйтний есөн есийн дөрвийг хойноо орхилоо. Таван есийн хүйтэн тачигнаж байсан тэр үеэр Баатар ажилдаа явсаар л байлаа. Цалин хөлс бас л ахицгүй хэвээрээ өөр газар орвол яах бол гэж бодогдон хадам эцэгтэйгээ зөвлөж байгаад өөр нэг газрын боловсон хүчний эрхлэгч, урьд таних хүн дээр өвгөн дагуулж очсонд хөдөлмөрийн гэрээ байгуулаад ажиллаж байгаа хүнийг бид авч чадахгүй гээд харин тэр хүн зөвлөсөн нь хаашаа ч хөдлөх аргагүй боллоо. Гэтэл энэ үед хүүхэд нь өвдөөд Оюунбэлэг түүнийг аваад эмнэлэгт хэвтэхэд хоол ундыг нь зөөж шөнийн цагт бараг дэргэд нь байдаг боллоо. Заримдаа ажлын цагаар ч нэлээд хугацаагаар явдаг болсон учир цаг тасалдаг, дэмий тэнэдэг хүмүүсийн тоонд хааяа нэр нь цухалзаад нэг л биш ээ. Мөнгө төгрөг элбэгтэй зарим нөхөд нь гуанзанд дагуулан ороод ганц нэг шил шар айраг хувааж уугаад суухад тухтай санагдан тэдний хамт хааяа нэг орой явж жаахан халамцахдаа гэртээ харихаас сэтгэл нь зовоод дулааныг бодон үйлдвэртээ орж ирээд нэг буланд нь унтаж байгаад өглөө болгодог удаа ч байлаа. Нэг шөнө жаахан хөлчүү байдлаар ирсэнд хадам ээж нь хангинаад тун эвгүй үг хэлснээс хойш үйлдвэртээ ирэх нь ч дээр санагдах боллоо. Тэгэхэд Оюунбэлэг эмнэлэгт хүүхэдтэйгээ байжээ. Баатарын согтуу байгааг хадам ээж нь ажиглан аягүй уурлаж...

	— Чи яасан хүн бэ? Өдий эрийн цээнд хүрч, эр цэргийн алба хаагаад ирсэн хүн байж авдаг цалингаар манай муу бээлийн чинээ охиноос дор ажил хийдэг чинь үнэн биз дээ. Архи уух санаатай, бас авгай хүүхэдтэй байх бодолтой. Энэ ч боддог л бодол гэхдээ хүү минь энэ янзаараа бол ч чамд одоогоор эхнэр хүүхдийн хэрэг алга, өөрөө биеэ авч явж чаддаг амиа тэжээх болж баймааж л авгай хүүхэдтэй айл гэр байна шүү дээ! Чи арай болоогүй байна. Манайхаас өөр газар очоод өөдтэйхөн ажил хийж амьдарвал дээр биз гэж хэлэхэд Баатар дуугүйхэн сонсож суухдаа, «Ертөнцийн бүх зовлон зүдүүр өөр дээр нь хуваарь хугацаагүй тохиолдсон юм шиг бодогдон түүнээс яаж гарах билээ гэдгээ санахдаа "хотод суусан маань ч дэмий юм болов уу даа. Би ажил хийж чадахгүй хүн шиг байна. Ажлаас оргоод явдаг юм бил үү" гэтэл Оюунбэлэгээс гарсан өөрийн нь хүү дэгдэж дэрвэх гээд байгаа нь сэтгэлд орж тээнэгэлзүүлнэ. Ажлынхаа дутагдлыг засаж сайжруулах сан гэж бодох боловч хэд хонож байгаад бас л нэг орой мөн л үйлдвэрийн нэг буланд шөнө унтаж байтал дарга нар эргэж яваад дайралдаж бас үг ярианд орлоо. Тэд босгож ирээд үйлдвэрийн дотор яагаад унтаж байгааг асууж шалгаагаад аашилж загнан одоо явж гэр орондоо харь гэж хөөж гаргахад нь манаачийн байранд ирээд цаг асуутал гурван цаг гэлээ. Гадагшаа хартал пад харанхуй энд тэнд гадна тавьсан гэрлүүд хол цацарч чадахгүй тэрүүхэндээ гялайж харагдаад аймаар болохоор нь гадагш явалгүй тэндээ аргалж хоноод маргааш өглөө ажилдаа орлоо. Тэр өдөртөө орой нь ажил тармагц тасгийн ажилчдын зөвлөгөөнөөр Баатарын тухай ярьж урьд гаргасан хэргүүдийг цөмийг нь тунгааж ярилцацгаалаа. Нөхөр Баатар бол ажилд идэвхгүй архинд дуртай шинжтэй, авгай хүүхдийн төлөө чөлөө гуйх нь их гэж зарим нөхөд шүүмжилж байвч нэлээд нөхөд нь ажил хийх хүсэлтэй хүн, ар гэрийн нь байдлыг судалж үзмээр юм гэх зэргээр ярилцаж байхыг сонсож суугаад Баатарыг ярь гэж шаардахад аргагүй босож хэдэн үг хэлэхдээ:

	— Би ажил хийх хүсэл их байгаа юм шиг санагдавч бүтэж өгөхгүй байна гээд өөр ч юм хэлсэнгүй, дараа нь Доо дарга босоод нөхдийн хэлснийг дүгнэж хэлэхдээ, Баатар ажил хийж чадах хүн. Тэвчээр хатуужил дутаж байна гээд өөрөө яаж ажиллаж сурч явсан ямар бэрхшээл учирч, яаж даван туулж явснаа дэлгэрэнгүй ярихад нь нээрээ ч өөрт нь хатуужил тэвчээр дутагдаж яарч бухимдаж яваа тал байх шиг санагдлаа. Хурлаас онц шийдсэн юмгүй «Тодорхой ажил өгнө. Өөрийн гартаа авч ажиллана» гэж Доо дарга үүрэг авснаар төгслөө. Түүнээс хойш хоёр гурван өдөр өнгөрч байтал нэг өдөр ажилчид гүйлдэн, хий шахагч машины дэргэд цугласан байхад нь Баатар сонирхон очвол Доо дарга тэнд явж байгаад гэнэт ухаан алдан унасан байлаа. 

	Түүний толгойг өндийлгөн үйлдвэрийн эмч янз янзаар үзэвч сэхэх янзгүй болохоор түргэн тусламж дуудлаа. Эмч нар бас дахин үзээд гайхалзан,

	— Арай цус харваагүй юм шиг байна. Тун их ядарсан байна гээд эмнэлэгт авч явахаар ухаангүй хэвтэж байсан Доо даргыг хоёр хүн дамнуурга дээр өргөөд машин тийш явж байтал дарга маань гэнэт сэргэж өндийж ирээд:

	— Хүүе хүүхэд минь, юу болов. Намайг буулга! гэхэд нь,

	— Та ухаан алдаж унасан байна. Юу ч болсон эмнэлэг дээр очиж байж болно гэж эмч хэлээд түүний толгойг барьж ар тийш нь хэвтүүлж билээ. Алтан медалиа энгэр дээрээ зүүгээд алхаж яваа Баатарын сэтгэлд ингэж элдвийн юм бодож явснаа тэр хавар «хэцүү нэрт» ахтай санамсаргүй уулзсан нь санаанд нь орж инээд хүрлээ. Цаг улирал өнгөрөх нь ямар амархан юм бэ? гэж Баатарын сэтгэлд бодогдоод хаврын тэнгэр сайхан, бүтэн сайн өдөр таван цаг шахаж байвч нар дээр, хотын гудамжинд цас үзэгдэхгүй, уулын ард үлдсэн яльгүй цас өөрийн эрхгүй хайлаад урсаж байгаа янзтай гялтайн харагдах нь сонин. Баатар хотоор явж байгаад барааны зах руу орж явтал зэрэгцэн зогсож буй олон машины нэгээс өндөр нуруутай махлаг хар хүн буугаад ийш тийшээ харж дороо зогссоноо түүний дэргэдүүр ойрхон гартал нэг л үзсэн хүн шиг санагдаад нүүр өөд нь ширтэн харвал нөгөө хүн Баатарын урдаас эгцлэн харлаа. Баатар гайхалзан яваад өнгөрөх гэтэл нөгөө хүн:

	— Ай тэр залуу нааш ир гэж дуудсанд Баатар «Юун хүн бил ээ? Хэн гэдэг бил ээ?» гэж бодон аажуухан алхаж түүний дэргэд очоод өөрөөс нь ахмад хүн болохоор мэндийг нь мэдлээ. 

	Нөгөө хүн хариу мэндлээд:

	— Чи тэдний хүү биш биз? гэж эцгийн нь нэрээр хэлэхэд Баатар нэлээд түгдэрч дуугүй байснаа «Тийм ээ» гэж хариулаад түүнийг ахин сайн ажиглавал, тэр жил аавтай нь холын садан болох хүн, хотоос яваа юм, хувийн машинтай яггүй ажил албатай болсон хүн байх, багадаа ч яггүй золбоотой хүүхэд байсан гэж аавын нь ярьж байсан санаанд орлоо. «Тэр хүн лав мөн боллоо. Харин дараа бор эсгий өгч явуулна гэж манайхаас үхрийн мах аваад явсан, эсгий нь алга л байна» гэж аав яриад байдаг сан гэж Баатар дотроо бодоод яримаар ч юм олдохгүй,

	— Та ойрын жилд нутагт очсон уу? гэтэл нөгөө хүн өврөөсөө дээд зэргийн янжуур гаргаж Баатар тийш барингуут,

	— Тэр жилээс хойш очиж чадаагүй. Манай нутагт мал ахуй үнэтэй, арилжаа худалдаа хийж сураагүй, цааш нааш ч ярьж чадахгүй урамгүй болохоор нь дахиад ч явсангүй гэж ярвагар хэгжүүн байдлаар хэлэхэд нь: «Аавд өрөө өгөөгүй байж таарлаа. Яаж ам алдуулъя даа» гэж Баатар бодоод «нэр нь хэн бил ээ дээ?» гэж бас бодлоо. Гэтэл «Хэцүү нэрт» гэдгээс өөрөөр тун санаанд нь орсонгүй түүнийг тэр жил очиход аав нь миний эцэгтэй адил нэртэй юм. Хэлэхэд эвгүй байна гээд «Хэцүү нэрт» гэдэг байж, тэр ч тэднийхээр олон хоног байсангүй. Ингэхэд Баатар «Хэцүү нэрт» ахтайгаа дайралдсан боловч жинхэнэ нэрийг нь мэдэхгүй цааш ярихад хүнд боллоо. «Хэцүү нэрт»-ийн нүүр царай нь яльгүй хавдартай ч юм шиг бэмбийгээд, унтаж байгаад сэрсэн байдалтай нүд нь жалх муутай харагдлаа. Тэр Баатартай ярьж байснаа гэнэт машиныхаа хаалгыг нээж жолооныхоо ард суугаад Баатарыг орж суу! гэхэд нь тэр хажуу талд нь очиж суулаа.

	— Хүү минь, тэгээд хэдийд хотод ирээд ямар янзтай амьдарч байна? Сургуульд сурч байна уу? гэж асуухад нь Баатар:

	— Цэргийн алба хаалаа. Одоо үйлдвэрт ажилчин болоод хэдэн сар болж байна гэсэнд,

	— Ямар үйлдвэрт байна?

	— Барилгын гэтэл нөгөөдөх нь жаахан дуугүй сууснаа,

	— Барилга ч дээ... гэж хэлээд суудлаа засаж нэг шилтэй юм гаргаж ирлээ. Тэг дундаасаа дээгүүр цэлгэнэн харагдаж байсан архийг шилээр нь хөнтөрч тал хувийг нь хүртэл залгилаад сэтгэл нь амарсан бололтой, «Май балга, дүү минь» гээд өгсөнд Баатар аваад чамгүй хэд балгаад эргүүлж барьсанд «Хэцүү нэрт» авмагц дахин хөнтрөөд шилний ёроолыг харж шалган суудал доогуураа хаяж орхилоо. Удсангүй түүний нүд нь сэргэж царай нь улайгаад яриа дэлгэж гарлаа.

	— За хүү минь, аавтай чинь яс махны төрөл хүн дээ, би чамд хэлэхэд, чи ийм замаар хол явахгүй, тэгээд барилга шүү! Сард хэдэн төгрөг авсан болж байна даа? гэхэд Баатар жаахан тээнэгэлзэж байгаад «Гурван зуун төгрөг» орчим л гэсэнд тэр өврөөсөө тамхиа гаргаж ирээд 

	— Гурван зуун төгрөгийг чинь хаанаа барих вэ дээ. Чи өөр юм олж хийсэн дээр гэж түүнийг хэлэхэд нь Баатар сонирхсон байдалтай:

	— Гараад өөр газар оръё гэтэл хөдөлмөрийн гэрээтэй гээд болохгүй юм байна гэсэнд «Хэцүү нэрт» царай нь улам улайж тамхиндаа цацаж ханиалгаад доошоо болсноо өндийж ирэн Баатарын нүүр өөд хараад,

	— Тэр гэрээ мэрээ яадаг юм бэ? Өвчний акт макттай гэж эв гавийг нь олж байгаад л гарчих хэрэгтэй шүү дээ. Жаахан хийморьтой арга эв, ар өврийн хаалгыг олж амьдрахгүй бол хот орон газар чинь болдоггүй юм шүү дээ, дүү минь, гээд урд талаасаа бас нэг шил архи гаргаж ирээд аргагүй л мэргэжсэн янзтай ганцхан дэлсээд бөглөөг нь суга татахад Баатар айх шиг болоод машинаас нь гарч явъя даа гэж бодоод суудал дээрээ холхитол «Хэцүү нэрт» аягүй хараад,

	— Чи хаачих гээд байна? Сууж бай! Юм үзээгүй гуйлгачин гэж хэлээд архинаасаа бас л тэг дунд нь ортол хэд балгаад Баатарт өгөхөд нь «За даа би ч ууж чаддаггүй дээ» гэж хэлээд архийг нь түүнд эргүүлж өгсөнд нөгөөдөх нь юм ч хэлсэнгүй архиа нууцхан бариад аягүй халамцаж байгаа бололтой ар тийшээ суудлаа налж хэсэг байснаа өндийгөөд:

	— Хүү минь, ах чинь их юм үзлээ. Нас дөч гарч байна, албан ажилтай явсан удаа ч бий. Алс нь хэрэгтэйг бодоод сургуульд орж ч явлаа. Алийг тэр гэх вэ дээ гээд Баатарыг нэг сүрхий харснаа нүд нь алмайран,

	— За тэр яах вэ золиг. Би гэм нь бага насандаа аавынхаа буянд хушигдан айл хэсэж аяга тагш юм балгаад, арилжаа худалдааг яльгүйхэн сонирхож явсан хүн. Тэр маань ч явахаа болилоо гээд шүдээ хавиран дотор нь аягүй болсон янзтай бас нэг урагшаа тонгойгоод өндийж ар тийшээ налаад,

	— Аз болоход сайн нөхрийн туслалцаатайгаар арваад жилийн өмнө аавынхаа үлдээсэн хэдэн малыг авдартаа хийж аваад хотод бүр суурьшсан юм. Одоо ч гэсэн би гар хоосон хүн биш ээ. Чи элэг садны хүн надтай танилцвал ах нь татгалзахгүй гэсэнд Баатар дуугүйхэн чагнаж сууснаа,

	— Та хаана, ямар ажил хийж байна гэтэл тэр урт гэгчээр санаа алдан улайж минчийсэн нүүрээ гарынхаа алгаар илээд малгайгаа засаж өмсөнгүүт,

	— Авто баазад туслах механик санаатай, авдаг цалин нь яамай хувийн ямбий машинтай болохоор машинтай газар бараадах дээр юм гэсэнд Баатар учрыг ойлгож ядан, «Машинд бас морь шиг ижил хань хэрэгтэй байдаг байх нь ээ» гэж бодогдон дуугүйхэн дараагийн үгийг хүлээтэл,

	— Чи хүнтэй танилцах хэрэгтэй. Хаана ч очсон танил тал арын хаалгатай байж амь зууна шүү! «Талтай хүн талын чинээ, талгүй хүн алгын чинээ» гэж ардын үг байдгийг мэднэ биз дээ. Хүнтэй бас зүгээр нэг танилцаад зогсвол хэрэг алга, гарыг нь сарвайлгах ёстой! Чи яаж мэдэх вэ. Тэнэг юм чинь тав, арван төгрөг өгнө гэж бодож байна уу? Тийм биш ээ, нөхөр минь гээд Баатарын өөдөөс нэг муухай харснаа шилтэй архиа дахин гаргаж гартаа атгаад,

	— Энэ, энэ золиг ид шидтэй юм. Үүнийг өгч танилцаж хамтарч балгах хэрэгтэй. Чухамдаа гэхэд ямар ч хүнийг үүгээр татаж болно. Аргадаа оруулаад авсан цагт учир бий дээ гээд нөгөө архиа бас л хөнтөрч орхиод Баатарт гайхуулж байгаа янзтай суудлаа засаж сууснаа,

	— Ах нь их балгаж байгаа биз? Гэхдээ ухаантай, цагийг нь бас олно. Жолоогоо “цагаан долгорт” арай ч атгуулахгүй шүү! Тэгвэл өөрөө баларна гэсэн үг, хар биеийнхээ чадлаар олоод байгаа олзыг бас тохируулж ашигладаг юм, мэд ээ биз? гэхэд Баатар хэлэх ч үг олдсонгүй толгойгоо дохилоо. Тэгж байтал зах тарлаа. Хүмүүс ийш тийшээ явж байхыг, «Хэцүү нэрт» гөлрөн харж суугаад,

	— Хоёр муу гуйлгачинд яльгүй юм бариулаад явуулсан юм сан, алга шүү! Тэнгэргүй золиг шиг нөхөд гэж хэлснээ удалгүй:

	— За нөгөө хоёр чинь салгалаад ирэв бололтой гээд түүнийг лаглайтал сууж жолоогоо атгаад машинаа асаахад нь Баатар «баяртай» гэж хэлээд машинаас гарах гэтэл,

	— Дуугүй хойшоо суу! Манайд очихгүй яах вэ. Ах дүү байж элэггүй тархи вэ гэж загнахад Баатар зөрж чадсангүй арын суудал дээр шилжиж суутал нөгөө хоёр хүн орж суулаа.

	«Хэцүү нэрт» ууртай янзтай өөрийн нь хажууд суусан хүнтэй бараг шивгэнэн ярилцаад машинаараа хар хурдаар нь давхиж гарлаа. Олон машины дундуур зөрөлдөн заримыг нь гүйцэж түрүүлээд л нэг том автобустай арай л мөргөлдсөнгүй амжиж гарлаа. Баатар, ард нь түүнд баригдсан юм шиг чимээгүйхэн суугаад согтуу жолоодож явааг нь мэдсэн болохоор сэтгэл их л зовж явлаа. Тэгж давхисаар яармаг дээр очиж нэг айлын гадна зогсонгуут нөгөө хоёр хүнээ буулгаад эргэхдээ улам ч ширүүн явсаар хойшоо долоон буудлын тэнд очоод тохилог нэг хашааны үүдэнд яг гэтэл зогсоод...

	— Хүү минь, буугаад хашааны хаалга онгойлго! гэсэнд Баатар бууж хаалгыг онгойлгоход, «Хэцүү нэрт» машинаа оруулж тавиад гэртээ дагуулан орлоо. Доторх байдлыг нь ажиглан харвал Баатар амьдралдаа тийм тохилог айлд орж яваагүй шиг санагдлаа. Гэрийн хүмүүс Баатарыг сайхан дайлж сүү болсон цай, хувинтай тараг, үхрийн борц амтагдсан өөхтэй мах өгөхөд урьдынхаар бол ёстой хавар үзээгүй айл байна. Цас арилж гүйцээгүй байхад цагаан идээ гарсан байдаг сонин юм даа гэж бодон сууж байтал «Хэцүү нэрт» ороо түшиж жаахан хэвтээд зүүрмэглэн хамрын нь дуу паржигнаж байгаад удсангүй өндийж ирлээ. Харвал согтуу нь гайгүй болсон янзтай Баатарын дэргэд ирж суугаад,

	— Ид, уу гэж байснаа түүний нүүр өөд ширтэн: — Чи тийм ажил хийгээд амжихгүй, хэзээ ч үр ашгийг нь үзэх юм билээ. Ажлаасаа гарч олз ашигтайхан юм хийвэл таарна гэхэд нь:

	— Гэрээтэй болохоор өөр газар шилжүүлэхгүй юм гэж санамсаргүй хэлтэл нь:

	— Гэрээ мэрээ яадаг юм бэ? Дуртай цагтаа гарч болно. Цалин хөлс бага, аж амьдрал муу байна. Дарга нар арга хэмжээ авахгүй байна гээд л хурал цуглаан дээр шүүмжилж байх хэрэгтэй. Зарим ажил өөдтэй хийж чаддаггүй хүмүүс бас чамайг дагаад ярина. Тэгэхлээр чамд дарга нар чинь муудаад ирнэ. Ийм үед нь халагдана гэж өргөдөл оруулах хэрэгтэй. Тэгээд л хөдөлмөрийн дэвтэр дээр орон тооны илүүдлээр халагдсан гэж бичээд л өгнө гээд, «Хэцүү нэрт» инээд алдаж хэлээд арга эвийг нь олж болно доо гэсэнд Баатарын сэтгэлд бүтэлгүй дэмий ярих шиг санагдаад,

	— Би тэгж чадахгүй юм аа гэлээ.

	«Хэцүү нэрт» түүний царай өөд харж дуугүй хэсэгхэн сууснаа «Заль зориг муутайхан эр байна даа» гэж аман дотроо хэлээд,

	— Чамд мөнгө хэрэггүй гэж үү? гээд яриагаа үргэлжлүүлэхэд нь Баатар үгийг нь тасалж,

	— Мөнгө ч хэрэгтэй л байлгүй яах вэ дээ гэж гайхалзан хэлэхэд нь,

	— Тийм бол чи ядаж одоогоор 45 хоногийн эмчийн акт авмаар байна. Тэгвэл би чамайг ой хаахаас өмнө хоёр хүнтэй гаргаад хэдэн жижиг албан газраас мөнгө тоншмоор байна. Бензинээр ажилладаг хөрөө нэгийг миний танил хүн надад түр өгье гэсэн юм. Тэр хөрөө амь хүнд байдаггүй юм. Тэгвэл бид наана хэлэхэд гурав дөрвөн мянган төгрөг хүн бүрд олж болно. Чи ч нэг хөлжиж ав гэж «Хэцүү нэрт» хэлээд урьдаа байсан махнаас огтолж идлээ. Цаг орой боллоо. Автобус зогсохоос өмнө явах юм сан гэж Баатарт санагдаад гэрийн нь тооно өөд хартал пад харанхуй шөнө болсон байлаа. Тэгээд явахаар шийдэж босоод,

	— За даа, би бодож байж болъё. Акт гэдэг ч бас яггүй шүү! гэтэл...

	— Эхлээд л гурван хоногийн акт ав. Дараагийн нь хоногийг би дааж болно гэж «Хэцүү нэрт» хэлээд тун зориггүй, мөнгөнд дургүй ядарсан эр байна даа гэхэд Баатар юм хэлсэнгүй гарч явлаа. Тэгээд Баатар гэртээ ирж унтахаар орон дотроо хэвтэж байхдаа «Мөн ч баян золиг, тэр машиныг сайхан засжээ. Нээрээ хэд хоног акттай гэж байгаад тэр ажилд яваад орхивол овоо хэдэн төгрөг нэгмөсөн олоод авах юм биш үү» гэж сэтгэлд нь бодогдож байлаа. Тэгээд юу ч болсныг мэдсэнгүй, засмал дээр үймж байгаа хотын хөдөлгөөний нэг гол газар нөгөө «Хэцүү нэрт» ахын машин осолд ороод ямбийтлаа эвдэрсэн байх бөгөөд тэр өөрөө машин дотроо насан эцэс болсон бололтой үй түмэн жирийн хүн, цагдаа, цагаан халаадтай эмч нар харагдаад тун их уй гашуутай хүмүүс нүдэнд нь үзэгдээд өөрөө түүний машин дээр хамт сууж явсан санагдаад яаж амьд гарснаа мэдэхгүй баруун талын гар нь аягүй өвдөөд айх, өвдөхийн эрхэнд өөрийн эрхгүй уйлав. Түүнд туслах хүн байх янзгүй ийш тийшээ хартал замын тэртээ ханцуйтайгаа хэвтэж байгаа гар харагдах нь өөрийн нь баруун гар яах аргагүй мөн. Гаргүй болсондоо дотор нь хар буугаад «яана» гэж бархиран уйлтал нэг мэдсэн баруун хавирга руу нь бас нэг юм өвдтөл цохиход дотор пал гээд сэрж гэртээ унтаж байгаад зүүдэлснээ сая мэдэн дотор нь онгойх шиг болсон боловч гараа эвгүй дарж унтсанаас баруун гар нь чилж өвдөөд сэтгэлд тун эвгүй санагдан сэжиглээд эргэж хэвттэл Оюунбэлэг,

	— Чи чинь яасан амьтан бэ? Хүүхэд шиг зүүдэлж хашхираад болохгүй гэхэд нь:

	— Ай мэдэхгүй золиг, хурц юм идээд унтахаар зүүдэлдэг гэдэг бил үү дээ гэсэнд,

	— Тэгэлгүй яах вэ. Унд хоолоо тааруулж чадахгүй гэж Оюунбэлэг зэмлээд нойрондоо харам залуу дорхноо унтлаа. 

	Тэр өдрөөс хойш хэдэн хоног өнгөрлөө. «Яах вэ золиг «Хэцүү нэрт»-ийн хэлснээр яваад нэгмөсөн хэдэн төгрөг олбол зүгээр ч юм уу гэж нэг бодсоноо, хууран мэхэлсэн золбоогүй юм шиг бодогдоод шийдэж чадахгүй хүнээс (яах вэ гэж) зөвлөгөө авахаасаа сэтгэл нь зовоод хэлэлгүй хэд хоног болсны дараа нэг өглөө намын үүрийн дарга хуваарь ёсоор тэдний тасагт улс төрийн сонсгол хийхдээ «хулгай хийх, хууран мэхлэх аргаар хувиа бодох явдал бол хуучин нийгмийн хамгийн хортой үлдэгдэл, манай социалист ажилчин анги тийм зүйлээс аль хэдийн нь ангижран салсан юм» гэж ярих нь Баатарын сэтгэлд айхтар содон сонсогдоод өнөө «Хэцүү нэрт»-ийн хэлсэн үг хийж яваа ажил нь өөрийн нь санаанд үнэхээр эсрэг санагдаад, дахиад уулзмааргүй бодогдлоо. Намын үүрийн дарга ярианыхаа дараа тасгийн ажил хангалтгүй байгааг заагаад асууж лавлах, хүсэж хэлмээр юм байна уу? гэсэнд Баатар «Манай тасаг ингээд л өөдтэй ч нэргүй өөдлөх ч янзгүй байна. Ер нь хэдэн асуулт тавья» гэж бодоод босох гэтэл дарга цааш яриагаа үргэлжилсэнд:

	— Танай тасгийн ажил муу байгаа шалтгаан бол үнэндээ та нарт мэргэжил их дутагдсанаас болж байна. Ялангуяа шинэвтэр орсон нөхдөд машин багажийг олигтой заагаад өгөхгүй юм гэж гомдол тавьсан явдал үнэний хувьтай. Саявтар залуу (монгол) инженер ирсэн боловч бас л хэвээрээ байна гэдэг байна. Энэ бас учиртай. Үнэндээ юм бүхнийг мэддэг инженер гэж байдаггүй, харин нэг зүйлд дээд зэргээр мэргэжсэн хүнийг инженер гэдэг байна. Танай энэ инженер бол туйпуу барилгын инженер хүн. Танай тасагт бол машинуудын ажиллагааг мэдэж засдаг, инженер механик хүн хэрэгтэй юм. Тийм хүн одоогоор өгч чадахгүй байна. Нэг хоёр сарын дараа Зөвлөлт улсаас нэг инженер механик хүн ирнэ. Түүнийг тэсэж хүлээж бай. Түр зуурын бэрхшээлд бууж өгч болохгүй, байгаа бололцоогоо ашиглаж сурч ажиллая гэж даргыг ярихад нь бүх асуудал ойлгомжтой шиг санагдаад асуух гэснээ болиод, харин тэр мэргэжилтнээс юм сурч болох байх гэж Баатар дотроо бодоод дараагийн үгийг чагнаж суулаа. Ер нь бидний ажилд бага ч гэсэн хөгжлийн бэрхшээл тохиолдоно. Түүнийг ялан давах замаар урагшаа улам эрч хүчтэй хөгжих болно. Хөгжсөөр ч ирсэн юм. Манай үед бидний залуу байсан шиг тийм бэрхшээл хэзээ ч тохиолдохгүй нь мэдээж хэрэг. Иймд ажилдаа болоод амьдралдаа тохиолдох янз бүрийн өчүүхэн, түр зуурын бэрхшээлд гутрах, өөрийн ерөнхий зорилгоос няцах байдал гаргаж, элдвийн амар хялбар юм бодож толгойгоо эргүүлбэл тэр хүнд өөрт нь эцэстээ тусгүй юм болно. Бэрхшээлийг даван туулж сурах хэрэгтэй гэж хэлэхэд нь яг өөрийн нь тухай хариу өгөх шиг санагдаад «Би бодсоноо хүнд хэлээгүй юм сан, энэ дарга яг надад хариу өгч байх юм» гэж Баатарын сэтгэлд бодогдон нэг юманд тууштай хандаагүй, ажил хийгээд ганц жил болоогүй байтлаа элдвийн юм бодож олз ашиг, амар хялбараар олохыг бодох нь орчин үеийн хөгжилтэй нийцэхгүй байгаа нь ойлгогдож ажилдаа шамдаж, машин техникийг сурахаар тэр өдрөөс эхлэн зориглосноо санаж явлаа. 

	Тэгээд Баатар алтан медалиа энгэр дээрээ гялалзуулан явсаар гэртээ харихад нь гэр бүлийн нь хүмүүс бас баяр болон хөгшин залуугүй Баатарт баяр хүргэж түүний энгэртээ зүүсэн медалийг үзэж сонирхлоо. Хамгийн сүүлд хадам аав нь орж ирж үзээд баяр хүргэж,

	— Яасан сайхан медаль вэ? Хөдөлмөрийн баатрынх шиг л юм. Улсдаа ажил хийнэ гэдэг сайхан шүү! Үргэлж урамтай баяртай байдаг юм. Үр дүн нь дороо л өөртөө мэдэгдээд ирж байгаа нь тэр. Хөдөлмөрийн баатар ч болъё гэсэн өөрийн нь л идэвх ажиллагаа мэднэ шүү! гээд өвгөн өврөөсөө тамхиа гаргаж нэг ширхгийг авч зуугаад дэргэдээ байсан хүмүүст барих нь үнэхээр баяртай байгаа бололтой.

	— Өнөө үеийн залуус мөн сайхан цагт амьдарч байгаа улс шүү! Бас цаашаа хэчнээн хөгжих билээ гэж бодоход ёстой атаархмаар юм гэж билээ.

	 

	* * *

	 

	Долоодугаар сарын 11-ний өглөө тэнгэр сайхан цэлмэнэ гэж горьдож хоносон Цегненко жагсаалаас хождохгүйг бодож өглөө эртхэн бослоо. Тэр байшингийн тавцан дээр гараад хартал бороо ороогүй боловч тэнгэр бүрхэг хэвээрээ, чийг татсан сэрүүвтэр агаар сэнгэнээд европ тивийн тосгоны байдлыг санагдуулнам. Хотын байшин барилгууд баярын чимгээ зүүгээд сүр жавхлантай. Гудамж талбайгаар туг, дарцаг, зураг лоозон барьсан хүмүүс ийш тийшээ зөрөлдөөд, нийтийн үйлчилгээний автобус машинууд аль хэдийн ажилдаа гарсан бололтой зөрөлдөж байхыг хараад Цегненко «Би эрт босож гавьсангүйеэ» гэж бодоод цагаа хартал зургаан цаг дөнгөж болж байлаа. Тэгээд Цегненко удсангүй байрнаасаа гарч баярын жагсаалд явцгааж буй үй түмэн хүний дундуур элдвийг харж явсаар «Ленин» клубийн арын засмал зам дээр жигдрэн жагссан барилгачдын жагсаалд очиж нийллээ. Тэнд яльгүй хүлээх зуураа тэр зураг авахыг бодон нөхдийнхөө хамт оролдовч бороо шиврээд тун болох янзгүй. Жагсаал ахин ахисаар индрийн урдуур гарахад ойртох тусам бороо улам ширүүсэж ус хувингаар асгах мэт орж эхэллээ. Хүмүүс цув, юүдэнгээ чандлан өмссөн боловч зүсэр бороонд нэвт цохиулан алхацгаана. Барьж явсан туг, дарцгууд нь усанд дүрээд авсан даавуу шиг шалчийтлаа нороод өнгө бүрийн будаг ишний модыг даган урсах аж.

	Жанжин Сүхбаатарын нэрэмжит өргөн талбайн захад жагсаал орж ирэхэд бараг хавтгай усан дундуур явж эхэллээ. Тэгээд индрийн урдуур голоор гаталж байгаа юм шиг ус шалчигнуулж, бүх хүмүүсийн хараа индэр тийш эргээд, уриа хашхиран хэнэггүй алхалж гарлаа. Цегненко индэр дээр зогсож буй хүмүүсийн дотроос Ю. Цэдэнбал, Ж. Самбуу гуай хоёрыг сайн харж авсандаа их л урамтай явж байлаа. Түүнийг жагсаалаас буугаад байрандаа иртэл байшингийн тасалгаанууд чийг үнэртэн сэрүү татаад хувцсаа тайлахад шаахай нь олон хоног усанд байсан шир шиг болтлоо дэвтээд өмдний нь түрий өвдөгнөөсөө доош шал ус болсон аж. Цегненко үдээс хойш радиогоор бөхийн цол дуудаад, хөгжмийн янз бүрийн эгшиг сэтгэл хөдөлгөм сонсогдоход бас л хаширсангүй наадам тийш явахаар бэлтгэж байтал айлын нөхөр Зайцев орж ирлээ.

	— Чи жагсаалд яв аа юу!

	— Тэглээ.

	— Нэвт цохиул аа биз!

	— Тэгэлгүй яах вэ. Айхтар бороо байна.

	— Зураг авах санаатай явсан ер чадсангүй гэх зэргээр тэр хоёр ярилцаад өнөө маргааш, наадам үзэх тухай яриагаа үргэлжлүүлэхдээ:

	— Хурдан морины уралдаан үзье гэж бодсон, өнөөдөр ч амжихгүй шиг байна. Тэнгэр сайхан болбол маргааш л явъя гэж Зайцевыг хэлэхэд Цегненко тосон авч,

	— Тийм наадмын хамгийн сонин нь хурдан морь шүү! Тав, арван настай жаалууд унаад л хар эрчээрээ шувуу шиг л орж ирнэ гээч. Өөрөө үзээгүй хүн үнэмшихээргүй шүү! гэлээ. 

	«Монголын морь нь сайн түүндээ үнэхээр эзэн болдог уламжлалтай улс» гэж Зайцев бодоод монгол морины тухай аав нь их ярьдаг байсан санагдаад түүний үгийг чагнаж сууснаа:

	— Маргааш хоёул хурдан морины зургийг янз янзаар авъя. Манай аав гэж морь, түүний дотроос монгол морины тухай их ярьдаг хүн бий гэж Зайцев хэлээд түүнд монгол морины тухай аавынхаа ярьсныг сонирхуулахад Цегненко анхааралтай гэгчээр сонсож, хаа нэг зүйлийг ярьсны завсар тодруулан асууж суулаа.

	— Манай аавыг эх орны дайнд явж байхад фронтод монгол морь их очсон гэнэ. Тэгээд аавд нэг хөөрхөн харлаг зүсний морь ноогджээ. Анх хүлээж авч байхдаа «Жижигхэн биетэй юу ч базаагаа аж дээ» гэх шиг санагдсан гэнэ. Тэгээд аав тэр мориндоо, «Харцага» нэр өгөөд өдөртөө л унаж эдлээд, хэвтүүлж босгохоос эхлээд сургуульд сургажээ. Хэд хоносны дараа морь нь нэрээрээ дуудахад хүрээд ирдэг болсон гэнэ. «Монгол морь унахад хурдан уул хад, ус намгийн алинд ч саадгүй давхина, ус тэжээлээ газраас өөрөө олж хооллоод явдаг сан, хөөрхий» гээд л манай аав маань ярьж гарна шүү дээ гэж залуу инженер Зайцевыг их л хөгжөөнтэй ярьж суутал нь Цегненко ярианы дундуур,

	— Дайны үед монголоос фронтод хэчнээн мянган морь тусалсан гэдэг бил ээ? гэж түүнээс асуусанд Зайцев жаахан бодсоноо,

	— Юу бил ээ... таван зуун мянгаад морь өгсөн гэдэг байх аа гэж хариулахад нь «Их юм шүү» гэж Цегненко бодоод,

	— Тэр чинь их тоо шүү, мөнгө биш морь гэж бод л доо. Фронт дээр хагас сая хүн тийм сайн морьтой болсон хэрэг байна аа даа, зөв биз? гээд Цегненко босож тасалгааныхаа дунд ийш тийшээ хэд алхаад эргэж зөөлөн сандал дээрээ суухад нь Зайцев бас л яриагаа үргэлжлүүллээ.

	— Тэгээд аав маань тэр морио гурван жил унаад байлдаж явахдаа янз бүрийн бэрхшээлтэй тулгарах үед морь нь хэчнээн тус болж байснаа ярих тун дуртай. 1943 оны зун гэдэг шиг санагдана. Дайсны ард тагнуул хийх үүргээ биелүүлж явжээ. Гэтэл нэг өдөр шугуй модны дунд морио хэвтүүлж орхиод өөрөө нэг өндөрлөг өөд гарч дайсныг тагнахаар авирч явтал санаандгүй хэсэг дайсантай тулгарлаа гэнэ. Дайснууд мэдээд учир зүггүй хөөж буудахад нь аав шугуй модон дундуур морин тийшээ гүйтэл дайснуудын гол хүч урдаас гарч ирлээ гэнэ.

	«За өнгөрлөө, морь минь яагаа бол, би морьтойгоо уулзсан бол ч айх юмгүй зугтаад гарна даа» гэж санаад дотор нь харанхуйлан шугуй дундуур бултан зугтсаар удсангүй захад нь гарахаас өөр замгүй боллоо гэнэ. «Ээ чааваас, морь минь байгаа болоосой. Одоо ч өнгөрлөө» гэж бодсоноо морио нэрээр нааш ир гэж хашхирсаар шугуйн захад ойртож явтал модны чөлөөгөөр морь нь эмээлтэйгээ дэрвэн гарч ирэхэд нь баярлахдаа хоёр нүдний нь нулимс бүрхсэн байж гэнэ. Тэгээд л морьтойгоо уулзсан хойно яах вэ дээ. Харвасан сум шиг алга болоход нь дайснууд дэмий л тээнэгэлзэн модон дотуураа хайх бололтой эргээд л орцгоосон гэнэ билээ. Ингэж эр морь гэдэг эзнийгээ аварч байсан гэдэг шүү гэж Зайцев хэлээд яриагаа тэрхэн зуур зогсож босож яваад, цонхоор тэнгэрийн байдлыг ажиглан хартал бороо арилах янзгүй уулын оройнууд харагдахгүй байлаа.

	«Бороо өнөөдөртөө лав арилах шинжгүй дээ» гэж түүнийг аман дотроо хэлэхэд нь Цегненко анхааран сонсоод «Бороо арилахгүй бол ч яваад яамай, нөхдөдөө өгнө гэсэн зааварчилгаа бичээд сууж байвал дээр шив дээ. Баярын дараа гурван өдөр болоод явна. Бага хугацаа шүү» гэж санаад явах уу? гэж хүн асуусан юм шиг,

	— Би ч явахаа болино байгаа даа. Маргааш л үзье. Жаахан ажил ч байна гэтэл цонхны дэргэд зогсож байсан Зайцев гартаа барьж байсан номынхоо хуудас эргүүлэнгүүт:

	— Чи яасан албархаг хүн бэ? Баяр наадам болоод байхад бас ажилтай гэж суудаг чинь, хэрэв Нина байсан бол чамайг амралтынхаа өдөр яагаад ч ажил хийлгэхгүй. Тэгээд баяр наадам болж байхад юм үзье тархи толгойгоо сэргээ л гэнэ шүү дээ. Би чамд Нинагийн өмнөөс түүний төлөө хэлж байна. «Нээрээ ч тийм л юм, тэгэхдээ тэнгэр сайхан бол яах вэ дээ. Даанч аягүй байна» гэж Цегненко бодсоноо:

	— Найз минь тэр ч зөв. Тэнгэр энэ хэвээрээ байвал дэмий юм биш үү? гэж хэллээ. 

	Тэр хоёр хоорондоо ярилцан суутал радиогоор хурдан морины цол дуудаж эхэллээ. Морины цол дуудаж байгааг чагнаж радиогийн дэргэд очиж зогсоод,

	— Ямар аятайхан хөгтэй дуудна вэ? Хэлийг нь мэддэг сэн бол дуу хураагчид бичээд авч болно шүү! гэж Зайцев сэтгэл нь хөдөлсөн байдалтай хэлээд эргэж цонхоор харснаа:

	— Явна байгаа нөхөр минь, чи битгий ном уншиж хэнхэглээд байгаач, тэнгэр гайгүй арилмаар байна шүү! Чи босоод хараач гэж түүнийг хүүхэд шиг шаардахад нь Цегненко аажуухан босож цонхоор ажиглан хараад нөхрийгөө улам цаашлуулан инээж,

	— Өнөө байтугай маргааш арилахгүй, ингэж үргэлжилж орж байгаа бороо үе үе гэгээ татан орохоороо мөд арилдаггүй гэдэг шүү дээ гээд «Очоод ирэх ч юм уу даа» гэж бодлоо.

	Тэгээд хоёул гарч явахыг завдаж байтал хаалгыг нь хүн тогшлоо. Хоёул урдаас нь зөрөөд гарахаасаа санаа нь зовж хаалга тайлж өгтөл үйлдвэрийн авто гараашны механик өвгөн Баяр гуай орж ирлээ. Тэр баярын мэндийг хүргээд цуваа тайлж өлгөөд суулаа.

	— Та хаанаас ирэв?

	— Наадам дээр жаал явлаа.

	— Бороо, ус ихтэй байна уу?

	— Яриа юу байх вэ.

	— Наадам үргэлжлээд л байна уу?

	— Бөх барилдаад л байна. Ус чийг ихтэй барилдахад яггүй төвөгтэй л байгаа бололтой гэж тэдний яриа нэлээд үргэлжилж байхад Цегненко гэрийн бүсгүй хүн байхгүй байгаа ч гэсэн дотно танилаа баяраар орж байхад түүнийг зочлох гэж ийш тийшээ түргэн түргэн алхаж энэ тэр өрөөнөөс тавагтай идээ, тамхи тэргүүтнийг ширээн дээр тавьж эхлэхэд нь «Явах гэж байснаа намайг зочлох гээд байна даа» гэж бодоод Баяр өвгөн түүн тийш харж тавагтай чихрээс амандаа нэгийг авч хийнгүүт,

	— Зүгээр, зүгээр! Инженер минь, баярлалаа. Та нарыг наадам дээр үзэгдэхгүй байхаар нь уналга хэрэгтэй байгаа бол уу? гэж бодоод би автобус аваад ирлээ. Жолоочийг баруун байраар ороод явах хүн байвал аваад ир гээд явуулчихлаа. Тэр одоохон хүрээд ирнэ. Тэгээд хэдүүлээ наадмын газраар жаахан явцгаая гэж тэр хэлээд гаансаа гаргаж тамхиа татах гэхэд нь,

	— Хүүе та! Энэ тамхинаас тат! гэж хайрцагтай тамхийг барьж Зайцев хэлээд, — Таны ирдэг их сайн байна. Би нөхөр Цегненког наадам дээр очъё гэж шалж байгаад дагуулаад гарч яваа нь тэр. Хэрэв түрүүнд явсан бол та нараас зөрж магадгүй байж, харин азтай хэрэг боллоо гээд тавагтай идээнээс идэж, аягатай цайгаа уухыг түүнд хүсэж шаардаж суухад нь «Энэ сүрхий жавхаатай сэргэлэн залуу шүү дээ. Цегненког наадам дээр очуулах гэж элдвээр шалж байж дагуулаад гарч явсан хэрэг. Цегненко бол үүнээс арай л хашир их томоотой хүн болохоор энэ бороо устай өдөр наадам дээр ганцаараа очих гэж яараагүй нь мэдээж» гэж өвгөн дотроо бодож суутал Цегненко шилтэй архи задлан хундагануудыг дүүргээд өөрөө гартаа нэгийг нь бариад,

	— Баяр наадмын хундагыг өргөцгөөе.

	— Манай мөнхийн найрамдлын төлөө. Та бүхний эрүүл энх, аз жаргалын төлөө ууцгаая гэхэд нь Баяр гуай хундагатай архийг мойног болсон бүдүүн хар хуруугаараа чимхэж бариад тулгахад гар нь яльгүй салгалж архинаас жаахан цалгиж асгасанд сэтгэл нь зовж байгаа янзтай арчих гэж оролдоход нь Цегненко хараад:

	— Зүгээр, зүгээр! Нөхөр Баяр гуай харин хундага цалгихыг сайн гэдэг биз дээ? гэж инээд алдан тайтгаруулсанд сэтгэл нь хөдөлсөн өвгөн Цегненкогийн үгийг тааламжтай угтан авч,

	— Энэ муу гар ингэж салгалаад байдаг болсон юм. Уул нь хундага бялхаж цалгина гэдэг муу биш ээ. Бидний амжилт бүтээл бас ингэж бялхаж цалгиж байх болтугай гэж өвгөнийг оросоор тун аятайхан хэлэхэд нь тэр хоёр их сонирхож нүүр өөд нь жаахан харж байснаа,

	— Та орос хэлээр тун сайхан ярих юм. Багадаа сурсан юм уу? гэж Зайцев асуулаа.

	— Тун сайхан ярина шүү! Манай өвгөн бид хоёр бүтэн хоёр жил нэг дор ажиллалаа. Харин та өөр тасагт байсан болохоор манайд орж ирж байгаагүй санагдана. Эхнэр хүүхдийн эзгүйд тух муутайхан цагаар орж ирэв ээ дээ гэж Цегненко хэлээд түүний урьд байсан хундагыг нь дүүргэнгүүт:

	— Та уу. Баяр амралтын цаг гэж байж бас нэг уулгалаа, түүнийг өвгөн механик дуртайхан дугтарч орхиод ширвэгэр хар сахлаа илээд:

	— Би багадаа орос хүүхэдтэй тоглож байж яльгүй хэдэн үг мэддэг болсон юм. Манайх ядуу, хүрээний захад аяганы чинээ нэг бор гэртэй амьдарч байлаа. Тэгэхэд бас нэг мужаан хийдэг ядуу орос айл ойрхон байдаг сан. Тэдний хүүхэдтэй тоглож байж билээ. Хөөрхий тэр хүүхэд амьд мэнд яваа бол над шиг л нэг өвгөн байгаа даа, зайлуул. Тэгээд би дараа нь том болсон хойноо Зөвлөлтөд хуягт танкны дунд сургуульд суралцсан юм гэхэд нь Зайцев түүнээс,

	— Та аль хотод суралцсан бэ? гэж асуулаа.

	— Би Одесса хотод хоёр жил суралцсан. Төгсөх жил маань эх орны дайн эхлээд төгсөж амжилгүй ирсэн юм. Фашистууд Зөвлөлт эх оронд гэнэт хулгайн аргаар довтолж энгийн номхон иргэдийг хядаж эхлэхийг би нүдээрээ үзсэн хүн дээ гэхэд нь Цегненко, Зайцев хоёр ихэд сонирхон түүнийг хараад дараагийн нь үгийг чимээгүйхэн хүлээж суулаа. 

	Өвгөн «Дэмий ярьж байж машин гадна хүлээлгээдэх вий дээ» гэж бодон цагаа нэг хараад,

	— Эртний түүхтэй тэр хот хэчнээн жаргал, цэнгэл, баяр хөөртэй байсан гэж санана. Дэлгэр зуны цаг далайн усанд хөвж яваа онгоцны дуун сонсогдоод л... гэснээ фашистын зандалчид дайрч бөмбөгдөөд эхэлсэн тэр минутаас хойш ямар хэцүү бэрх болсон гэж санана. Та нар залуу хүмүүс болохоор бас л бүрэн мэдэхгүй биз. Нөхөр Цегненко хагасыг нь үзсэн байж магадгүй гээд Цегненкогийн нүүр өөд тэр харан босож цонхны дэргэд очиж машинаа хараад ирээгүй болохоор нь эргэж суутал:

	— Та тэгээд тэндээсээ хаашаа явсан бэ?

	— Шууд л эх орондоо буцаж ир ээ биз дээ гэж Цегненко түүнээс асуугаад «Эх орны дайны хэцүү хүнд өдрүүдийн анхны байдал» тэр үед жижигхэн хүүхэд байсан Цегненкогийн сэтгэлд өөрийн эрхгүй орж ирээд өвгөний буурал үс, үрчлээ болсон нүүрийг харж «Хөөрхий энэ өвгөн, бас л их юм үзсэн хүний нэг юм даа» гэж бодон түүний хариултыг хүлээж суутал өвгөн тэр хоёрын урдаас эгцлэн суудлаа засаж суугаад:

	— Фашистын зэрлэгүүдийг хараад үнэхээр уур хилэн хөдөлж тэдэнтэй тулалдаж үхэх сэхэхээ үзэлцэх сэн гэж байтал бид аргагүй өөр улсын харьяат болохоор анхны ээлжид л зүүн тийшээ татагдаж Уралын хавьд нэг хотонд ирж шалгалтаа өгөөд л эх орондоо буцаж ирсэн дээ гэж тэр яриад, — Машин гадна ирээд хүлээх вий. Би гаръя, нөгөө жолооч маань яагаад удаад байна аа? Бензин өгдөг газар олон машинтай байгаа юм бол уу даа гээд өвгөнийг босоход Цегненко цочсон юм шиг зэрэгцэн босож 

	— Нөхөр Баяр гуай та сууж бай! Би хараад ирье. Автобусны жолоочийг танина гэж хэлээд түүнийг гарч явахад өвгөн маргасангүй гайхалзан зогссоноо эргэж суулаа. 

	Зайцев өвгөнийг харж ажиглан дуугүйхэн байснаа 

	— Цегненко та хоёр хуучин танил биз? гэхэд нь:

	— Тийм ээ, гэж өвгөн хэлээд, — Манай Цегненко айхтар няхуур ажиллагаатай хүн шиг байдаг юм. Тэгээд ч хоёрхон жилд яггүй сайн хэдэн мэргэжлийн хүнийг сургаж өгөөд явж байгаа хүн дээ. Тэр мандаад байгаа мастер Баатар, тэргүүний ажилчин Пүрэвжав тэд чинь энэ хүний л шавь байгаа юм. Хөөрхий мөн ч уйгагүй ажиллаж байж тэднийг мэргэжилд нь чиглүүлж өгсөн хүн дээ гэхэд нь:

	— Та сайн мэдэх үү? Хүнийг сургахдаа чухам ямар арга голлож хэрэглэсэн гэж та бодож байна? гэж Зайцев түүнээс сонирхсон байдалтай асуулаа. 

	Өвгөн яльгүй бодож байгаад:

	— За даа, ямар ч гэх юм бэ дээ. Хүн болгон адилгүй, хүлэг болгон жороогүй гэж манай ардын цэцэн үгэнд байдаг. Ингэхээр хүнийг удирдаж сургана гэдэг хамгийн нарийн төвөгтэй ажил. Ийм учраас хүн бүрийг бүх талаар нь судлаад хэнийг нь ямар аргаар хүмүүжүүлбэл дээр вэ? гэдгийг сонсож аваад л уйгагүй ажиллах бол хүн ч юм ойлгож сурдаг амьтан шүү! гээд өвгөн хөгшин хонины шүд шиг сийж орхисон шар шүдээ ярзайлган инээхэд нь: «Тун зөв юм хэлж байна шүү» гэж Зайцев бодоод, түүний нүүр өөд харж дараагийн үгийг хүлээтэл,

	— Цегненког ирсэн жил манай гараашнаас шөнийн ээлжид ажиллаж буй машинуудыг хариуцаж шөнө их ажилладаг байлаа. Тэгэхэд маань Цегненко үйлдвэрийн дотуур явж л байдаг сан, уурлаж уцаарлахыг мэддэггүй тэр залуу хүний өөдөөс харж нүдээрээ инээгээд л дуугүйхэн явж байснаа ажилчны дэргэд очоод л зааж зурж яваа харагддаг сан. Ийм хүнээр заалгаж байж юм сурахгүй бол ч хэрэг алга шүү, нөхөд минь анхааралтай сонсож бай! гэж би ч болсон дэргэд байгаа ажилчдад хэнхэглэж яриад ажилчдын дургүйг хүргэдэг байсан юм даа гээд өвгөн инээд алдан ярьж байтал,

	— Машин ирлээ явна байгаа, нөхөд минь гэсээр гаднаас Цегненко орж ирээд тэдний үгийг тасалдууллаа. 

	 

	* * *

	 

	Бум түмэн хүн бужигнасан наадмын үзэсгэлэнгийн газар өглөө нээгдэж байхад нь очоод нэгээс нөгөөд орж үзсээр Баатар, Оюунбэлэг хоёр нэлээд явжээ. Бас нэгд нь орох гээд явж байтал нь:

	— Сайн байна уу? гэж хэлээд нэг хүн Баатарын мөрөн дээр алгадсанд тэр цочсон янзтай эргэж харвал цэрэгт жил нэг тасагт хамт явж байгаад халагдсан нөхөр нь байлаа. Хүрэн торгон тэрлэгийг хөдөөгийн байдлаар өмсөөд хөнгөн сийрсэн малгайг толгой дээрээ хэлтгий тавьсан нь түүнд тун аятайхан зохиж улам том ханхар биетэй болсон ч юм шиг, дэргэдээ дэгжин янзын бор хүүхэн дагуулж явна. Тэр хоёр тэврэлдэж аваад амар мэндээ мэдэлцэн, хоёр гэргийгээ хооронд нь танилцууллаа. Тэгээд нэг хөнгөн зуушны газар орж түр суулаа.

	— Чи ч хотын хүн болж, ажил хаана бил ээ? гэхэд,

	— Тийм ээ, нөгөө л барилгадаа гэж Баатарын хэлсэнд нөгөө нөхөр нь асуухыг хүлээсэнгүй,

	— Муу нөхөр чинь яах вэ дээ. Нэгдэлдээ хоёр жил адуу маллаад л дараа нь бригадын дарга болголоо. Түүнийг нь нэг жил хийлээ. Бригадын маань ажил ч овоо, төлөвлөгөө ч биелэгдсэн. Тэгээд намрын ажлаас өмнөхөн амралтаа аваад л авгайтайгаа ирж наадам үзэж яваа нь энэ дээ гээд л хөгжилтэйгөөр ярих нь цэрэгт байснаасаа хавьгүй буурь суурьтай догь эр болсон шиг Баатарт санагдлаа. Наадмын өдөр болохоор төв цэнгэлдэх хүрээлэнд хүмүүс шахалдан орцгооно. Тэр дөрөв хоорондоо салсангүй энэ тэрийг үзэж сонирхсоор нэлээд явлаа. 

	Нөгөө нөхөр нь,

	— Чи халагдсанаасаа хойш хөдөө явж үзээгүй л байна уу гэсэнд:

	— Үзээгүй л байна. Ирэх жилээс л нэг явна даа гэж Баатарын хариулахад нь нөгөө хүн түүний нүүр өөд эгцлэн нэг харснаа,

	— Хөдөө нутаг улам сайхан болж байна шүү! Улаанбаатарыг ч хэлээд яах вэ. Гуравхан жил болоод ирэхэд ямар их хөгжиж өөрчлөгд өө вэ? Дотор нь байгаа болохоороо та нар анзаардаггүй биз. Мөн ч олон барилга байгуулалт нэмэгдэж дээ гэж тэр хэлээд ийш тийшээ нэг харахад нь:

	— Ёстой тийм шүү! Бид өөрийнхөө районыг л гадарлахаас биш бусдыг ч мэдэхгүй юм байна шүү дээ гэж Оюунбэлэг хажуугаас хэлээд «Баатар маань түүнд л хувь нэмрээ оруулж байгаа хүн дээ» гэж бодсоноо тэр хэвээр нь хэлсэнгүй даруухан байдлаар: — Манай Баатар барилгад ажилладаг болохоор энэ л сайн мэддэг байх гэж Оюунбэлэгийн хэлсэнд нөгөө хархүү, хүүхэн хоёр бие биеэ нэг хараад,

	— Сайхан байна. Манай Баатар сайхан мэргэжилтэй болжээ. Анхнаас зоригтой саналаа өгч байсан хүн дээ. Хүн зорьсондоо няцахгүй явж байж гэмээж л амжилтад хүрэх юм даа гэсэнд: «Энэ айхтар золиг шүү! Миний тухай дуулж мэдсэн юм шиг л ярих юм» гэж бодоод өөрийнхөө ажилчин болсон богино боловч түүхээ тэрхэн зуур эргэн санаж «Нээрээ л өчүүхэн юманд няцаж эргээд байсан бол би өнөөдөр энэ хэртэй явж арай л чадахгүй байсан даа» гэж бодон инээмсэглэж:

	— Өвгөн чинь юу сайхан бэ, дур сайхан гэгчээр та нартай ч их зөвлөн ярьж чадсангүй гэнэт саналаа өгөөд орсон шүү дээ. Тэгээд дараа нь бас л багагүй бэрхшээл тохиолдож байсан, гэвч чиний хэлдгээр няцсангүй гэтэл бэрхшээл ч тийм удсангүй яах вэ... Одоо би засварын мастер боллоо. Авдаг цалингаар зүгээр, амьдрал минь сайн, бид хоёр нэг хүүтэй болсон 3 нас хүрч байна. 

	Гэтэл Баатарын яриаг тасалж, хархүү хүүхэн хоёр Оюунбэлэг, Баатар хоёрт баяр хүргээд,

	— Манайх хоёртой болоод байна гэж нөгөө хүнийг хэлэхэд нь бас хариу баяр хүргэж тэдний яриа хүүхдийн тухайд шилжиж нэлээд үргэлжиллээ

	— Манай нам захиргаа, олон нийтийн байгууллага хамт олон маань ч намайг ажилчин хүн болж, аль нэгийг минь жигдэрч бойжиход маш их тус боллоо. Нэг ёсондоо тэдний хүчинд л нөхөр чинь төдий болоод явж байна гэж дотно найздаа хэлээд яриагаа цааш үргэлжлүүлэхдээ: — Надад бас нэг хүн үнэхээр их тус боллоо гэхэд нөгөө нөхөр нь хэн болохыг дуулах гэж яарсан шиг Баатарын царайг эгцлэн харж байснаа яриан дунд нь:

	— Мөн хэн гэдэг хүн бэ? гэсэнд:

	— Зөвлөлтийн нэг инженер хүн, нэрийг нь Цегненко гэдэг юм. Намайг хоёр жил дагуулан сургаад одоо хугацаа нь дуусаж эх орондоо буцах гэж байна гэтэл,

	— Ах нар ч сайхан даа, үнэхээр сайн хүн үү! гэж нөхөр нь лавшруулан асуулаа. Баатар дуугүйхэн суугаад бодож байснаа: Үнэхээр сайн хүн, түүний хүчинд би мэргэжил оллоо шүү! Муу нөхөр чинь жил шахам хугацаанд хийсэн сурсан юмаар ч багахан өгдөг авдаг маань дульхан, заримдаа элдэв бусын ч юм боддог болоод явж байлаа. Гэтэл нэг өдөр манай тасгийн үүдэнд даруу зөөлөн харцтай, хар хөмсөгтэй залуухан орос эр зогсож байхыг би харсан юм. Гэтэл нэг өдөр орос хүн олон байсан болохоор нэг их анзаарсангүй ажил дээрээ байж байтал нөгөө хүнийг манай тасгийн дарга дагуулан ирж бидэнд танилцуулахад биднийг дагуулан ажиллах хүн ирснийг мэдлээ. Тэр өдрөөс эхлэн нөгөө хүн биднээс салахгүй л хамт ажиллах боллоо. Анхандаа ч хэл мэдэхгүй яах вэ дээ. Хэл мэддэг хүн хааяа орж яриад гарах боловч үргэлж дэргэд байхгүй болохоор нэмрээр ч бага юм шиг санагдаж байлаа. Гэтэл нөгөө хүнтэй удсангүй бид дасаж танилцаад тэр хүн нэрээр маань дууддаг боллоо. Тэр уурлана уцаарлана гэж байхгүй. Хэн хэн маань чармайгаад, хэлсэн үгээ ч хоорондоо ойлголцдог боллоо. Юм л зааж өгөх гээд байгаа бололтой оролдоод зураг үзүүлнэ. Заримдаа юун дээр ч хамаагүй зураад гарна. Тэгээд болохгүй бол дохиж байгаад өөрөө хийгээд л Хар! Ойлгов уу? гэж байгаа бололтой юм хэлэхэд нь бид ойлголоо, мэдлээ гэж орос монголоор хольж хариулдаг байлаа гэж ярихад нь нөгөө нөхөр нь сонирхож,

	— За мөөн... гэж яриаг нь дэмжсэнд:

	— Тэгээд аль хөглөхийг тэр гэхэв дээ. Би нэг өдөр... гэж Баатар яриагаа үргэлжлүүлэхдээ: — Манайх засвар үйлчилгээний тасаг юм. Биднийг юм хийхгүй гадуур явдаг, зүгээр суудаг гэдэг яриа их байлаа. Хийх сэн гээд байхад үнэхээр хийх юм олдохгүй ч юм шиг, хийвэл тэр нь бүтэлгүй цаг бараад л байх шиг санагддаг байлаа. Гэтэл тэр хүнийг ирээд хэд хоносны дараа нэг мэдэхэд л орой ажил тарах болсон байдаг, хийж байгаа ажил маань цагтаа болсон болоогүйгээ мэдээд л дуусгавар болох шиг санагддаг боллоо шүү! Тэгээд нэг өдөр сарын эцсийн цалингаа авах гэж очоод хүснэгтэд хартал миний нэрэн дээр 460 төгрөг харагдана. Бүгд дүн нь тийм байгаа биз урьдчилгаа суутгаад л хоёр зуун хэдэн төгрөг авах юм» гэж бодоод л хэнэг ч үгүй гарын үсгээ зураад мөнгөний нярав тийш хартал учиргүй олон төгрөг өглөө.

	— Та юу болж байна? Би ийм олон төгрөг авах бол оо юу? гэтэл нярав авгай уцаарлан хэн мэдэх вэ дээ 460 төгрөг л байна. Нэр чинь мөн биз дээ? Энэ янзын залуу шүү. Хэзээ билээ дээ. Цалин бага гарч гээд л өгүүллэг яриа гаргаад явсан. Одоо бас... Нормын ажилтай хүний цалин адил гарах нь ховор байдгийг одоо хүртэл ойлгодоггүй юм уу даа ч гэх шиг учир зүггүй олон юм ярихад нь мөнгөө аваад бушуухан зайлж тасгийн даргаасаа асуулаа шүү! гэсэнд тэд нар, нь инээлдэн намайг хараад... гэхэд,

	— Хөөрхий аргагүй шүү дээ, гэнэт ахисан байж л дээ гэж нөгөө нөхрийн нь гэргий хэлээд, «Их л шударга хүн юм байна, энэ хүн» гэж дотроо бодож суулаа. Наадмын хөл хөгжөөн улам нэмэгдэж байхад эсэргүүцэж байгаа юм шиг борооны зүсрэн асгаж байхыг гайхан ярилцаж байтал радиогоор арван хоёр цаг боллоо гэх нь Оюунбэлэгийн чихэнд содон сонсогдоод «Хоёр цагт багш нь ирнэ» гэж байх, одоо явахгүй бол болохгүй» гэж санагдан өөрийнхөө цагийг хартал яг л таарч байлаа.

	— Баатар минь, одоо хоёулаа харих юм биш үү? гэсэнд нөгөө хоёр залуу ам амандаа:

	— Яах нь вэ? Одоо удахгүй наадам төгсөх гэж байхад гэж хэлсэнд Оюунбэлэг учрыг гаргаж:

	— Уучлаарай нөхөд минь, Баатарын яриад байдаг багш нь хоёр гурав хоногийн дараа явах гэж байгаа юм. Тэгээд өнөөдөр манай хүүхдийн ойд ирэхийг бид урьсан юм. Наадам дээр очоод удахгүй ирнэ гэж бид ээжид хэлээд гарсан юм гэсэнд:

	— Тийм, гол нь багшийгаа гэртээ оруулж цайлаад явуулах санаатай. Та хоёр наадам тараагаад манайхаар очвол их сайн байна даа гэж Баатар хэлээд явахыг завдтал нөгөө хоёр нь аргагүй ажилтайг ойлгож,

	— За яв даа. Аргагүй юм байна. Бид танайд дараа очно гэснээ ийш нь жаахан гаргаж өгье гээд хамт аажуухан алхаж өвөр хоорондоо ярилцаж явснаа нөгөө нөхөр нь тэнгэрийн байдлыг ажиглан хараад:

	— Арилах янзгүй энэ жилийн бороог дээ. Мөн их байна шүү! гэхэд нь Баатар тосон авч:

	— Тийм байна. Танай нэгдэл хадлан их авдаг биз. Тариа ч бий биз дээ. Хур бороотой жил ч хадлан, тариа сайхан ургана даа гэсэнд,

	— Хадлан тариалангийн төлөвлөгөө ч лав биелнэ, гэхдээ бороо одоо л зогсмоор байна гээд:

	— Нэгдэл ч машин техник ихтэй болж хадлан тариаланг авах гэж зүдрэх нь улам багадаж, цөөхөн хоногийн дотор их юм авдаг боллоо гэхэд нь Баатарын сэтгэлд урамтай санагдаад:

	— Сайхан юм, саяхан биднийг цэрэгт явахын өмнө нэгдэлд машин, трактор тоотойхон байсан биз дээ гэсэнд нөгөөдөх нь дуугүй дотроо юм бодон нэг хоёр алхангуут:

	— Тэр үед чинь нэгдэл хүндхэн байлаа шүү дээ. Үнэндээ л хэдэн малаа нийгэмчлээд хөгжих замдаа ороод байсан үе. Хөдөлмөр өдрийн хөлс, мөнгөн орлого энэ тэр гэдэг өчүүхэн бага, үлдээж авсан цөөхөн малаа нэг хоёр жил хэрэглээд дуусахаар нь яадаг байна даа гэж хөдөөгийн зарим өвгөд цөхөрсөн янзтай аягатай цайгаа барьж сууснаа гүд гүд гэтэл балгаж аягаа тавингуут гансаа атгаад бодол бодон хамрынхаа үзүүрт хөлс бурзайлган сууж байсан цаг шүү дээ. Хөөрхий, юмны алсыг тэр болгон харж чадахгүй байсан зарим хүний богинохон бодол юм, түүнд буруу хүлээлгэхийн аргагүй, одоо хэдхэн жил болоход шал өөр байна. Авдаг хөлс ч их, үлдээсэн мал маань боломжтой. Нэгдлийн аль ч гишүүний гэрт ороод харахад энэ боломжийн  амьдралтай айл байна даа гэж бодогдохоор болж шүү дээ! гээд тэр хоолойгоо засаж урагшаа нэг хоёр алхан, — Манай нэгдлийн бригадын  төвүүд ч багагүй тохижиж байна. Хаа л бол цахилгаан гэрэл асаж радио дуугараад л хөдөө нутаг гэдэг маань үнэхээр өөрчлөгдөж байна  даа. Манай нэгдлийн төвийг Зөвлөлтийн барилгачид шинэчлэн тохижуулахаар ирээд байгаа гэж түүнийг ярихад нь «Нийгэм журам гэдэг маань хот, хөдөөгүй хөгжиж байгаа хэрэг, ёстой өргөн фронтоор урагшаа давшиж байна» гэж Баатар бодон яваад,

	— Та нар хэзээ буцах вэ дээ? гэж асуулаа.

	— За даа, хө, бид удахгүй, маргааш нөгөөдрөөс ч гэсэн онгоц таарвал явна. Одоо хадланд 20-доос хэтрэхгүй орох санаатай гэж хэлсэнд

	— Өдөртөө гэртээ харина биз? гэсэнд тэр инээж:

	— Аймаг, сумын төв дээр ажилгүй бол харихгүй юу хийж явах вэ дээ. Аймгаас бас суманд онгоц явна. Манай бригад сумын төвөөс арван дөрвөн километр газар, суман дээр л очвол гэртээ буулаа гэсэн үг гээд түүнийг инээмсэглэн хөгжилтэйгөөр хэлэхэд нь «Мөн сайхан юм даа» гэж Баатарын сэтгэлд бодогдоод, 

	— Тэмээ юм уу, үхрээр явдаг байсан үед бол хэчнээн хоног болох бол? гэтэл нөгөө залуу жаахан бодож зогссоноо,

	— Сараас наашгүй дээ, гээд, — Нэг тал нь шүү дээ! гэж тодруулан хэллээ.

	 

	* * *

	 

	— Та хоёр чинь мөн аажуухан явах шив дээ. Цаг хэд болж байна даа. Хүн амьтан уриад, хүүхдийн ой тэмдэглэнэ гээд байх, тэгээд наадам үзээд алга болчих юм гэж хадам ээж нь үглэж байвч юм бэлэн байсан болохоор аятайхан засаж байгааг хараад Баатарын сэтгэл тайвширч,

	— Болно, ээж минь битгий бачимд. Цаг арван хоёр жаахан өнгөрч байна. Олон хүн урьсан биш багш л ирнэ гэсэнд:

	— Энэ бороо ихтэй болохоор ирэхгүй юм биш байгаа даа гэж Оюунбэлэг санаа нь зовсон янзтай хэлэхэд нь Баатар үгийг нь тасалж

	— Ямар ч байсан ирнэ. Манай хүн ёстой за гэвэл ёогүй шүү! Харин хоёр цаг жаахан дөхүүлж байгаад автобусны буудал дээр би очиж угтаж авахгүй бол болохгүй. Одоо хоолоо бэлтгэнэ шүү гэлээ. 

	Оюунбэлэг зоригтойхон ярьж байгаа нөхрийнхөө нүүр өөд сая уулзаж байгаа юм шиг сүрхий анхааран хараад үгийг чагнаж байснаа:

	— Тэгээд бууз л хийнэ биз дээ? гэж хэлэхэд нь,

	— Тэгэлгүй яах вэ. Давс хужрыг нь тааруулаад тун аятайхан хийнэ дээ, хө! гэж Баатар гэргийнхээ хэлсэн үгийг дэмжиж хэлээд: — За одоо ажилдаа оръё гээд гал тогооны шүүгээн дээрээс нэг төмпөн авч үзлээ. 

	Баатарын жижиг боловч тохитой цэвэрхэн гэрийн дунд тэрхэн зуур их хөгжилтэй яриа өрнөж хүн бүр хэр таарсан ажил хөдөлмөр хийж оролдоод зав чөлөөгүй ажиллацгааж байлаа. Гадна бороотой сэрүүвтэр байгаа ч гэсэн гэрийн дотор гал түлсэн болохоор халуун болж Баатар ганцхан богино ханцуйтай торгон цамцтай ажил хийхэд хамар дээр нь хөлс бурзайж харагдана. Тэр багшийгаа угтах цагаас хожимдохгүйг бодож байн байн цаг харахад явж базаагаагүй байхад нь өөрөө сэтгэл нь яарч түргэн түргэн хараад байгаагаа сая ойлгож билээ. Тэдний яриа хэчнээн хөгжилтэй, сайхан, хийж байгаа ажил үйлс нь урамтай сууцгааж байсан гэж санана. Цегненко багшийн тухай байн байн ярьж түүний хүрэлцэн ирэхийг хүсэн мөрөөдөж байгаа залуу ажилчин Баатарын гэр бүлийнхэнд баяр дээр бас нэг баяр нэмэгдэх гэж байгаа болохоор шаргуу бэлтгэцгээж байлаа. Оюунбэлэг хааяа чимээгүй болчих шиг болсноо дахин хүчээ авч байгаа юм шиг ширжигнэн орж буй борооны чимээг анхааран нэг хэсэг чагнаж суугаад,

	— Баатар аа! Чи өчигдөр жагсаал дээр багштайгаа уулзахдаа дахин сануулж ярьсан уу? гэхэд нь Баатар жаахан бодож байгаад түүний нүүр өөд харж

	— Чадаагүй шүү, хө. Багштай уулзаж баярын мэнд хүргээд л өнгөрсөн, тухтай ярих зав олдсонгүй, надад туг бариулсан, би ийш тийшээ явж хүнтэй уулзах зав олдохгүй явсаар жагсаал тарсан гэхэд нь:

	— Бас дахин сануулсан бол сайн байх сан гэж Оюунбэлэг хэлээд, — Мартаагүй байгаа? гэсэнд,

	— Мартана ч гэж ярихгүй шүү. Харин автобусны байдлаас хэдэн минут цааш наашаа болж мэднэ гэж Баатар хэлэнгүүт цагаа бас нэг харснаа, — Ер нь би явна байгаа даа, тэнгэр муухай байхад хүлээлгэх юм болж магадгүй, манай хүн лав л хожимдохгүй гээд Баатарыг хийж байсан юмаа орхиод хувцсаа өмсөхөд нь Оюунбэлэг дуртай зөвшөөрлөө. 

	Түүнийг гарч амжаагүй байтал хадам эцэг нь сандран орж ирээд:

	— Хүүе хүүхдүүд минь сүйд боллоо шүү, үер ороод ирлээ. Бушуухан гарч хаяагаа шуу! гэсэнд гэрийн дотор сууж байсан хүмүүс суудлаасаа нэгэн зэрэг босоод ийш тийшээ учраа олохгүй гүйцгээлээ. 

	Баатарыг ухасхийгээд гэрээсээ гарах гэтэл үерийн ус гэрийн босгон дээгүүр бялхан орж ирэхийг хараад үнэхээр аюул тулгарч байгааг ойлголоо. Тэр гэрийнхээ туургыг хананы тэг дундаас дээгүүр шуухад хэдхэн секундийн хугацаа болсон боловч эргээд гэртээ ороход ус өвдөгнөөс дээгүүр татаад дэвсгэр ширдгүүд налмайтал хөвж байхын зэрэгцээ хийж байсан буузнууд нь энд тэндгүй бөмбөгнөн хөвж явах нь инээдэмтэй ч юм шиг түүнд санагдлаа. 

	Гэвч тэр үеэр түүнийг харж инээх байтугай ёстой уйлах ч завгүй явсан цаг, нэг мэдэхэд нохой хамартаа хүрэхээр усч гэгчээр Оюунбэлэг хүүхдээ тэврээд гартаа нэг чемодан барин үерийн ус хүрээгүй нэгэн төвгөр дээр гарч яваа харагдана.

	Тэрхэн зуур ус хүрээгүй, үй түмэн хүний аминд орж байгаа жижигхэн товгор газар, гэр хоёрынхоо хооронд хэд хэчнээн удаа нүцгэн шалдан гүйж юмаа зөөснөө өөрөө ч сайн мэдсэнгүй хүмүүсийн чарлаж хашхирах, машин техникийн сүрлэг дуунд чих нь дүлийрэх мэт санагдана.

	Нэг мэдсэн гэр байгаа хашаанд ус бараг хүний суганд тулаад хашаа гэрийнхээ хавиар хоргоцон «үхтэл үр харам, үгүйртэл мал харам» гэгчээр эд юмныхаа хагас хугасыг нь ч болсон авах гэж унаж тусч яваа хүмүүсийг Уснаас түргэн гарцгаа! Үер ихдэж байна, амьд гарвал юм олдоно шүү, нөхөд өө! гэж аврах командын хүмүүсийн сүрлэг бөгөөд үнэн үг бүхний чихэнд содон хүрч сонсогдож байлаа. Нээрээ ч усны хэмжээ мэдэгдэм ихдээд цаанаа хэмжээ хязгаар байдаг бол уу гэж сэтгэлд санагдуулах аж.

	Баатар усан дотор гэр хогшлоо орхиод эцсийн удаа гарахдаа суганд тулсан усны дундуур гаднах пингийнхээ дээрээс хадам ээжээ буулгаж үүрээд гарахаар зүтгэлээ. Үүрч яваа эмгэн нас нь жар шахсан боловч эцэж тураагүйгээр барахгүй зүрх судасны өвчний улмаас ихээхэн мариалж бараг зуу гаруй кг хүндийн жинтэй болсон хүн байжээ. Баатар тэрхэн үед хүндийг нь мэдсэнгүй усны захыг харж зүтгэж явтал гай болж хөлд нь нүх тааралдаж өөрийн эрхгүй усанд унахад нь тэднийг ажиглан байсан Оюунбэлэг, аавтайгаа хоёул тэр хоёрыг хараад дахин босож ирж чадахгүй юм шиг чарлаж уйлсан боловч зориг самбаатай залуу эр Баатар усан дотроос секундийн чөлөөгүй эмгэнийг үүрээд гарч ирлээ. Эмгэн ямар ч гэмтэл олсонгүй үерийн усанд нэг сайн шумбан, хамаг хувцас нь шал нороод усанд ойчсон хүн борооноос айдаггүй гэгч боллоо.

	Баатарын сэтгэлд багшийн тухай орж ирээд «Багш маань юу бол оо бол? Автобусаар явж байж осол гэмтэлд ороогүй байгаа, эсвэл нэг газар саатаж орхисон болов уу? Миний ингэж баларч явааг яаж мэдэх вэ дээ?» гэж элдвийг бодон тохиолдож бий бэрхшээл дээр нь айхтар нэмэгдэл болсоор автобусны буудлыг юу ч гэсэн харъя гэж шийдээд ус шалбаагийн дундуур гүйж гартал тэнд ойр хавьдаа хүн амьтан ирсэн шинжгүй эл хуль байдалтай, харин түүний гадна талаас нь ус шаврыг гэтлэн гаргаж үерт дайрагдсан айлуудад туслахаар явж буй өдий төдий машин, хүмүүс үргэлжлэн айсуй харагдана. Хэдхэн минутын дотор ингэж бүх юм өөрчлөгдөж байгааг харсан Баатар тэдний урд жалгаар үерийн усны нэлээд хэсэг нь орж ирээд өөрсдөө хоёр том голын дунд ороод байгааг сая ойлголоо. Энэ хэсэгхэн газар манайхныг аварч байна даа ус улам нэмээд байвал энэ хоёр гол хоорондоо нийлэх нь байна шүү! гэж бодохоос үнэхээрийн аюултай санагдаад аврахаар ирэх гэж  зүтгэж байгаа хүмүүс машин техникийг түр  зуур зогсож ажиглаж харвал тэдний дуун нь сонсогдоод ойрхон харагдаж байгаа атлаа наашаа ахиж дөхөж байгаа нь мэдэгдэхгүй өмнө нь урсаж байгаа шинэ том гол үнэхээр хүчтэй гүнзгий байгаа янзтай байх нь ус урдаар хөмөрч болох л байна. Гэвч машин техник хүчтэй дээ гэж бодоод түргэхэн гүйж нөгөөдүүл дээр иртэл аврах команд удсангүй ирлээ.

	Үг дуугүй захаас нь ачиж хүүхэд, хөгшдийг машины кабинд суулгаж эхэллээ. Түрүүчийн машинууд Яармагийн зүг хөдөлж нөгөө л ус намаг, голыг гатлах гэж мацаж байлаа. Усны хүч айхтар харагдавч цувраа олон дугуйтай цэргийн машинууд үерийн улаан буурал усыг хага зүсэн оволзуулаад гарч байх нь бахдалтай сайхан санагдаж байлаа.

	 

	* * *

	 

	Баатар ар тийшээ юм налаад түр зуур зүүрмэглэхдээ, багш Цегненкотойгоо уулзаад мэнд сайн явж байгаад нь баярлаж байвч түүний царай тун аягүй муухай сахал нь урт гэгчээр ургаж овор суусан харагдаад, элдвийн юм ярьж эхлэх гэтэл дуугүй гөлрөөд нэг л жигтэйхэн гунигтай харагдана. Цочиж сэрэхэд нь ойрын жилд хүн унтаж хонох нь байтугай хүн ороогүй болсоор удсан Яармагийн хөндий модон байшингийн дотор хүүхэд, хөгшдөөс эхлэн зай завсаргүй хүмүүс дүүрэн, суух нь сууж зарим нь ар тийшээ налж зүүрмэглэн байлаа. Энд тэнд нь асаж унтарч байгаа чүдэнзний зурвас гэрэлд тэднийг Баатар нэг сайн ажиглан хараад «Хөөрхий, энэ хүмүүс мөн хэцүү байна. Юу ч болсон амь нь аврагдлаа» гэж санагдаад өндийн суутал нь биеийн энд тэнд хөндүүр болж өвдөж байгаагаа сая ойлголоо. Тэднийх ам бүлээрээ авчирсан бүх юмтайгаа өчүүхэн жижиг талбай дээр багтаж байгаа бололтой Оюунбэлэг хүүхдээ элгэндээ наалдуулан ухаангүй нойрсож хөгшин эцэг, эх хоёр нь унтсан янзгүй нүдээ анин суугаад хөдлөх бүрдээ ёолж ёхлох нь сонсогдоно. 

	Хадам эцэг өндийж ирээд:

	— Хүү минь, цаг хэд болж байгаа бол? Үүр цайх ойртож байх учиртай, энэ тэнгэр маань арилж байна даа. Маргааш ус ч улам л их болно доо. Бид нар юу ч болсон амьд мэнд гарлаа хөөрхий, бусад нь юу бол оо бол? гэж өвгөн хэлээд яриагаа үргэлжлүүлэхдээ: — Улс хөгжинө машин техниктэй болно гэдэг сайхан юм. Энэ үер дээр цагт болсон бол яггүй олон хүний амь үрэгдэх байхаа гэлээ. Тэр машинууд мөн ирж явахад нь би хараад ийм усанд машин ямар хэрэг болох вэ дээ гэж бодогдож байлаа. Тэгэх нь ээ нь усанд саатдаг машин биш байжээ, юм мэдэхгүй хүн ч муухай юм даа. Гучаад оны үед намайг бага залуу байхад энд нэг үер болсон юм сан, үүнийг бодвол юу байх вэ гэмээр санагдаж байна гэхэд нь Баатар түүнийг сонсоод,

	— Хохирол их учруулсан болов уу? гэсэнд өвгөн жаахан юм бодож байгаад,

	— Яггүй юм болсон доо. Гэр оронгүй болсон хүн л лав олон дуулдаж байсан, тэр үед улсын маань хүч хөрөнгө өнөөгийнх шиг байсан биш дээ гэж өвгөн хариуллаа. 

	Баатарын сэтгэлд бас л багшийн тухай орж ирээд болохгүй, нэг л гэртээ байгаа эсэхийг нь мэдвэл сэтгэл амармаар санагдаад:

	— Би яваад ирье дээ. Багшийг нэг мэдээд, үйлдвэр дээрээ ч очиж мэдэгдье гээд түүнийг босоход нь хадам аав нь,

	— Удахгүй гэгээ гарахаар явах юм биш үү дээ, хүү минь гэснээ, — Машин зай завсаргүй л явж байна даа, харин болгоомжтой яваарай гэж түүнд захиад, — Багш чинь гайгүй байгаа? Хашир томоотой хүн, ийм юм болж байхад манай ах нар зүгээр чагнаад суухгүй нь лав. Бас л нэг газар, хүн амьтныг уснаас авах гээд л ноцолдож яв аа даа. Хөөрхий тэр аврах командад орос цэрэг бололтой улс их харагдаж байсан даа гэж өвгөн хэллээ.

	«Тэр мөртөө манай багш ч нээрээ зүгээр сууна гэж байхгүй дээ» гэж бодоод Баатар гарч гүйгээд хот руу хөдөлж байгаа машин дээр суулаа. Машин Туул голын их гүүр хүртэл саадгүй давхиж очсон хэр нь гүүрээр гарахын хамт үерийн усны захад ороод урагшаа явах нь удааширч үе үе урдаа байгаа машины ард тулж зогссоор байгаад бараг цаг гаруй явж сая Энх тайвны гүүрэн дээр гарч шулуун замдаа орлоо. Тэгж явтал үүр цайлаа. Олон хоног орсон борооны дараа цэлмэг өдөртэй золгож байгаа, хотын өндөр сүрлэг байшин барилгууд гялалзан ногоон мод, зүлгийн өнгө тодхон харагдаад чийг уур савсаж, голын дээгүүр манан будан хэсэг хэсгээр татан хоромхон зуур ийш тийшээ замхарч байлаа. Хотын гудамжаар машин тэрэг, хүмүүс зай завсаргүй зөрөлдөж эхэллээ. Баатар машин дээр удаан явсангүй буугаад Цегненко багшийнхаа байшинд очиж хаалгыг нь тогштол хүн байхгүй янзтай, гайхалзан зогстол хажуугийн хаалганаас нэг эмэгтэй хүн гарч ирэхийг харвал Зайцевын эхнэр байлаа. 

	Тэр эмэгтэй Баатарыг таниад харангуут мэндийг мэдээд,

	— Цегненко байхгүй, байхгүй гэж давтан хэлээд өчигдөр л манай нөхөртэй хамт гарсан, ус үер юу болж байна. Хаана яваа юм бол би шөнийн турш хүлээгээд алга гэж байгаа бололтой учир зүггүй олон юм ярихад нь заримыг нь ч сайн ойлгосонгүй,

	— За би үйлдвэр дээр очиж эдний сургийг гаргая гэж Баатар хэлээд сэтгэл нь улам их зовж тэр үйлдвэр тийшээ гүйлээ. Түүнийг очиход үйлдвэрт нь үер ойртоогүй боловч дарга удирдах хүмүүс өглөө эрт ирээд ажилчдаа бүртгэж байхад нь дайралдлаа.

	— Танайх юу болов?

	— Гэр орон байхгүй болсон хүний хувьд мэнд, Яармаг дээр очоод байна.

	— Ямар тусламж хэрэгтэй байна.

	— Орох орон л хэрэгтэй боллоо.

	— За тэгвэл чи яв. Гурван өдрийн дотор гэр оронгоо учрыг нь олохыг бод гэх зэргээр хэдэн үг солиод өөртэй нь ярьж байсан үйлдвэрийн орлогч даргын үгийг тасалж Баатар сэтгэл нь зовсон байдалтайгаар даргын урдаас эгцлэн хараад,

	— Манай багш Цегненко ирэв үү? Ер нь үзэгдэж байна уу? гэж асуусанд дарга жаахан бодож сууснаа,

	— Тун үзэгдсэнгүй шүү! Мэргэжилтнүүд байцгааж л байна гэхэд нь Баатар дахиад олон юм ярьсангүй багшийгаа сураглахаар гадагш гарлаа. Сураг гарахгүй болохоор нь дахиад л байшин тийш нь гүйж явтал нөгөө Зайцевын эхнэр тааралдаж асуутал:

	— Сая дөнгөж ирсэн, уснаас хүн аврахаар шөнөжин ажилласан гэнэ гэхэд нь Баатарын сэтгэл уужирч амарч байхад нь очоод яах вэ гэж бодлоо.

	 

	* * *

	 

	Долоодугаар сарын 12-ны өглөө бороо арайхан ороогүй боловч бас л бүрхэг хэвээрээ байлаа. Борооны ус үнэхээр шингэх газаргүй, хонхор хотгорыг дагаж цэлийгээд, гудамжаар яваа хүмүүс шулуухан гүйж явснаа гэнэт зогтусан огло харайх буюу зарим нь дургүйхэн байдалтай тойрч байгаа харагдана.

	Суудлын машинууд хар хурдаараа сум шиг сүнгэнэж байснаа үе үе огцом хурдаа хасаад ус дээш нь цалгилуулан гарч байлаа. Цегненко байрынхаа тавцан дээрээс тэр бүрийг харж нэлээд зогсож байгаад цагаа хартал арван цаг өнгөрч байгаа нь цаг үд дөхөж байгааг анхааран наадам цуглаж байна, бороо гайгүй бол явна байгаа гэж бодоод өрөөндөө орлоо. Тэгээд наадмын газар, төв цэнгэлдэх хүрээлэнд очиж суулаа. Наадмын төгсгөлийн өдөр болох тул хүмүүс аль эрт ирж, цэнгэлдэх хүрээлэн пиг дүүрэн хүнтэй уулын ард ургасан өнгийн цэцэг мэт харагдаад радиогоор морин хуурын эгшиг, монгол эмэгтэйн уянгат цээлхэн дуун сэтгэл хөдлөм сонсогдон, бөхчүүд харцага шувууны дэвэлтээр гарч ирээд хүчээ үзэлцэн барилдаж байх нь монголын баяр наадам өвөрмөц сайхан юм гэж түүний сэтгэлд бодогдож дэргэдээ суусан нэг хүнтэй ярилцан нэлээд суутал бороо мөддөө арилах янзгүй зүсрэн орж эхэллээ.

	Хүмүүс цув юүдэнгээ өмсөөд хөдлөх янзгүй тугдайн сууцгаах бөгөөд хэдэн минутын дараа суудал доогуур ус орж ирээд тун яггүй байгаа ч гэсэн бөхчүүд барилдсаар байлаа. Харин барилдааны талбарын зарим хэсэгт ус тогтсон болохоор зай багадсанаар барахгүй нийтдээ шавар шалбааг болж барилдахад дээрээс асгаж буй борооны уснаас ч илүү бэрхшээл учруулж байгаа бололтой. Гэнэт Баатарынд хоёр цагт очно гэдгээ санаад явахаар бослоо. Байшиндаа очиж яльгүй амарч хувцсаа солиод шууд явна гэж тэр төлөвлөн байрандаа эргэж ирлээ.

	Цегненко сэрүүн бороонд хэдэн цаг явж ирээд цай хоолоо ууж идээд, бүлээцэн зөөлөн сандал дээрээ суугаад ном, сонин уншиж сууснаа яльгүй зүүрмэглэн сэрэхэд тэдний хаалгыг нэг хүн чанга цохиход нь цочин гүйж очоод хаалганыхаа түгжээг мултлаад эргэтэл айлын нөхөр Зайцев нүд нь орой дээрээ гартал сандран орж ирэхэд нь түүнийг ярихын зуур, Юу бол оо юм бол? гэж гайхан нүүр өөд нь хараад дуугүй ширтэн зогслоо. Угийн яльгүй зөрүү Зайцев бүр бачимдаад,

	— Чи чи... чинь гэж хэсэг дуугүй болсноо, — Унтаж байна уу? Яасан тайван юм бэ? Радио сонсов уу? гэж үгээ дээр дээрээс нь давхцуулан хэлэхэд нь Цегненко айх сандрах хоёр зэрэгцэн түүнд дараагийн үгээ хэлэх зав өгөлгүй:

	— Юу юу... юу болов? гэж асуулаа. 

	Нөгөөдөх нь бас л яарсан хэвээрээ уруул ам нь янзтай болоод:

	— Үер үер... үйлдвэрийн районыг үер дайрлаа. Аюулд учирлаа. Наадам хаалаа, бүх хүмүүс ажлынхаа газар түргэн цуглар! гэж радиогоор зарлаж байна, одоо явъя гээд гараад гүйлээ. 

	Саяхан зүгээр л байсан, ийм түргэн ороод ирдэг байжээ гэж Цегненко яарч сандран хувцаслаад гарсанд Зайцев урдаас нь ирлээ. Хоёулаа гадагш гартал хэдхэн минутын өмнө хүмүүсийн хэчнээн сайхан баяр цэнгэлтэй байсан байдал шал өөр болж, ийш тийшээ гүйлдэн нүүр лүүгээ урсаж бий ус, хөлсөө сандран арчаад зарим нэг нь уйлж яваа харагдлаа.

	Тэр хоёр хуучин заншлаараа урагшаа явдаг автобусны буудал дээр очтол суухын аргагүй болохоор нь дэмий гайхаж энд тэнд машин зогсохыг харж байтал ачааны нэг машин тэдний дэргэд ойрхон түр зогсоход нь гүйж очоод суулаа. Нөгөө машин үер болсон газар тийш явж байгаа боловч хүн машин хоёр шахцалдаад явуулахгүй байн байн зогсож хөдөлсөөр Энх тайвны гүүрэн дээр гарч ирлээ. Энх тайвны өндөр гүүрэн дээрээс урагшаа ажиглан харвал нүд хүрэх газарт л хавтгай ус цэлийгээд, төв цэнгэлдэх хүрээлэнд байсан хэдэн мянган хүн тэр их усанд хөвөх нь хөвж, сэлэх нь сэлж нүцгэн шалдангаар амь тэмцэн явж байгаагаас гадна замын дагуу янз бүрийн машин техникүүд арзайтал зогсоод дээр нь суусан хүмүүс дэмий л хашхиралдаж байх нь сонсогдлоо.

	Энэ аюулт үер олон хүний амь насанд хүрч, хэчнээн их эд хөрөнгийг сүйтгэдэг бол гэж санахад үнэхээр сэтгэл шимшрэм байхад, борооны ус дээрээс улам нэмэгдэн хувингаар асгаж байгаа юм шиг сэхээ өгөхгүй асгаж байх нь үнэхээрийн нинжин сэтгэлгүй тэнгэр байна даа, болдог сон бол ядаж бороог нь зогсоох сон гэж тэр хоёр хоорондоо ярилцаж явлаа. Гүүрийн бэлд орж зам дээр ирэхийн хамт жинхэнэ үерийн устай залгаж ус оволзон ойртоод сууж яваа машин нь намхан болчих шиг санагдахад дотор нь аягүй болж толгой нь эргэх мэт боллоо.

	Машин урагшаа ахиж байгаа эсэх нь мэдэгдэхгүй, энд тэндгүй унтраад зогссон машин усны хүчинд шарваж хөндөлдөж бусдадаа тээр болон хажуу тийшээ хазайгаад унах шахам байгаа ч юм харагдах шиг хаашаа ч явах аргагүй дэмий л явсан болж байтал аврах командууд цэргийн ангийн цуваа олон дугуйтай машинууд хойноос түрж ирлээ. Машинууд тэдэнд зам тавьж өгөх санаатай хойш урагшаа холхивч амжихгүй саад болж байгаа учраас тэр хүчтэй машинууд бас л үе үс зогсоод шууд явж чадахгүй байлаа. Гэтэл нэг машин тэдний сууж явсан машинтай яг зэрэгцэн зогсоход Зайцев Цегненко хоёр нөгөө цэргийн машин дээр шилжин суулаа.

	Үерийн хүч улам нэмэгдэж байгаа ч гэсэн тэр цэргийн машин дээр сууж явсны ачаар удалгүй үерийн уснаас гарч нэг дэнж дээр зогсоход сэтгэл нь түр амсхийж орчны байдлыг ажиглан харлаа. Урд нь голоос хавьгүй хол харагддаг ажилчны районы олон зуун гэр хашаа, жижиг байшинтай айлууд ердөө л нуурын дунд байгаа шиг хамгийн наад захын тодхоноос ажиглавал гэрийн дундаас дээш лав усанд байгаа болов уу гэмээр дөнгөж бөмбөгөр орой нь цухуйгаад дээр нь хүмүүс амь аргацааж, зарим гэр толгой дээрээ хэлтгий тавьсан малгай мэт ямбийж байвч уначих болоогүй янзтай ажээ.

	Гэр ч бас л усанд амар ойчдоггүй юм байна гэж Цегненко бодоод усанд автагдсан хүмүүсийг түргэхэн аврах сан гэхээс сэтгэл нь яарч урагшаа гүйтэл цэргүүд нэг мэдсэн хэдий нь машинаасаа буугаад ярайтал жагсан, штабын дарга ангийн дарга хурандаад өндөр сүрлэг дуугаар илтгэж байх нь сайхан санагдаж түүнийг сонирхон түр зогслоо.

	Ангийн дарга рапортыг хүлээн авмагц цэргийн тангараг өргөлөө. Энэ бол ердөө минут секундийн дотор л болж байгаа хэрэг. Цэргүүд нэгэн дуугаар нирхийтэл тангаргаа өргөлөө. Тэр дороо нэгэн командаар биедээ яваа бичиг баримтаа штабт өгөөд хувцсаа тайлан цэргүүд хэсэг хэсэг болон ус руу орцгоолоо.

	Янз бүрийн завиар, болох газарт нь машинаар, бас банз модоор сал хийгээд л догшин ширүүн үерийн усан дундуур энд тэндгүй явцгааж байгаа харагдана. Бас цэргийн ангиуд, энгийн хүмүүсээр бүрдсэн аврах олон хэсгүүд зохион байгуулагдан үерийн усанд элдэв аргыг хэрэглэн орцгоож байлаа. Нэг үгээр хэлэхэд үерээс аврах засгийн газрын комисс, гол штаб нь тэр дэнж дээр байгаа бололтой нам засгийн удирдагч, цэргийн дээд командын хүмүүсийн олонх нь ирээд байгаа болов уу гэмээр зүс танихаас Сайд нарын Зөвлөлийн орлогч дарга Майдар гуай хөвөнтэй цамц, юүдэн өмсөөд морьтой давхиж явааг харлаа.

	Цегненко тэр бүрийг хэдэн минут харж байснаа эргээд нэг хартал нөгөө Зайцев алга, хаашаа явчих аа юм бэ? Аврах группэд нийлээд уснаас нэг ч болсон хүүхэд гаргаж аврах сан гэж Цегненко эрээд гүйж явтал нөгөөдөх нь усны тэнд урдаас нь ирлээ.

	— Чи хаашаа алга болчхов оо! гэж Цегненког асуухад,

	— Би энд юм үзээд ирлээ гэж Зайцевыг хариулахад нь, юун завтай юм бэ, юугаа үздэг юм бол гэж бодоод,

	— Юу вэ, чи бид хоёр одоо ажлынхаа газар очдог нь өнгөрлөө, зам байхгүй боллоо гэсэнд:

	— Энд нэг суудлын машин хөндлөнгөөрөө урсаж явахад нь цэргүүд барьж аваад гаргаж байхыг харлаа. Ямар азтай улс вэ, тав зургаан хүн, хоёр хүүхэд дотроос нь гарлаа ямар ч гэмгүй зүгээр байна гээд түүнийг нэг их юм үзсэн хүн болж ярихад нь төдий л анхаарсангүй,

	— За за тэгээд чи бид хоёр яах вэ, одоо ажил дээрээ очдог ч өнгөрлөө. Манай үйлдвэрийг харав уу тэр байна гэж Цегненког гараараа зааж хэлэхэд Зайцев дагуулан харвал нээрээ тэдний ажлын газар далайн захад байгаа мэт харагдаж байлаа.

	Баатарынхаа төлөө санаа нь зовж явсан Цегненкод тэдний байсан район хавтгай ус болсон мэт харагдахад дотор нь бачимдаж яана даа хөөрхий, яаж туслах бил ээ? гэж бодогдон:

	— Баатарынх ч лав усанд автагдсан даг шүү! гэтэл Зайцевын хоёр нүд нь сэрвэлзэн нэг сүрхий харснаа:

	— Одоо чухам хаана байгааг чи сайн мэдэж байна уу? гэлээ.

	— Ай мэдэхгүй, би нэг очсон юм. Газрын байдал өөрчлөгдөж хашаа гэрүүд янзтай харагдаад олох янзгүй байна даа, хоёул явах уу? гэтэл,

	— Бид хоёулхан яваад тусалж чадах болов уу даа, энэ аврах командын нөхдөд хэлж машины туслалцаа авбал яана гэж Зайцев нөгөө л тэвдсэн байдлаар түгдчин хэллээ. Тэр хоёрыг тэгж минут хэртэй ярихын зав өгөлгүй аврах штабын хоёр хүн ирээд,

	— Та хоёр хаана ажилтай юу хийж яваа улс вэ? гэхэд нь хоёулаа зэрэгцэн учир явдлаа хэлээд аврах хэсгүүдийн аль нэгд нь оръё гэж хүслээ. Тэдний хүсэлтийн дагуу цэргийн ангиудын нэг хэсэгтэй нийлүүлж өглөө.

	Түг түмэн хүний дуун, машин техникүүдийн нүргээн чих дүлийрэн зарим үед хаана яваагаа ч мэдэхгүй юм шиг санагдах аж. Далай шиг урсаж бий үерийн улаан буурал усны дунд захаас нь аль дайралдсан хүн, хүүхэд багачуудыг авч төмөр замын өндөр далан дээр гаргаж өгөөд гэдрэг усандаа буцаж орцгоолоо. Ингэж явсаар нэг мэдсэн шөнийн харанхуй болоод усан дунд байгаа хүмүүсийн дээгүүр хаанаас ч ирж байгаа нь мэдэгдэхгүй үе үе гэрэл тусавч дорхноо алга болон пад харанхуй үргэлжилнэ.

	Явахад ч тун бэрх боллоо. Аврах командад ажиллаж байгаа хүмүүс аль нь ч гэсэн энгийн цаг бол босож чадахгүй болтлоо ядарсан байлгүй яах вэ. Гэсэн ч хүн гэдэг хүнийхээ төлөө бэрхшээлийг давдаг болохоор тэд ядарч зүдэрснээ байтугай, усанд унасан хүн борооноос айдаггүй гэгчээр дээрээс бороо орж байгаа эсэхийг анзаарахаа болиод, уснаас ганц ч болсон хүн гаргая даа гэхээс өөр юм бодохоо байсан аж. Шөнө дундаас хойш тэнгэрт ойрын өдрүүдэд харагдаагүй одод гялалзан харагдах нь сонин ч юм шиг, бороо лав дээрээс орохоо зогссоны шинж, гэвч ус улам нэмэгдэн зах нь мэдэгдэхгүй нэлийгээд хүн амьтан машин техникийн дуун урьдхаасаа арай цөөрсөн боловч хүмүүсийн хол газарт ярилцаж байгаа чимээ дэргэд нь юм шиг тодхон сонсогдоно.

	Цегненко хоёр монгол цэргийн хамт тэрхэн зуур усны захад ирсэн тэр ээлждээ жижиг салынхаа оосроос барьж зогсоод ийш тийшээ чимээ чагнатал тэднээс тун холгүй яг усан дотор нялх хүүхдийн уйлах нь сонсогдлоо. Түүнийг чухам хаана байгааг олж харах санаатай нэг монгол нөхрийнхөө хамт Цегненко нэлээд ажиглан зогсож байтал усны дунд нэгэн жижиг пингийн дээр хүүхэд тэвэрсэн ганц эрэгтэй хүн байх нь алсаас тусгасан гэрлийн үзүүрт харагдахад:

	— За мөн дөө, дахиад олж харахад хэцүү болно. Цаад талд алсын юмаар чиг авна шүү, хоёулаа явна байгаа тэр жижиг пин одоо унахад бэлэн боллоо. Унавал тэгээд л өнгөрөх юм байна даа гэж Цегненко дуржигнатал түргэн ярихад нь нөгөө монгол залуу сайн ойлгож байгаа бололтой Цегненкогийн нүүр өөд харан анхааралтай сонсож байснаа:

	— Явъя ах минь, юу ч болсон яваад үзье гэж оросоор цэвэрхэн гэгчээр хэллээ. 

	Түүнээс хойш тэр хоёр орос хэлээр саадгүй энэ тэрийг хүүрнэн чөлөөтэй ярьдаг боллоо. Цэргийн л хүн, ямар тушаалтай хүн болохыг адилхан (нүцгэн) усанд явж байгаа Цегненко яаж мэдэх билээ. Анх хэсгүүд хуваарилахад орос хэл гадарладаг улсуудтай лав хамт явсан гэдгээ санаж байлаа.

	Тэгээд тэр хоёр банз модоор хийсэн жижигхэн сал дээрээ гараад хүүхэдтэй хүний байсан зүг явлаа. Шөнийн харанхуйд алсын чигийг харж салаа залсаар нэлээд явчих шиг боловч нөгөө хүүхдийн чимээ гарахгүй... мөн байх гэхээр юм ч нүдэнд харагдахгүй боллоо.

	— Одоо баримжаа нь ойртоо бол уу!

	— Ай мэдэхгүй, учраа олохгүй л байна гэж тэр хоёр ярилцан пин нь ойчоод яваад өгсөн болов уу гэж бодож салаа, арга эвийг нь олж залан ахисаар явтал гэнэт их ширүүн урсгалд орлоо. Сал нь хаашаа хамаагүй шидэгдээд тогтох аргагүй тун аймшигтай байдалд чухам хаашаа яваагаа ч үнэхээр мэдэхээ болилоо. Гэтэл нэг мэдсэн хоёул усанд унаад сал нь толгой дээгүүр нь урсаад явчихлаа. Бариад авахыг бодсон боловч чадалгүй алдаж орхилоо.

	Цегненко урсгалын дагуу хөндлөн явж хүчтэй урсгалаас гаръя гэж бодоод сэлж гарлаа. Нөгөө нөхрөө эргэж харвал овоо өөрийн нь хойноос сэлж явахад нь баярлан зориг хүч нь нэмэгдэх шиг санагдаад:

	— Хүү минь, миний хойноос яваад бай! Хүчээ хэмнэж урсгалыг нь дагуулж зөөлөн сэлдэг юм шүү! гэж хашхираад, юун овоо сэлдэг хүү вэ, гэж Цегненко бодлоо. Нэлээд явсны дараа хүчтэй урсгалаас гарч тогтуухан усанд орж ирэхийн хамт усны дунд бөөрөө нийлүүлэн тогтсон хэдэн том гуалин мод өмнө нь тулгарахад тэр хоёр, гуалингууд дээр гарч суулаа.

	— Ямар азтай юм бэ! Энэ мод усан дунд яаж тогтоод байгаа юм бол гэж нөгөө нөхөр нь модон дээр сууж амьсгаа дараад овоо зэгсэн санаа нь амарсан байдалтай хэлэхэд нь:

	— Энэ мод цаад тал нь нэг л юманд тогтож байгаа хэрэг, тэр тогтоож байгаа юмыг нь урсгавал бид энэ модтойгоо яваад өгнө дөө, ингэж байгаад гэгээ оруулбал ч учир бий дээ гэж Цегненког хэлэхэд нь нөгөө залуу дуугүй байснаа,

	— Модтойгоо яваад байвал хаана хүрдэг бол? гэж хүүхэд шиг асуухад,

	— Хаана ч хүрч магадгүй, хойд мөсөн далайд ч очиж мэднэ, би ч яах вэ хугацаа дуусгаад хоёр гурван хоногийн дараа явах хүн хөлсгүй бэлэн унаагаар нутагтаа очно биз гэж Цегненко хошигнон хэлэхэд нөгөө залуу инээд алдан:

	— Би ч бас Зөвлөлт улсад нэг зардалгүй очиж юм үзээд, таньдаг нөхөдтэйгөө уулзаад ирнэ биз гэсэнд:

	— Та зөвлөлт улсад очиж байсан уу? гэж Цегненко түүнээс асуулаа.

	— Очихоор барах уу даа, би Зөвлөлтөд таван жил суралцаад уржнан ирсэн гэж залуу хариуллаа.

	— Танайд ийм үер олон тохиолддог юм уу? Намайг ажиллаж байсан хоёр жилд л лав зүгээр байсан юм сан гэж Цегненко түүнээс өөр зүйлийг асуухад нь нөгөө нөхөр нь жаахан бодож байгаад хоёр гараа модон дээр тулж суугаад,

	— Цөөхөн цөөхөн, судалснаас үзвэл хорь, гучин жилд нэг удаа л энэ мэтийн үер болдог юм байх аа гэлээ. 

	Хорь гучин жилд тохиолддог үерт, хоёр жил болоод явах гэж байгаа би ингэж тааралдаж байх юм даа, юмны учрал тохиолдол гэдэг хачин юм гэж сэтгэлд нь орж ирээд эрт эдүгээгийн далайгаар аялагчдын амьдралд учирч байсан элдэв сонин хачин хүнд бэрх тохиолдлыг номоос багагүй уншсан Цегненкод тэр бүхэнтэй зүйрлэн үзэж болохгүй боловч бас багагүй гай гамшиг учруулсан байгаа байх гэж бодогдлоо.

	Дээшээ тэнгэр өөд харвал арчсан толь мэт гялалзаж байгаа боловч голын дээгүүр будан татаад аягүй сэрүүхэн болж өөрийн эрхгүй дагжин чичирч суухдаа биеэ байдаг чинээгээрээ эвхрээд гуалин дээрээ хоёул араараа бие биеэ түшиж нэг хэсэг байлаа. Тэгэхэд үе үе нойр нь хүрч, ухаан балартам зүүдлэх мэт болохын хамт сууж байгаа гуалин хааяа усны долгионд аягүй муухай хөдлөн одоо л урсаад явчихмаар болоход нь цочиж сэтгэлд эвгүй санагдах аж.

	Шөнө орой болох тусам дуу чимээ, гэгээ гэрэл улам багадсаар хааяа машины асаж бий моторын дуу, араагаа залгаж байгаа нь хүртэл дэргэд нь юм шиг хар яр гэж дуулдаж байлаа. Гараа шанаандаа тулаад сууж байтал нэг мэдсэн бугуйд нь байгаа цаг чиг чиг гэж чихэнд нь сонсогдох нь тун сонин, сайн байна уу гээд таньдаг хүн дэргэд нь ирэх шиг Цегненкод санагдлаа. Тэр нь цагаа бугуйдаа хэвээрээ явж байгааг сая мэдээд түүний зүүг харах сан гэтэл ердөө болсонгүй. Цаг нь суран оосортой байсан бол хэзээний усанд мултраад уначих байсан боловч металл оосортойн хүчинд хаягдаагүй байжээ.

	Алсын гэрлийн туяанд арай чарай цагаа хартал дөрөв дөхөж явна. Нөгөө нөхөр нь ард нь наалдан түшиж зүүрмэглэж байгаа юм шиг болохоор нь чимээ гарсангүй. Юу ч болсон тэнгэр сайхан байна, 5 цагт бүрэн гэгээтэй болно байх гэж бодоод хөдлөлгүй сууж усны урсгалын ая хөгтэй юм шиг аятайхан чимээ сонсож байхдаа өөрийн төрсөн нутаг үзэсгэлэнт сайхан Киев хотын өндөр сайхан байшин барилгууд сэтгэлд тодоос тодхон, өөрийн хайртай амраг хань Нина хайрт охин хоёр нь нүдэнд нь үзэгдэх шиг болж байлаа.

	Одоо украйн нутагт өглөө болох яагаа ч үгүй хүмүүсийн яг л нойрсож эхэлж байгаа цаг уу даа, манай хоёр намайг ингэж суугааг зурагт радиогоор харах юм бол яаж айж бачимдаж сүйд болох бол гэж бодогдоно. Бас тэгээд нөгөө Баатар маань юу бол оо бол, үерт дайрагдах нь дайрагдсан, хүний нь амь бие л мэнд гарсан бол бусад нь яамай... Манай үйлдвэр гайгүй юм шиг харагдсан, холоос ч яаж мэдэх вэ дээ. Үгүй нөгөө хүүхэдтэй хүн маань амьд мэнд л байгаасай! гэх зэргээр элдвийн юм бодож суутал нөгөө нөхөр нь хөдөлж өндийгөөд:

	— Ах аа! Үүр цайж байна шүү гэлээ. 

	Цегненко зүүдэлж байна уу даа гэж санаад

	— Яаж байна, чи зүүдэлж байна уу, үгүй юу, усанд унана шүү гээд зориуд чангахан хэлтэл:

	— Та уулын толгой хар даа тодхон болоод байна шүү дээ. Харин гол хөндийгөөрөө энэ үед улам харанхуй болдог юм гэж хэлэхэд нь Цегненкод сүрхий догь эр шиг санагдаад:

	— Ай тийм байдаг юм вий, чиний нас хэд хүрч явна? гэсэнд нөгөө залуу суусан модон дээрээ дахин холхиод,

	— Нас хорин зургаатай, би бага байхдаа зуны цагт адуу манадаг байсан, үүр цайхыг харсаар яваад яаж цайдгийг сайн мэддэг болсон юм гэхэд нь надаас арваад дүү юм, хөөрхий малчин хүний хүү юм. Сургуулиар дамжиж яваад л одоо цэргийн дарга болсон юм байна. Цэрэгт тайван цаг ч гэсэн яггүй сургууль хийгээ дээ, хатуужлаар овоо залуу байх нь ээ гэж Цегненко түүнийг дотроо их л тоогоод,

	— Эхнэртэй юү?

	— Эхнэртэй.

	— Хүүхэдтэй юү?

	— Нэг хүүхэдтэй гэх зэрэг тэр хоёр хоорондоо хэдэн үг сольж суулаа. Үүрийн гэгээ улам бүр тодрон ирэхийн хамт өглөө их чимээ дахин гарч эхлэв. Ойрын бараа харагдаад зүүн талаасаа улбар шар гэрэл улам улам дээшээ хөөрч ирлээ.

	Өнөө хоёр маань байгаа газраа, ажиглавал их холдсонгүй аз болоход усан дотор байсан гуалингууд шөнийн харанхуйд өмнө нь тааралдан тэднийг аварсан байлаа. Удсангүй алтан нар мандан та нар амархан сайн байцгаана уу гээд мишээж байх шиг санагдуулан улбар шар гэрлээ тусгалаа.

	— Ах аа, нөгөө нөхөр чинь байсан газраа байна, хараач гэж нөхрийгөө хэлэхэд Цегненко ургаж байгаа нарны өөдөөс саравчлан байж харвал усан дунд пингийн орой дээр жижигхэн хүүхдээ тэвэрсэн хүн зогсож байх нь хол биш харагдлаа.

	— За, түүн дээр очъё гэж хэлэнгүүт усанд шумбан ороод загас мэт сэлж явахад нь нөгөө хүү дагаж хойноос сэллээ. Усны урсгал яггүй байлаа ч удсангүй тэр хоёр пинд ойртоод ус нимгэн янзтай болохоор нь хөлөөрөө явах гээд үзсэн ус суганд тулаад гүнзгий нь барагтай юм шиг боловч хөл нь туйваад явж болохгүй, толгой нь эргэх шиг санагдахад өдөржин шөнөжин усан дунд хүн амьтныг гаргах гэж хоол ундгүй яваад хүчээ суларч байгааг Цегненко сая ойлголоо. Тэгж явсаар пингийн дэргэд очтол хоёр гурван настай болов уу гэмээр нялх хүүхдээ тэвэрсэн дунд зэргийн насны эр үерийн усанд тал нь цөмөрсөн пингийнхээ дээр амь аргацаан зогсож байлаа. Ойр тойронд нь хашаа гэрүүд байсан бололтой энд тэнд зарим газарт арзайж сарзайсан зүйл харагдавч түүнээс өөр хүн байхгүй нь лавтай аж.

	Тэр хоёрыг дэргэдээ очихтой зэрэг хүүхэд тэвэрсэн хүн урдаас нь барьж авч үнсээд үг хэлж чадахгүй хоёр нүдний нь нулимс сул юм шиг бөмбөрөн унаад хүүхэд нь яггүй чичирч байснаа сая нэг хоолой нь онгойж байгаа янзтай сөөнгө дуугаар уйлагнав.

	— Ачит нөхөд минь энд надаас өөр хүн байхгүй, манайхан үерийн түрүүчээр хөдөлж хүмүүс юмныхаа ихэнхийг машинд ачаад гарч явсан юм. Гэтэл их үер дайраад бид яаж ч чадалгүй таслагдан үлдлээ. Тэд юу болсныг бүү мэд. Энд уул нь яльгүй онцгой газар байсан юм. Хүн ойртох ч байтугай холоос ч харах нөхцөлгүй юм гэж тэр ярилаа.

	— За одоо явъя. Хүүхдээ надад өгчих, миний хүзүүн дээр мордуулаад толгойтой минь яасан ч ойчихгүйгээр хүлж орхи гэж хэл! Энэ хүн усанд бид хоёрын дэмжлэгээр сэлээд байж чадах уу? асуу! Оосорлоод ч болсон аваад явна гэж Цегненког нөгөө залууд хэлэхэд нь тэр орчуулан хэлсэн ёсоор бэлэн болгоод усанд сэлцгээлээ. Цегненкогийн хүзүүн дээр яваа жаал анхандаа уйлж байснаа удсангүй зугаатай санагдсан бололтой дуугүй болоод түүний үснээс хоёр гараараа тас зууран атгаад чимээгүй явна. Эцэг нь усанд бараг сэлдэггүй ч гэсэн тэр хоёрын дунд ороод оосроос барьж сэлээд сүүлдээ дадаж их тээр болохгүйгээр явлаа.

	Алтан шар нарны гэрэл агаар тэнгэрийг гийгүүлж амьтан хүнийг баясгаж эхэллээ. Их үерийн урд талыг хааж бий төмөр замын өндөр даланг даган зогссон үй түмэн хүн өнөө хэдийг усан дунд сэлээд ирж явааг үзээд цөм сонирхон харцгаана. 

	— Хараач, хаанаас гараад ирэв ээ. Хоёр гурван хүн зэрэгцэн сэлээд ирж явна.

	— Тийм байна, ямар зоригтой улс вэ.

	— Тэр дунд нь яваа хүний толгой нь хаашаа янзтай том байна даа.

	— Харин тийм, тэр чинь л голлож явах шиг байна, мөн зоригтой чадалтай эр байна шүү!

	— Эд нар усны дунд хоносон байх нь ээ. Хаана яаж хоно оо бол, хөөрхий? гэх зэргээр ам амандаа ярилцаж бие биеийнхээ урд талд орон харцгааж байтал нэг хүн дурангаар харж байснаа гартаа бариад:

	— Тэр хүний толгой дээр чинь жижиг хүүхэд гараа сарвалзуулан явж байна шүү гэсэнд хүмүүс улам бүр сонирхон ширтэж залуучууд голын захаар ийш тийшээ гүйлдэн байлаа.

	Удсангүй тэд усны эрэг нь болоод байсан төмөр замын даланд ойртож ирэхэд нийт хүмүүс түүний зүг хошууран ойртоод:

	— Нээрээ нялх хүүхэд байна, хөөрхий.

	— Тэр авч яваа нь орос хүн байна шүү дээ.

	— Тийм байна, мөн ч золбоотой явж байна шүү гэж ярилцан өвөр хоорондоо улам шахцалдаад урдуур нь аврах комиссын гишүүд орж,

	— Хүүш, хойшоо байцгаа, одоо усны захад гарч ирлээ гэх дуун сонсогдлоо.

	Цегненко усны захад гарч ирэхэд нь амийг нь аварч байгаа хүүхэд толгой дээр нь шовойгоод босож ирэх нь хэчнээн өндөр болсон шиг тэр хавийн хүмүүст сүртэй харагдлаа. Хүүхдийн хоёр гар нь сарвалзан Цегненкогийн час улаан царай, шар өнгөтэй урт гонзгой нүүрэнд баярын шинж тодрон цагаан шүдээ яралзуулан инээгээд тэр олон хүмүүст баруун гараа сарвалзуулан баяр хүргэх нь өглөөний нарны тунгалаг гэрэлд ямар сайхан харагдсан гэж бодно.

	— Хаанахын хэн гэдэг хүн бэ?

	— Мэдэхгүй, мэргэжилтэн л хүн шиг байна гэж асуулцан түүнд ойртон харах гэж шахцалдсан олон хүний дундаас комиссын гишүүн нэг хүн:

	— Нөхөд өө, энэ хүн зөвлөлтийн инженер Цегненко гэдэг хүн гэхэд нь хүмүүсийн олонх нь дуулав бололтой гэтэл хэсэг хүн түүнийг дээш нь гар дэрээ авч явахад хүмүүс түүнд баяр хүргэхдээ Цегненко Цегненко, танд баяр хүргэе, та сайхан зоригтой эр! гэж энд тэндгүй хашхирч байлаа.

	 

	* * *

	 

	Тэр өглөө тэнгэр сайхан байсныг яана. Олон хоногийн бороо үерийн усыг авчран үймүүлж байснаас хойш гуравхан өдөр өнгөрөөд нарны элч улам ээж газрын өнгө ногоон торго дэлгэсэн мэт харагдана.

	Борооны ач тус нь одоо л харагдаж байна даа, харин учруулсан хохирол нь арилах болоогүй л байна. Орон гэрээ эмхлүүлж авсан хойно одоо ч ажилдаа оръё гэж бодоод автобусны буудлын зүг түргэхэн алхаж явсан Баатарын араас өөрийн нь үйлдвэрийн нэг ажилчин гүйцэж ирлээ.

	— Сайн байна уу?

	— Сайн, сайн байна уу?

	— Ажилдаа явж байна уу?

	— Тэгье.

	— Гэрээ янзалж гүйцэв үү? 

	— Үндсэндээ гүйцэж байна гэж тэр хоёр ярилцаад яльгүйхэн явснаа нөгөө нөхөр Баатар тийш харан,

	— Танай багш Цегненкотой би өчигдөр уулзлаа. Маргааш явна гэнэ. Чамайг орон сууц нь юу бол оо бол гэж сураглахад нь:

	— Баатарт улсаас таван ханатай шинэ гэр бүрэн хэрэглэлтэй нь олгосон, цаадах чинь түүнийгээ авч барих ажлаар л өдөр шөнөгүй хөөцөлдөж байна. Маргаашаас ажилдаа орно байх гэсэн. Багш чинь учир зүггүй баярлаад «Хорошо, хорошо» гээд таван хана гэдэг юу гэсэн үг болохыг надаас асуухад нь би ойлгуулж чаддаггүй инээдтэй юм. Тэгээд том яах вэ дээ том, сайн гэж ойлгуулсан гэхэд Баатар чагнан инээж яваад:

	— Багш тийм л хүн, өөртөө өгснөөс илүү баярлана. Би өнөөдөр л очиж уулзана. Маргааш явах нь ээ, арван таван чинь болж байгаа бил үү? гэсэнд,

	— Тийм маргааш арван таван гэж нөгөөдөх нь давтан хэллээ. 

	Өнөөдөр эртхэн очих юм сан, явах ажилд нь туслахаар юу байдаг бол? гэж бодсоор Баатар ажил дээрээ очлоо.

	Баяр, бас үер болсны дараа хоёр өдөр ажлаас чөлөөтэй байсан мастер Баатар ажилтай танилцах, энэ тэр хүнд үүрэг заавар өгөх, удирдах нөхдөдөө илтгэх зэргээр ийш тийшээ гүйж ажлаа цэгцэлсээр байгаад нэг мэдсэн бараг тарах цаг болсон үеэр багштайгаа уулзахаар гарч явлаа.

	Тэр хоёр баярын эхний өдрөөс хойш цөөхөн хоног уулзаагүй, бие биеийгээ эрж сурагласан боловч ойрд уулзаагүй мэт санагдан хоорондоо болсон явдлаа ярихыг хэн хэн нь хүсэж яарч байсан хэрэг. Баатар Цегненкогийн байшин тийш яаруухан алхах замдаа, хотын нэгэн төв гудамжны гарцаар гарах гэж хэлхээ нь тасарсан сувд шиг урсаж байгаа машинуудыг сонирхон харж гэрэл дохио, хөдөлгөөн хаахыг хүлээж хэсэгхэн зуур зогсоод замын цаад талаар нь яваа явган хүмүүсийг ажиглан хартал гоолиг нуруутай залуухан эр нийлэг эдлэлээр хийсэн нимгэн цуваа салхинд дэрвүүлэн дэгжинхэн байдалтай алхах нь нүдний үзүүрт нэг л дулаахан санагдаад ахиулан харвал багш Цегненко нь мөн.

	Тэр нь гоёлынхоо хувцсыг өмсөөд үл мэдэг буржгар хүрэн үсээ богинохон маягаар засуулан толгой нүцгэн сэвэлзтэл алхаж яваа нь улам ч дэгжин гоё болсон шиг харагдана. Засмал замаар хөлхөж байгаа машинууд зогтусахын хамт Баатар гүйж гараад:

	— Багш аа! гэж хашхираад түүний хойноос хүүхэд шиг гүйсэнд Цегненко дууг сонсож таниад эргэж зогсонгуут баруун гараа дээш өргөн,

	— Ээ Баатар гэж хэлсэн Цегненкогийн бүдүүн цээлхэн дуу нь Баатарын чихэнд олны шуугиан дундаас онцгой сонин бөгөөд содон сонсогдож билээ.

	 

	Ойртон очтол багшийн нь энгэр дээр «Шударга журам» медаль гялалзан, баясгалантайгаар мишээж байхыг нь хараад, манай багш үнэхээр ачтан хүний нэг дээ гэж санагдаж билээ.

	 

	Төгсөв.

	 

	1970 он

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

